**შეფასების შუალედური ანგარიში**

საქართველოს 2017-2018 წლების ანტიკორუფციული სტრატეგია და სამოქმედო გეგმა

*მომზადებულია ანტიკორუფციული საბჭოს სამდივნოს მიერ*

**2017 წელი**

(ანგარიში მოიცავს 2017 წლის მონაცემებს სრულად)

**სარჩევი**

[**რეზიუმე** 2](#_Toc533789642)

[**მეთოდოლოგია** 4](#_Toc533789643)

[**შეფასების შედეგები** 5](#_Toc533789644)

[**პრიორიტეტი I. კორუფციის პრევენციის მიზნით ეფექტიანი უწყებათაშორისი კოორდინაცია** 5](#_Toc533789645)

[**პრიორიტეტი II. საჯარო სამსახურში კორუფციის პრევენცია** 10](#_Toc533789646)

[**პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში.** 14](#_Toc533789647)

[**პრიორიტეტი IV. განათლება და საზოგადოების ცნობიერების ამაღლება კორუფციის პრევენციის მიზნით** 17](#_Toc533789648)

[**პრიორიტეტი V. კორუფციის პრევენცია სამართალდამცავ ორგანოებში** 20](#_Toc533789649)

[**პრიორიტეტი VI. კორუფციის პრევენცია მართლმსაჯულების სისტემაში** 23](#_Toc533789650)

[**პრიორიტეტი VII. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში** 27](#_Toc533789651)

[**პრიორიტეტი VIII. კორუფციის პრევენცია საბაჟო და საგადასახადო სისტემაში** 39](#_Toc533789652)

[**პრიორიტეტი IX. კორუფციის პრევენცია კერძო სექტორთან მიმართებით** 45](#_Toc533789653)

[**პრიორიტეტი X. კორუფციის პრევენცია ჯანდაცვისა და სოციალურ სექტორში** 52](#_Toc533789654)

[**პრიორიტეტი XI. პოლიტიკური კორუფციის პრევენცია** 55](#_Toc533789655)

[**პრიორიტეტი XII. კორუფციის პრევენცია თავდაცვის სექტორში** 57](#_Toc533789656)

[**პრიორიტეტი XIII. კორუფციის პრევენცია მარეგულირებელ ორგანოებში** 63](#_Toc533789657)

[**პრიორიტეტი XIV. კორუფციის პრევენცია სპორტის სფეროში** 67](#_Toc533789658)

[**პრიორიტეტი XV. კორუფციის პრევენცია ინფრასტრუქტურულ პროექტებში** 69](#_Toc533789659)

[**პრიორიტეტი XVI. კორუფციის პრევენციის ხელშეწყობა მუნიციპალიტეტებში** 72](#_Toc533789660)

[**II. კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა** 75](#_Toc533789661)

[**დანართი: რეკომენდაციები** 80](#_Toc533789662)

# **რეზიუმე**

შეფასების ანგარიშში ასახულია 16 სტრატეგიული პრიორიტეტის შესაბამისად სტრატეგიით განსაზღვრული ზოგადი მიზნების შესრულების **შედეგები** და მათთან დაკავშირებით **გამოწვევები,** ასევე მოცემულია ინფორმაცია კორუფციის კრიმინალიზაციასა და ამ მიმართულებით მიღწეულ შედეგებზე.

საქართველოს 2017-2018 წლების ეროვნული ანტიკორუფციული სამოქმედო გეგმის შესრულების მონიტორინგის (2017 წლის 12 თვის მონაცემები) შედეგად დასტურდება, რომ სხვდასხვა პრიორიტეტულ მიმართულებაში სახელმწიფოს მნიშვნელოვანი პროგრესი მიღწეული აქვს - მათ შორისაა უშუალოდ **ანტიკორუფციული საბჭოსა და სამდივნოს გაძლიერება,** ასევე **საჯარო სამსახურში კორუფციის პრევენციის** მიმართულებით გადადგმული ნაბიჯები და **ღია მმართველობის პარტნიორობის ფარგლებში** აქტიური კოორდინაცია და სამოქმედო გეგმის მონიტორინგი. მნიშვნელოვანი ნაბიჯები გადაიდგა **სამართალდამცავ ორგანოებში** კორუფციის პრევენციის მიმართულებით; განსაკუთრებით საყურადღებოა პროკურორების შეფასების სისტემის დანერგვა, ასევე პროკურორთა ახალი ეთიკის კოდექსის შემუშავება. საჯარო ფინანსებისა და სახელმწიფო შესყიდვების სფეროებში პროგრესი თვალშისაცემია, თუმცა, მნიშვნელოვანია დაწყებული პროცესები განხორციელდეს სრულად და მიღწეულ იქნეს გეგმით დასახული შედეგები.

გამოწვევად რჩება **საზოგადოების ცნობიერების ამაღლება** კორუფციის პრევენციის მიზნით, ასევე, კორუფციის პრევენცია მართლმსაჯულების სიტემაში, **მოსამართლეთა დისციპლინური პასუხიმგებლობის** ობიექტური, გამჭვირვალე პრინციპების დანერგვის სახით. საანგარიშო პერიოდში ასევე ვერ შემუშავდა **სამოსამართლო ეთიკის კოდექსის** პროექტი და **კონფიდენციალური საკონსულტაციო მექანიზმის** შესახებ კონცეფცია. მნიშვნელოვანი ნაბიჯები არ გადადგმულა **იუსტიციის უმაღლესი საბჭოს რეგლამენტის მომზადებისა და მისი გადაწყვეტილებების** დასაბუთებულობის უზრუნველყოფის კუთხით.

შეფასების შედეგები ცხადჰყოფს, რომ ***აქტიური მუშაობაა საჭირო კერძო სექტორთან მიმართებაში კორუფციის პრევენციის კუთხით***.

**მარეგულირებელი ორგანოების** გამჭვირვალობისათვის აუცილებელია პასუხიმგებელი უწყებების მხრიდან გადაიდგას ქმედითი ნაბიჯები და სტრატეგიით გათვალისწინებული ღონისძიებები განხორციელდეს.

კორუფციის პრევენცია **ინფრასტრუქტურულ პროექტებში** წარმოადგენს ანტიკორუფციული სამოქმედო გეგმის ერთ-ერთ ახალ პრიორიტეტს, რომელიც მართალია განვითარდა მიმდინარე სამოქმედო გეგმის ფარგლებში, თუმცა, მნიშვნელოვანია, ღონისძიებები რომელიც მხოლოდ დაწყებულია, დასრულდეს გეგმის მოქმედების ფარგლებში. საქართველოს რეგიონული განვითარების პროგრამის განხორციელების და მისი საზოგადოებისათვის ხელმისაწვდომობის უზრუნველყოფა ერთ-ერთი ყურადსაღები ვალდებულებაა, რომელიც აგრეთვე მიმდებარე პროცესია და ამ ეტაპზე პროგრამის მხოლოდ პროექტია შემუშავებული.

**მუნიციპალიტეტებთან მიმართებაში არ** არის ერთგვაროვანი მიდგომა, ზოგი მათგანი აჩვენებს პროგრესს საანგარიშო პერიოდში, თუმცა ღონისძიებების სრული შესრულება ყველგან სახეზე არ არის.

რაც შეეხება **კორუფციის** **კრიმინალიზაციის** სტრატეგიით გათვალისწინებულ პრიორიტეტს, კორუფციული დანაშაულების ეფექტიანი გამოვლენისა და სისხლისსამართლებრივი დევნის მიმართულებით სასურველია, 2018 წლისთვის დაგეგმილი აქტივობების შესრულების მიზნით აქტიური მუშაობა, რათა სრულად იქნეს სტრატეგიით გათვალისწინებული მიზანი.

შეფასების ანგარიში ასახავს 2017-2018 წლების ანტიკორუფციული სამოქმედო გეგმით გათვალისწინებული პრიორიტეტების ფარგლებში გათვალისწინებული შედეგების ინდიკატორების შესრულების 2017 წლის მდგომარეობით.

საერთო ჯამში, შეფასდა 118 ინდიკატორი. შეფასების ბოლოს გამოიკვეთა შემდეგი სურათი:

1. სრულად შესრულებულია 66 ინდიკატორი

2. ნაწილობრივ შესრულებულია 35 ინდიკატორი

3. არ შესრულდა 4 ინდიკატორი

4. ინდიკატორების რაოდენობა, რომლებიც 2018 წელს ფასდება შეადგენს 13-ს.

***ინდიკატორების შესრულების სტატისტიკა:***

# **მეთოდოლოგია**

შეფასების ანგარიშის მიზანია შეაფასოს 2017-2018 წლის ანტიკორუფციული სამოქმედო გეგმის ინდიკატორების შესრულების ხარისხი 2017 წლის მდგომარეობით და 2017 წლის მიღწევების განსაზღვრა, რაც ემსახურება ანტიკორუფციული სტრატეგიის ამოცანებისა და ძირითადი გამოწვებების გამოვლენას. შესაბამისად, გასათვალისწინებელია ის ფაქტი, რომ თითოეული შედეგის ინდიოკატორი გაწერილია ორი წლის მანძილზე (2017 და 2018 წლებზე), თუმცა წინამდებარე ნაგარიში აფასებს მხოლოდ 2017 წლის მონაცემებს. 2018 წლის შეფასების ანგარიში მზადდება, შესაბამისად, 2018 წლის ბოლოს.

შეფასების ანგარიში მომზადდა „პოლიტიკის დაგეგმვის სახელმძღვანელოზე“ დაყრდნობით.

**ცხრილი 1:**

|  |  |
| --- | --- |
| შეფასების მიზანი | 2017-2018 წლების ანტიკორუფციული სამოქმედო გეგმის **2017 წლის** ინდიკატორების შესრულების შეფასება და მიღწეული შედეგების, გამოწვევებისა და რეკომენდაციების განსაზღვრა.  |
| შეფასების მეთოდი | რაოდენობრივი და ხარიხობრივი |
| შეფასების პერიოდი | Ex-post |
| შეფასებაში განმახორციელებელი ორგანო | შეფასების განმახორციელებელი ძირითადი პორგანოა ანტიკორუფციული საბჭოს სამდივნო-იუსტციის სამინისტროს ანალიტიკური დეპარტამენტი, თუმცა შეფასებაში ჩართული არიან ანტიკორუფციული საბჭოს წევრები: საჯარო სტრუქტურები, არასამთავრობო და საერთაშორისო ორგანიზაციები და ბიზნეს სექტორი.  |
| შეფასების შედეგი | შეფასების შედეგების გათვალისწინება მოხდება ახალი ანტიკორუფციული სტრატეგიისა და სამოქმედო გეგმის (2019-2020) პრიორიტეტებისა და ამოცანების განსაზღვრა.  |

*შეფასების მომზადებისას გამოყენებული იქნა შემდეგი მეთოდები:*

* 2017-2018 წლების ანტიკორუფციული სამოქმედო გეგმით პასუხისმგებელი უწყებების მიერ მოწოდებული ინფორმაცია (სტატისტიკა; დოკუმენტები);
* ინფორმაციის ანალიზი ანტიკორუფციული საბჭოს სამდივნოს მიერ
* სატელეფონო კონსულტაციები პასუხისმგებელ უწყებებთან
* შეხვედრები ანტიკორუფციული საბჭოს სამუშაო ჯგუფებთან
* ანტიკორუფციული სამოქმედო გეგმის მონიტორინგის ჩარჩოსა და მონიტორინგის ანგარიშის შემუშავება.

**ცხრილი 2: შეფასების ძირითადი ეტაპები**

შეფასების ანგარიში ანტიკორუფციული სამოქმედო გეგმით განხორციელებულ აქტივობებსა და გაწერილ ინდიკატორებს შესაბამის ამოცანასთან და შედეგთან მიმართებით აფასებს ეფექტურობისა და განხორციელების პარამეტრებით.

განხორციელების პარამეტრი პასუხობს შემდეგ კითხვას:

* რამდენად ემსახურება სტრატეგიით და სამოქმედო გეგმით განსაზღვრული აქტივობები დასახული ამოცანებისა და შედეგის მიღწევას?
* რამდენად ხერხდება სტრატეგიაში დასახული ამოცანების მიღწევა განხორციელებისას გამოყენებული მეთოდებით, პროგრამებითა და აქტივობებით?

ეფექტურობის პარამეტრი პასუხობს შემდეგ კითხვებს:

* რამდენად ეფექტურია განხორციელებული აქტივობები ამოცანის მიღწევისთვის?
* რამდენად ეფექტურია მიღწეული შედეგები პრიორიტეტით დასახული მიზნის მისაღწევად?
* რამდენად მიიღწევა სინერგია სტრატეგიაში ასახული სხვადასხვა მიმართულებით განსახორციელებელ საქმიანობებს შორის, სტრატეგიის საბოლოო მიზნის მისაღწევად?

# **შეფასების შედეგები**

## **პრიორიტეტი I. კორუფციის პრევენციის მიზნით ეფექტიანი უწყებათაშორისი კოორდინაცია**

შედეგი 1.1 ინსტიტუციურად გაძლიერებული ანტიკორუფციული საბჭო

**შედეგის ინდიკატორები:**

**ინდიკატორი 1:**ანტიკორუფციულ საბჭოში დასაქმებულია სულ მცირე შვიდი თანამშრომელი, რომელთა სამუშაო აღწერილობების ძირითად ნაწილს ანტიკორუფციული თემატიკა წარმოადგენს.

აღნიშნული ინდიკატორი გულისხმობს ანტიკორუფციული საბჭოს სამდივნოს (ანალიტიკური დეპარტამენტის) თანამშრომლების ძირითადი ნაწილის (სულ მცირე შვიდი ადამიანის) ორიენტირებას ანტიკორუფციულ თემატიკაზე. ანტიკორუფციული საბჭოს სამდივნოში დასაქმებული თანამშრომლების რაოდენობა შეადგენს 10-ს, საიდანაც ანტიკორუფციული მიმართულებით მუშაობს რვა თანამშრომელი. მაშინ, როდესაც დეპარტამენტის სამუშაო მიმართულებებს შეადგენს ასევე სისხლის სამართლის რეფორმა და ღია მმართველობა პარტნიორობა საქართველოს სამოქმედო გეგმის შემუშავებისა და იმპლემენტაციის პროცესის კოორდინაცია, ანალიტიკური დეპარტამენტის თანამშრომელთა 70%-ზე მეტი მუშაობს ანტიკორუფციული მიმართულებით, მათ შორის რამდენიმე მათგანი მხოლოდ ანტიკორუფციულ თემატიკაშია ჩართული. ამასთან, ანტიკორუფციული საბჭოს სამდივნოს თანამშრომლებს ჩაუტარდათ ტრენინგები ანტიკორუფციულ თემატიკასა და საჯარო პოლიტიკის ანალიზის შესახებ. მათ შორის იყო, „ანტიკორუფციული კონცეფციების შესახებ ტრენინგი“, რომელიც ორგანიზებული იყო ევროსაბჭოს ოფისის მიერ და მასპინძლობდა ევროსაბჭოს ანტიკორუფციულ ექსპერტებს. აღნიშნული ტრენინგი დაეთმო რისკების შეფასების ტექნიკის შესწავლას, რაც საფუძვლად დაედო ანტიკორუფციული საბჭოს სამდივნოს მიერ ანტიკორუფციული რისკების შეფასების მეთოდოლოგიის შემუშავებაზე მუშაობის დაწყებას. ანტიკორუფციული რისკების შეფასების მეთოდოლოგია მნიშვნელოვნად შეცვლის ანტიკორუფციული პოლიტიკის ამოცანების განსაზღვრის პროცესს და მას გახდის გაცილებით ეფექტურს. ევროსაბჭოს ოფისის მიერ ჩატარებულ ტრენინგზე ესწრებოდა სამდივნოს 9 თანამშრომელი.

*ინდიკატორი სრულად შესრულდა.*

**ინდიკატორი 2**:კორუფციული რისკების შეფასების მეთოდოლოგია წარდგენილია ანტიკორუფციულ საბჭოზე განსახილველად; ჩატარდა სულ მცირე საბჭოს ოთხი სხდომა და სამუშაო ჯგუფის ათი შეხვედრა.

კორუფციული რისკების შეფასების მეთოდოლოგიის შემუშავება სამოქმედო გეგმის მიხედვით გათვალისწინებულია 2018 წლის განმავლობაში, შესაბამისად ინდიკატორის აღნიშნული ნაწილი 2017 წლის ფარგლებში არ ფასდება. 2017 წლის განმავლობაში ჩატარდა ანტიკორუფციული საბჭოს ერთი და სამუშაო ჯგუფის ოთხი შეხვედრა.

*ინდიკატორი შესრულდა ნაწილობრივ.*

შედეგი 1.2. ანტიკორუფციული სტრატეგიული დოკუმენტების გადასინჯვის პროცესი ინკლუზიური, ხოლო შესრულების მონიტორინგი - ეფექტიანია

**ინდიკატორი 1:** ანტიკორუფციული სტრატეგია და სამოქმედო გეგმა განახლებულია საზოგადოების და ბიზნეს სექტორის მონაწილოების შედეგად.

2017 წლის ბოლოს განახლდა ანტიკორუფციული სამოქმედო გეგმა და შესაბამისად განახლდა ანტიკორუფციული სტრატეგიის ამოცანები. პროცესი მიმდინარეობდა ანტიკორუფციული საბჭოს სამუშაო ჯგუფთან შეხვედრების საფუძველზე, საჯარო, სამოქალაქო და ბიზნეს სექტორის ჩართულობით.

*ინდიკატორი შესრულებულია სრულად.*

**ინდიკატორი 2:** ანტიკორუფციული სამოქმედო გეგმის მონიტორინგი ხორციელდება საზოგადოების და ბიზნეს სექტორის მონაწილოების შედეგად, გამართულია სულ მცირე საბჭოს ოთხი სხდომა და სამუშაო ჯგუფის ათი შეხვედრა.

საქართველოს, მიერ მიღწეული წარმატებები ანტიკორუფციული მიმართულებით მუდამ დაინტერესების საგანია. შესაბამისად, საქართველოში არსებული ანტიკორუფციული ორგანოების, ანტიკორუფციული პოლიტიკისა და საუკეთესო გამოცდილების საერთაშორისო დონეზე ცნობადობის გაზრდის მიზნით, მნიშვნელოვანია მუდმივ რეჟიმში ახლდებოდეს ***ინფორმაცია საინფორმაციო ბაზებზე,*** შესაბამის ვებგვერდებზე. მნიშვნელოვანია გაიზარდოს ანტიკორუფციული საბჭოს სამუშაო ჯგუფის შეკრებების ინტენსივობა. 2017 წლის განმავლობაში სამუშაო ჯგუფი სულ ოთხჯერ შეიკრიბა.[[1]](#footnote-1) ხოლო რაც შეეხება მონიტორინგის პროცესს, მასში მეთოდოლოგიის შესაბამისად ***მონაწილეობდა არასამთავრობო სექტორის წარმომადგენლები***, რომელთაც ადეკვატური ვადები განესაზღვრათ ეფექტური ჩართულობის უზრუნველყოფის მიზნით.

ვინაიდან, აღნიშნული ინდიკატორის შესრულება გრძელდება ასევე 2018 წლის განმავლობაშიც, 2017 წლის მდგომარეობით შესრულებულია *მხოლოდ ნაწილობრივ.*

შედეგი 1.3. საჯარო მოხელეთა კვალიფიკაცია ამაღლებულია ანტიკორუფციულ საკითხებში

**ინდიკატორი 1:** 150 სახელმწიფო მოსამსახურეს ჩაუტარდა სულ მცირე 15 ტრენინგი ტრენინგ-კურსის ფარგლებში.

საანგარიშო პერიოდში სრულად ვერ მოხერხდა ისეთი მნიშვნელოვანი გამოწვევის სრულად შესრულება, როგორიცაა ტრენინგ-კურსის კურიკულუმის საფუძველზე სახელმწიფო მოსამსახურეთა ტრენინგების ორგანიზება. დაგეგმილი ხუთი ტრენინგიდან გაიმართა მხოლოდ სამი, (სულ 48 საჯარო მოხელე), ამასთან ჩატარებული ტრენინგები არ მოიცავდა ტრენინგ-კურსის კურიკულუმით გათვალისწინებულ ყველა საკითხს.

შესაბამისად დატრენინგდა საჯარო მოხელეთა მხოლოდ 32% და *ინდიკატორი შესრულდა ნაწილობრივ.*

**ინდიკატორი 2:** მონიტორინგისა და ანტიკორუფციული სტრატეგიული დოკუმენტის განახლების პროცესი ზუსტი და ნათელია ანტიკორუფციული საბჭოს სამუშაო ჯგუფის წევრებისთვის.

ანტიკორუფციული საბჭოს სამუშაო ჯგუფის შეხვედრების დროს, პერიოდულად ხდება საბჭოს სამდივნოს მიერ სამუშაო ჯგუფის წევრებისთვის ანტიკორუფციული სტრატეგიული დოკუმენტების შემუშავებისა და მონიტორინგის შესახებ ინფორმაციის მიწოდება. ასევე სამდივნო მუდმივად ეკონტაქტება უწყებებს როგორც დოკუმენტების შემუშავებისას ასევე მონიტორინგის ეტაპზე პროგრესის ანგარიშის მიწოდებისას.

*ინდიკატორი შესრულდა სრულად.*

**ინდიკატორი 3:** ანტიკორუფციული სტრატეგიული დოკუმენტები წყაროებად იყენებს საერთაშორისო ორგანიზაციების და აღიარებული არასამთავრობო ორგანიზაციების კვლევებს, მათ შორის სოციოლოგიურ რეიტინგებსა და საქართველოს შეფასების ანგარიშებს

ანტიკორუფციული საბჭოს სამდივნომ 2017-2018 წლების სტრატეგიისა და სამოქმედო გეგმის მიმართულებები და ამოცანები განსაზღვრა OECD-ACN, GRECO-ს შეფასების ანგარიშებზე დაყრდნობით, ასევე 2016 წელს ანტიკორუფციული სამიტის საფუძველზე საქართველოს მიერ აღებული ვალდებულებების გათვალისწინებით.

*ინდიკატორი შესრულდა სრულად.*

შედეგი 1.4. კორუფციის პრევენციის საკითხებზე საერთაშორისო თანამშრომლობა გაძლიერებულია და ხდება რეკომენდაციების იმპლემენტაციის ხელშეწყობა

**ინდიკატორი 1:** საერთაშორისო ორგანიზაციების (GRECO, OECD-ACN) პოზიტიური შეფასებები; კორუფციის პრევენციის განმახორციელებელ ორგანოებთან საერთაშორისო დონეზე თანამშრომლობა გაძლიერებულია.

2017 წლის მნიშვნელოვანი მიღწევაა საერთაშორისო ანტიკორუფციულ აკადემიასა ( IACA) და იუსტიციის სამინისტროს შორის ურთიერთგაგების მემორანდუმი გაფორმება.[[2]](#footnote-2) საქართველო აგრეთვე აგრძელებდა აქტიურ თანამშრომლობას ***რეგიონულ ანტიკორუფციულ ინიციატივასთან*** (RAI), და საერთაშორისო ორგანიზაციებთან (GRECO, OECD-ACN, UNODC). GRECO-ს მიერ საქართველოს შეფასების მესამე რაუნდის ფარგლებში საქართველოს არც ერთი რეკომენდაცია არ აქვს სტატუსით „შეუსრულებელი“. აგრეთვე, ეკონომიკური თანამშრომლობისა და განვითარების ორგანიზაციის, ანტიკორუფციული ქსელის (OECD-ACN) საქართველოს შეფასების მეოთხე რაუნდის ფარგლებში გაცემული 22 რეკომენდაციიდან 12 რეკომენდაციაზე პროგრესი დაფიქსირდა.[[3]](#footnote-3)

*აღნიშნული ინდიკატორი სრულად შესრულებულია.*

**ინდიკატორი 2:** საბჭო და სამდივნო ეფექტურად თანამშრომლობენ საერთაშორისო პარტნიორებთან სამუშაო შეხვედრებისა თუ ელექტრონული კომუნიკაციის საშუალებით.

ანტიკორუფციული საბჭოს სამდივნოს მუდმივი თანამშრომლობა აქვს საერთაშორისო ორგანიზაციებთან. 2017-2018 წლების სამოქმედო გეგმა დიდ წილად დაფუძნებული იყო OECD-ACN-ის მე-4 რაუნდის შეფასების ანგარიშის რეკომენდაციებზე სხვადასხვა სექტორში. აღნიშნული რეკომენდაციების იმპლემენტაციის მიზნით სამდივნო აქტიურად ეკონტაქტებოდა OECD-ACN-ის წარმომადგენლებს, განსაკუთრებით, ბიზნესის კეთილსინდისიერების კომპონენტთან დაკავშირებით. *ინდიკატორი შესრულდა სრულად.*

შეფასების შედეგად გამოიკვეთა, რომ ანტიკორუფციული საბჭოს ინსტიტუციურად გაძლიერების ამოცანის ფარგლებში გათვალისწინებული ინდიკატორების ნახევარზე მეტი 2017 წლის განმავლობაში უკვე სრულად შესრულდა, რაც მიანიშნებს საბჭოს საქმიანობის ეფექტურობაზე. ეფექტურობისა და განხორციელების კუთხით უნდა აღნიშნოს, რომ სამოქმედო გეგმაში გათვალისწინებული აქტივობებმა განაპირობა ეფექტიანი უწყებათაშორისი კოორდინაციის უზრუნველყოფა საანგარიშო პერიოდში.

აღსანიშნავია, რომ კორუფციის პრევენციის მიზნით ეფექტიანი უწყებათაშორისი კოორდინაციის მიღწევის მიზნით გათვალისწინებული შედეგები და შესაბამისი აქტივობები უზრუნველყოფდა ანტიკორუფციული საბჭოს ინსტიტუციურ განვითარებას, როგორც სტრუქტურული, ასევე კვალიფიკაციის ამაღლების კუთხით. ეფექტიანი უწყებათაშორისი კოორდინაცია წარმოუდგენელია სტრატეგიული დოკუმენტების შედგენისა და გადასინჯვის პროცესების ინკლუზიურობის გარეშე. 2017 წლებში განსაზღვრულმა აქტივობებმა უზრუნველყო ეფექტური შედეგის მიღწევა ამ კუთხით, ვინაიდან ანტიკორუფციული დოკუმენტების შემუშავებისა და მონიტორინგის პროცესში აქტიურად იყვნენ ჩართული როგორც საჯარო სტრუქტურები, ასევე არასამთავრობო, საერთაშორისო ორგანიზაციები და ბიზნეს სექტორის წარმომადგენლები. იგივე შეიძლება ითქვას საჯარო მოხელეთა კვალიფიკაციის ამაღლების ამოცანაზე. საჯარო მოხელეთა კვალიფიკაციის ამაღლება ანტიკორუფციულ საკითხებში უწყებათაშორისი კოორდინაციის აუცილებელია კომპონენტია, ვინაიდან ანტიკორუფციული პოლიტიკის დოკუმენტების შემუშავებაში უშუალოდ ჩართული არიან სხვადასხვა საჯარო სტრუქტურებში დასაქმებული საჯარო მოხელეები. ამ კუთხით, უნდა აღინიშნოს, რომ მიუხედავად ანტიკორუფციულ საკითხებში განხორციელებული ტრენინგებისა, განხორციელებული აქტივობები არ იყო საკმარისი და ამ მიმართულებით შედეგი სრულად შესრულებულად ვერ იქნება მიჩნეული. რაც შეეხება საერთაშორისო თანამშრომლობის გაძლიერებას, 2017 წელს გახორციელებული აქტივობები საერთაშორისო ორგანიზაციებთან ურთიერთობის მიმართულებით უნდა მივიჩნიოთ ეფექტურად, რაც ცხადყო კიდეც GRECO-სა და OECD-ის რეკომენდაციების ასახვამ ანტიკორუფციულ დოკუმენტებში, ასევე IACA-სა და იუსტციის სამინისტროს შორის თანამშრომლობის მემორანდუმის გაფორმება.

მნიშვნელოვანია, მომდევნო წლებში გაიზარდოს ანტიკორუფციული საბჭოს ცნობადობა საზოგადოებაში და ამ კუთხით გადაიდგას დამატებითი ნაბიჯები.

***რეკომენდაციები:***

***1. ანტიკორუფციული საბჭოს სამდივნომ უნდა გააგრძელოს საერთაშორისო საინფორმაციო ბაზების მოძიება და მათზე საქართველოში არსებული ანტიკორუფციული ორგანოებისა და ანტიკორუფციული პოლიტიკის შესახებ ინფორმაციის განახლება.***

***2. ეფექტიანი პოლიტიკის წარმოების მიზნით მნიშვნელოვანია სამოქმედო გეგმით გათვალისწინებულ ვადებში შემუშავდეს კორუფციული რისკების შეფასების მეთოდოლოგია.***

## **პრიორიტეტი II. საჯარო სამსახურში კორუფციის პრევენცია**

შედეგი 2.1. მომზადებულია საჯარო სამსახურში მოხელის მიერ შესრულებული სამუშაოს შეფასების, ანაზღაურებისა და წახალისების ახალი სისტემა

**ინდიკატორი 1:** ახალი სისტემით შეფასებულ საჯარო მოხელთა რაოდენობა გაზრდილია.

სსიპ - საჯარო სამსახურის ბიუროსთან თანამშრომლობით, „გაეროს განვითარების პროგრამის (UNDP)“ მიერ ხორციელდება პროექტი „საჯარო მმართველობის რეფორმის ხელშეწყობა საქართველოში", რომელიც ითვალისწინებს ცენტრალურ საჯარო უწყებებში, მოხელის მიერ შესრულებული სამუშაოს შეფასების სისტემისა და მეთოდების შემუშავებას. პროექტის ფარგლებში შემუშავდა შესრულებული სამუშაოს შეფასების მეთოდები. ამასთან, პროექტის ფარგლებში „გაეროს განვითარების პროგრამის (UNDP) საქართველოში“ მიერ შერჩეულმა ექსპერტებმა ტრენინგები ჩაუტარეს სამინისტროების სტრუქტურული ერთეულების ხელმძღვანელებს, შერჩეული მეთოდების გაცნობის მიზნით. 2017 წლის 22 დეკემბერს, გაიმართა პროექტის დასკვნითი ღონისძიება, სადაც შეჯამდა პროექტის შედეგები. მითითებული ინდიკატორი ზომავს შეფასებულ საჯარო მოხელეთა რაოდენობას, რაზეც შესაბამისი მონაცემები 2017 წლის მდგომარეობით სახეზე არ არის. შესაბამისად, 2017 წელს *ინდიკატორი შესრულდა ნაწილობრივ*.

**ინდიკატორი 2**: მოსახლეობის პოზიტიური დამოკიდებულება საჯარო სამსახურის მიმართ გაზრდილია

ვინაიდან, „საჯარო დაწესებულებაში შრომის ანაზღაურების შესახებ“ საქართველოს კანონი საქართველოს პარლამენტმა მიიღო 2017 წლის ბოლოს (22 დეკემბერს), ასევე საჯარო მოხელეთა შეფასების სისტემის ფუნქციონირებისთვის 2017 წელს დაიწყო შესაბამისი საფუძვლების ჩაყრა მენეჯმენტის დატრენინგების სახით და რეალურად შეფასების პროცესი არ დაწყებულა, მოსახლეობის პოზიტიური დამოკიდებულების გაზომვა 2017 წელს სრულყოფილ სურათს არ მოგვცემს. შესაბამისად, აღნიშნული *ინდიკატორი მიზანშეწონილია შეფასედეს 2018 წელს.*

*შეფასდეს 2018 წლის ბოლოს.*

შედეგი 2.2. საჯარო მოხელეთა ეთიკის, ინტერესთა კონფლიქტისა და შეუთავსებლობის მარეგულირებელი მექანიზმები დახვეწილია

**ინდიკატორი 1:** *საჯარო მოხელეთა მიერ ეთიკის პრინციპების, ინტერესთა კონფლიქტისა და შეუთავსებლობის მარეგულირებელი ნორმების დარღვევის გამოვლენის მაჩვენებელი გაზრდილია.*

ბიურომ შეიმუშავა „საჯარო დაწესებულებაში ეთიკისა და ქცევის ზოგადი წესები“, რომელიც დამტკიცდა საქართველოს მთავრობის მიერ 2017 წლის 20 აპრილს, და ასევე დაატრენინგა საჯარო მოხელეები „საჯარო სამსახურის შესახებ“ საქართველოს კანონის სიახლეები და კორუფციის პრევენციის მექანიზმებთან დაკავშირებით, თუმცა, ინდიკატორი მოითხოვს, რომ ეთიკის პრინციპების, ინტერესთა კონფლიქტისა და შეუთავსებლობის მარეგულირებელი ნორმების დარღვევის გამოვლენის რაოდენობის მაჩვენებელი უნდა იყოს გაზრდილი. აღნიშნული ინდიკატორის შეფასება მიზანშეწონილია 2018 წლის ბოლოს და არა 2017 წელს, ვინაიდან საჯარო სამსახურის ბიუროს მიერ გადადგმული ნაბიჯები საჯარო მოხელეთა ეთიკის პრინციპების განმტკიცების მიმართულებით იმავე წელს საკმარის მონაცემებს ვერ მოგვცემს. *ინდიკატორი ფასდება 2018 წელს.*

**ინდიკატორი 2:**საჯარო სამსახურში ეთიკის ნორმების დაცვის შესახებ ტრენინგების რაოდენობა გაზრდილია და ტრენინგში მონაწილე საჯარო მოხელეთა რაოდენობა გაზრდილია; ეთიკის, ინტერესთა კონფლიქტისა და შეუთავსებლობის საკითხებში ერთიანი ტრენინგ მოდულის შესაბამისად თანამდებობის პირთა ტრენინგის და მონაწილეთა რაოდენობა გაზრდილია.

საჯარო სამსახურის ბიურომ პროექტ „საჯარო სამსახურის შესახებ“ საქართველოს კანონის სიახლეებსა და კორუფციის პრევენციის მექანიზმებთან დაკავშირებით განახორციელა პროექტი, რომლის ფარგლებშიც ტრენინგი ჩაუტარა საჯარო მოხელეებს როგორც ცენტრალურ, ასევე მუნიციპალურ დონეზე. საერთო ჯამში, საჯარო სამსახურის ბიურომ ტრენინგი ჩაუტარდა სამინისტროებისა და მათ დაქვემდებარებაში არსებული სსიპ-ების წარმომადგენლებს - სულ 409 თანამშრომელს. ასევე, 2017 წლის სექტემბერ-ნოემბრის თვეებში, ეთიკისა და კანონის სიახლეებზე ტრენინგები ჩაუტარდათ ქალაქ თბილისის მერიის, რაიონული გამგეობებისა და სახელმწიფო რწმუნებულების/გუბერნატორების ადმინისტრაციის წარმომადგენლებს - სულ 230 თანამშრომელს. აღნიშნულის გათვალისწინებით ინდიკატორის ნაწილი, რომელიც მიუთითებს საჯარო სამსახურში ეთიკის ნორმების დაცვის შესახებ ტრენინგების და ტრენინგში მონაწილე საჯარო მოხელეთა რაოდენობის გაზრდას, უნდა ჩაითვალოს შესრულებულად. რაც შეეხება ეთიკის, ინტერესთა კონფლიქტისა და შეუთავსებლობის საკითხებში ერთიანი ტრენინგ მოდულის შესაბამისად თანამდებობის პირთა ტრენინგის და მონაწილეთა რაოდენობა გაზრდასთან დაკავშირებით, უნდა აღინიშნოს, რომ 2017 წლის 25 ნოემბრიდან პირველი დეკემბრის ჩათვლით, ბიურომ უმასპინძლა ორ მოწვეულ ექსპერტს, რომლებმაც ჩაატარეს ტრენერთა ტრენინგი (ToT) და ტრენინგის მონაწილეებთან ერთად **შეიმუშავეს ტრენინგ-მოდული.** ამასთანავე, ჩატარდა **მოდელირებული ტრენინგი**. *ვინაიდან, შემუშავდა ტრენინგ მოდული და ასევე ჩატარდა შესაბამისი ტრენინგები, ინდიკატორი სრულად შესრულებულად უნდა ჩაითვალოს.*

2.3. საჯარო სამსახურში კორუფციის პრევენციის მიზნით საჯარო სამსახურის ბიუროს როლი გაზრდილია

**ინდიკატორი:**თანამდებობის პირთა ქონებრივი მდგომარეობის დეკლარაციების მონიტორინგის შედეგად შემოწმებული ქონებრივი დეკლარაციების რაოდენობა გაზრდილია.

2017 წელს თანამდებობის პირთა ქონებრივი მდგომარეობის დეკლარაციების აღნიშნული შემოწმება დაეფუძნა ქონებრივი დეკლარაციების მონიტორინგის ახალ სისტემას, რომელიც დაინერგა 2017 წლის 1 იანვარს „საჯარო დაწესებულებაში ინტერესთა შეუთავსებობისა და კორუფციის შესახებ“ საქართველოს კანონში შესული ცვლილების საფუძველზე. საქართველოს მთავრობამ 2017 წლის 14 თებერვლის N81 დადგენილებით დაამტკიცა „შესამოწმებელი თანამდებობის პირის ქონებრივი მდგომარეობის დეკლარაციის მონიტორინგის ინსტრუქცია“. აღნიშნული ინსტრუქციის საფუძველზე, საჯარო სამსახურის ბიუროს უფროსმა 2017 წლის 24 თებერვალს გამოსცა N57/სა ბრძანება და დაამტკიცა საჯარო სამართლის იურიდიული პირის - საჯარო სამსახურის ბიუროს დეკლარაციების მონიტორინგის დეპარტამენტის დებულება,რომლის საფუძველზეც შეიქმნა დეკლარაციების მონიტორინგის დეპარტამენტი. 2017 წლის განმავლობაში, შემოწმებას დაექვემდებარა დეკლარაციის მონიტორინგის ელექტრონული სისტემის მიერ დეკლარაციების შემთხვევითი შერჩევით (284 დეკლარაცია) და დასაბუთებული წერილობითი განცხადების საფუძველზე შერჩეული (3 დეკლარაცია) თანამდებობის პირების დეკლარაციები - სულ 287 დეკლარაცია.[[4]](#footnote-4) ვინაიდან, დეკლარაციების შემოწმების სისტემა ჩამოყალიბდა 2017 წელს, *აღნიშნული ინდიკატორი უნდა შეფასდეს 2018 წელს და არა 2017 წელს.*

მე-2 პრიორიტეტით გათვალისწინებული სამი შედეგის ფარგლებში გათვალისწინებული იყო ჯამში ხუთი ინდიკატორი, საიდანაც უმეტესობა უნდა შეფასდეს 2018 წელს, ვინაიდან პროცესი ასევე გრძელდება 2018 წლის განმავლობაში. ეფექტურობისა და განხორციელების პარამეტრების გათვალისწინებით, უნდა აღინიშნოს, რომ სამოქმედო გეგმაში გაწერილი შედეგები და აქტივობები ემსახურებოდა საჯარო სამსახურში კორუფციის პრევენციის ეფექტური მექანიზმის ჩამოყალიბებას. ამ მიმართულებით, მნიშვნელოვანი როლი ეკისრება საჯარო სამსახურის ბიუროს, რომელმაც 2017 წელს საფუძველი ჩაუყარა საჯარო სამსახურში მოხელის მიერ შესრულებული სამუშოს შეფასების, ანაზღაურებისა და წახალისების სისტემას. აღნიშნული შედეგი იზომებოდა საჯარო სამსახურში შეფასებული საჯარო მოხელეების გაზრდილი რაოდენობითა და მოსახლეობის პოზიტიური დამოკიდებულებით. იმისათვის რომ მოხდეს ახალი სისტემის ეფექტური დანერგვა, აუცილებელია, შეფასების სისტემის განხორციელება ყველა საჯარო უწყებაში რაც უზრუნველყოფს ობიექტურობასა და გამჭვირვალობას საჯარო სექტორში. ეთიკის, ინტერესთა კონფლიქტისა და შეუთავსებლობის მარეგულირებელი მექანიზმების დახვეწის მიზნით, სამოქმედო გეგმით გათვალისწინებული აქტივობები ძირითადად ეთმობოდა ტრენინგების განხორციელებასა და ეთიკის კოდექსის ნორმების შემუშავებას, რაც თავისთავად პასუხობს ინტერესთა კონფლიქტის მექანიზმების დახვეწას, თუმცა, დროში განყენებული ტრენინგების ორგანიზება საბოლოო შედეგის მიღწევის კუთხით ნაკლებეფექტურია. მნიშვნელოვანია, იმგვარი სისტემის ჩამოყალიბება, რაც უზრუნველყოფს ეთიკის ნორმების საჯარო მოხელეთა ყოველდღიურ ცხოვრებაში დანერგვასა და აქტიურ გამოყენებას. საჯარო სამსახურის ბიუროს როლის გაზრდა დეკლარაციების მონიტორინგზე ცალსახად მიანიშნებს საჯარო სამსახურის ბიუროს როლის გაზრდაზე საჯარო სექტორში კორუფციის პრევენციის კუთხით. დეკლარაციების მონიტორინგის ახალი სისტემის ეფეტურობა უკეთესად გამოიკვეთება მომდევნო წლებში, ვინაიდან სისტემა 2017 წელს ჩამოყალიბდა.

***რეკომენდაციები:***

***1. მომდევნო წლებში მნიშვნელოვანია, საჯარო სამსახურის ბიურომ უზრუნველყოს საჯარო სტრუქტურებში ცნობიერების ამაღლება არა მხოლოდ ანტიკორუფციულ, არამედ ასევე კეთილსინდისიერების სტანდარტებთან დაკავშირებით.***

***2. რეკომენდირებულია, საჯარო სამსახურის ბიურომ ეთიკის სტანდარტებთან დაკავშირებით განახორციელოს საჯარო მოხელეთა დატრენინგება მუნიციპალიტეტების დონეზე.***

## **პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში.**

შედეგი 3.1. ინფორმაციის თავისუფლების მარეგულირებელი კანონმდებლობა გადასინჯულია და ეფექტიანად სრულდება

**ინდიკატორი 1:** ინფორმაციის თავისუფლების მარეგულირებელი კანონმდებლობა გადასინჯულია.

ინფორმაციის თავისუფლების კანონპროექტის შემუშავებისა და დახვეწის პროცესში იუსტიციის სამინისტრომ განახორციელა ინფორმაციის თავისუფლების მარეგულირებელი კანონმდებლობის შესწავლა და გადასინჯვა.

ინფორმაციის თავისუფლების შესახებ კანონპროექტი ერთობლივად შემუშავდა და იუსტიციის თანამშრომლებისა და ფონდ „ღია საზოგადოება საქართველოს“ მიერ დაქირავებული სამართლის ექსპერტების მიერ. კანონპროექტმა გაიარა საერთაშორისო ექსპერტიზა და ასევე განხილულ იქნა ფოკუს ჯგუფების მიერ, კერძოდ მოსამართლეების, ჟურნალისტების, აკადემიის წარმომადგენლებისა და ინფორმაციის გაცემაზე პასუხისმგებელი პირების მიერ. *ინდიკატორი სრულადაა შესრულებული.*

**ინდიკატორი 2:** ინფორმაციის თავისუფლების შესახებ კანონი წარდგენილია საქართველოს პარლამენტში.

იუსტიციის სამინისტრომ შეიმუშავა ინფორმაციის თავისუფლების შესახებ კანონის პროექტი. ამ ეტაპისთვის იუსტიციის სამინიტრო მუშაობს საბოლოო ტექსტზე, საჯარო სექტორთან კონსულტაციების ფართომასშტაბიანი პროცესი დასრულებულია და კანონპროექტი მთავრობას წარედგინება უხლოეს მომავალში და განხილვების შემდეგ წარედგინება საქართველოს პარლამენტს. *ინდიკატორი შესაძლოა ნაწილობრივ შესრულებულად ჩავთვალოთ,* ვინაიდან კანონპროექტი ჯერ არ გადაგზავნილა პარლამენტში.

**ინდიკატორი 2:** ინფორმაციას მოთხოვნების დაკმაყოფილების მაჩვენებელი გაზრდილია.

ამ ეტაპზე, ანტიკორუფციული საბჭოს სამდივნოს მიერ ფასდება ინფორმაციის გაცემის სტატისტიკა როგორც ცენტრალურ, ასევე მუნიციპალიტეტის ორგანოებში. შესაბამისად *აღნიშნული ინდიკატორი შეფასდება 2018 წელს.*

შედეგი 3.2. ღია მმართველობის პარტნიორობის ეფექტიანი კოორდინაცია ეროვნულ დონეზე და სამოქმედო გეგმის შესრულების მონიტორინგი უზრუნველყოფილია

**ინდიკატორი 1:** სამოქმედო გეგმის შესრულების თვითშეფასების ანგარიში წარდგენილია ანტიკორუფციული საბჭოსთვის და გამოქვეყნებულია;

აღნიშნული ინდიკატორი სრულად შესრულებლად უნდა იქნეს მიჩნეული, ვინაიდან ღია მმართველობა პარტნიორობის ფორუმის ფარგლებში სამოქალაქო და საერთაშორისო საზოგადოების ჩართულობით მომზადდა და გამოქვეყნდა ღია მმართველობა პარტნიორობის 2016-2017 წლების სამოქმედო გეგმის შეფასების შუალედური ანგარიში. ანგარიში ხელმისაწვდომია ხელმისაწვდომია შემდეგ ვებგვერდზე: <http://www.justice.gov.ge/Ministry/Index/1504>.

*ინდიკატორი შესრულებულია სრულად.*

**ინდიკატორი 2:** ღია მმართველობა საქართველოს ფორუმის შეხვედრების რაოდენობა.

2017 წელს ეროვნულ დონეზე კოორდინაციის მექანიზმის - ღია მმართველობა საქართველოს ფორუმის მხარდაჭერის ფარგლებში განხორციელდა რვა შეხვედრა და უწყებათაშორისი ორი შეხვედრა, შესაბამისად აღნიშნული *ინდიკატორი სრულად შესრულებულად უნდა ჩაითვალოს.*

შედეგად, მესამე პრიორიტეტის ფარგლებში გათვალისწინებული იყო ორი შედეგი. 3.1 შედეგის სამი ინდიკატორიდან ერთი შესრულებულია ნაწილობრივ, ერთი შესრულდა სრულად და ერთი ინდიკატორი ჯერ-ჯერობით ვერ ფასდება. რაც შეეხება 3.2 შდეგის ფარგლებში გაწერილ ინდიკატორებს, ორივე მათგანი სრულად შესრულდა.

ეფეტურობისა და განხორციელების პარამეტრების გათვალისწინებით, აღსანიშნავია, რომ სამოქმედო გეგმით გათვალისწინებული აქტივობები და შესაბამისი ამოცანები ემსახურებოდა საჯარო ინფორმაციის ხელმისაწვდომობის გაუმჯობესებასა და მოქალაქეთა ჩართულობის უზრუნველყოფას კორუფციის წინააღმდეგ ბრძოლაში. განსაზღვრულმა აქტივობებმა განაპირობა ინფორმაციის თავისუფლების მარეგულირებელი კანონმდებლობის გადასინჯვის ეფექტურობა, რისი მაჩვენებელიცაა იუსტიციის სამიონისტროს მიერ შემუშავებული ინფორმაციის თავისუფლების შესახებ კანონი, რომელიც სამომავლოდ უნდა წარედგინოს პარლამენტს იმისათვის, რომ განხორციელდეს პრიორიტეტის ფარგლებში დასახული მთავარი მიზანი. კორუფციის პრევენციისა და კარგი მმართველობის სფეროში მოქალაქეთა ეფექტური ჩართულობა უზრუნველყოფილ იქნა სამოქალაქო საზოგადების ღია მმართველობა საქართველოს ფორუმის მუშაობაში ჩართულობით, რის საფუძველზეც მომზადდა 2016-2017 წლების თვითშეფასების ანგარიში და 2018-2019 წლების სამოქმედო გეგმა. აღნიშნულმა პროცესებმა უზრუნველყო მოქალაქეების უშუალო დაკვირვების შესაძლებლობა ქვეყნის მთავრი რეფორმების მონიტორინგისა და დაგეგმვის ნაწილში. აქედან გამომდინარე, 2017 წლის განმავლობაში განსაზღვრული აქტივობები განაპირობებს დასახული ამოცანის მიღწევის ეფექტურობას, რაც თავის მხრივ ემსახურება პრიორიტეტის ფარგლებში განსაზღვრული მთავარი მიზნის მიღწევას.

***რეკომენდაციები:***

***1. უნდა მოხდეს ინფორმაციის თავისუფლების კანონის პარლამენტისთვის გადაგზავნა.***

***2. მნიშვნელოვანია საჯარო სტრუქტურებმა აწარმოონ საჯარო ინფორმაციის გაცემის სტატისტიკა.***

## **პრიორიტეტი IV. განათლება და საზოგადოების ცნობიერების ამაღლება კორუფციის პრევენციის მიზნით**

შედეგი 4.1. კორუფციასთან ბრძოლაში მიღწეული შედეგებისა და არსებული გამოწვევების შესახებ საზოგადოება ინფორმირებულია

**ინდიკატორი 1:** სტატისტიკური ინფორმაციისა და ანტიკორუფციულ თემატიკაზე მომზადებული ხელმისაწვდომი კვლევების რაოდენობა გაზრდილია.

აღნიშნული ინდიკატორის შესრულების მიზნით, ანტიკორუფციული საბჭოს სამდივნომ USAID GGI-ს პროექტისა EaP რეგიონული პროექტის დახმარებით მოამზადა საზოგადოებასთან ურთიერთობის სტრატეგიის სამუშაო ვერსია. ამასთან ანტიკორუფციული საბჭოს სამდივნომ 2017 წელს, ისევე როგორც გასულ წლებში საზოგადოებისთვის ხელმისაწვდომი გახადა ანტიკორუფციულ თემატიკაზე მომზადებული პოლიტიკის დოკუმენტები, რაც მიზნად ისახავს საზოგადოების ინფორმირებას ანტიკორუფციული ღონისძიებების თაობაზე.

საანგარიშო პერიოდში სამდივნომ მოამზადა ერთი ინდექსის ანალიზი (კორუფციის აღქმის ინდექსი 2017) და ერთი შედარებით-სამართლებრივი კვლევა შიდა მოხმარების მიზნით საჯარო ინფორმაციის გამოქვეყნების ლიმიტებზე.

შესაბამისად, *ინდიკატორი სრულად შესრულებულად უნდა ჩაითვალოს.*

**ინდიკატორი 2:** 2016 წელთან შედარებით ანტიკორუფციულ საკითხებზე მრგვალი მაგიდების, საჯარო ლექციების, კონკურსებისა და სხვა ღონისძიებების რაოდენობა გაზრდილია, მონაწილეთა რაოდენობა გაზრდილია;

ანტიკორუფციული საბჭოს სამდივნომ ანტიკორუფციულ საკითხებში მოქალაქეთა ცნობიერების ამაღლების მიზნით საინფორმაციო კამპანის გეგმა მოამზადა. გეგმა ამ ეტაპზე მხოლოდ პირველადი პროექტის სახით არსებობს. არსებული რესურსებიდან გამომდინარე განისაზღვრა შეხვედრების სავარაუდო მდებარეობა - საქართველოს იუსტიციის სამინისტროს სსიპ სერვისების განვითარების ცენტრის ბაზაზე არსებული საზოგადოებრივი ცენტრები და USAID-ის დემოკრატიული ჩართულობის ცენტრები. სამომავლოდ მოხდება გეგმის დეტალურად განსაზღვრა, დონორებთან მოლაპარაკებების გამართვა და შესაბამისად რეგიონების იდენტიფიცირება და სხვა პროცედურული საკითხების დაგეგმვა.

*შესაბამისად, ინდიკატორი ნაწილობრივაა შესრულებული.*

შედეგი 4.2. საზოგადოება ინფორმირებულია ანტიკორუფციული საბჭოსა და ანტიკორუფციული კუთხით მიმდინარე სიახლეების შესახებ

**ინდიკატორი 1**: ანტიკორუფციული საბჭოს საქმიანობის შესახებ ინფორმაცია ხელმისაწვდომია; საბჭოს სამდივნოს მიერ მომზადებული ყველა ანალიტიკური დოკუმენტი მათ შორის სამართლებრივი კვლევები, საერთაშორისო რეიტინგებისა და რეკომენდაციების, საუკეთესო პრაქტიკის ანალიზი ხელმისაწვდომია იუსტიციის სამინისტროს ვებგვერდზე ანტიკორუფციული საბჭოს ბანერის ქვეშ.; ანტიკორუფციული საბჭოსა და სტრატეგიული დოკუმენტების შესახებ ინფორმაცია რეგულარულად ახლდება, საინფორმაციო ფლაერები სამუშაო შეხვედრებისა და ვიზიტების დროს გადაეცემათ დაინტერსებულ მხარეებს.

ანტიკორუფციული საბჭოს სამდივნოს მიერ ანტიკორუფციული დოკუმენტების შესახებ ინფორმაცია მუდმივად ახლდება იუსტიციის სამინისტროს ვებგვერდზე და საზოგადოებისთვის ხელმისაწვდომია ანტიკორუფციული დოკუმენტები: ანტიკორუფციული სტრატეგია და სამოქმედო გეგმა, მონიტორინგის ანგარიშები, შეფასების მეთოდოლოგია და დეტალური ინფორმაცია საბჭოს საქმიანობის შესახებ.[[5]](#footnote-5) ამასთან ანტიკორუფციული საბჭოს სამდივნომ მოამზადა კორუფციის აღქმის ინდექსის (CPI) ანალიზი და რისკების შეფასების მეთოდოლოგიის სამუშაო ვერსია. ასევე, ინდიკატორის შესრულების მიზნით, სამდივნომ შიდა მოხმარების მიზნით მოამზადა შედარებით-სამართლებრივი კვლევა საჯარო ინფორმაციის გამოქვეყნების ლიმიტებზე. კვლევაში აღწერილია, როგორ რეგულირდება აღნიშნული საკითხი სხვა სამართლებრივ სისტემებში - თერთმეტი სახელმწიფოს მაგალითზე. კვლევა მომზადდა ინფორმაციის თავისუფლების შესახებ კანონპროექტის შემუშავების მიზნებისთვის. აღსანიშნავია, რომ არ შექმნილა ანტიკორუფციული საბჭოს ბანერი, რაც მიუთითებს ინდიკატორის *ნაწილობრივ შესრულებაზე.*

შედეგად, მე-4 პრიორიტეტის ფარგლებში გათვალისწინებული სამი ინდიკატორიდან სრულად განხორციელდა ერთი, ხოლო ნაწილობრივ-ორი ინდიკატორი.

განხორციელებისა და ეფეტურობის პარამეტრებზე დაყრდნობით უნდა აღინიშნოს, რომ კორუფციის პრევენციის პროცესში, საზოგადოების ცნობიერების ამაღლების მიზნით განსაზღვრული ძირითადი ამოცანები და შესაბამისი აქტივობები მოიცავდა ანტიკორუფციული საბჭოს სამდივნოს როლის გაზრდას საზოგადოების ცნობიერების ამაღლების ნაწილში საგანმანათლებლო ღონისძიებების ორგანიზების, სტრატეგიული დოკუმენტებისა და ანგარიშების პროაქტიული გამოქვეყნების მეშვეობით, რაც საანგარიშო პერიოდში რეგულარულად ხორციელდებოდა. გარდა ამისა, განსაზღვრული აქტივობების ეფექტურობაზე მიანიშნებს ასევე საანგარიშო პერიოდში საინფორმაციო კამპანიის გეგმის შემუშავება, რაც ეტაპობრივად უნდა დაინერგოს. მიუხედავად ამისა, აღნიშნული ღონისძიებების ეფექტურობის გაუმჯობესების მიზნით მნიშვნელოვანია, მეტი ყურადღება დაეთმოს საზოგადოებასთან ურთიერთობის სტრატეგიის შემუშავებასა და დანერგვას, რაც საგანმანათლებლო ღონისძიებების განხორციელებას სისტემურ სახეს მისცემს.

მნიშვნელოვანია, დამატებითი ნაბიჯების გადადგმა ანტიკორუფციული საბჭოს საქმიანობის შესახებ ცნობადობის გაზრდა საზოგადოებასთან ურთიერთობის სტრატეგიის მიღებისა და იმპლემენტაციის მეშვეობით.

***რეკომენდაციები:***

***1. მნიშვნელოვანია საბჭომ დაამტკიცოს ანტიკორუფციულ საკითხებზე საზოგადოებასთან ურთიერთობის სტრატეგია და დაიგეგმოს სამომავლო ნაბიჯები მისი იმპლემენტაციის მიზნით.***

**2*. მნიშვნელოვანია ანტიკორუფციული საბჭოსა და ანტიკორუფციული პოლიტიკის შესახებ მომზადდეს და გავრცელდეს საინფორმაციო ბროშურები.***

***3. მნიშვნელოვანია ხელი შეეწყოს საკონსულტაციო მექანიზმის ცნობადობის გაზრდას საზოგადოებაში.***

## **პრიორიტეტი V. კორუფციის პრევენცია სამართალდამცავ ორგანოებში**

შედეგი 5.1. პროკურორთა დანიშნვის, დაწინაურების, რანგირების, როტაციის, შეფასების, მონიტორინგისა და გათავისუფლების გამჭვირვალე და ობიექტური მექანიზმი შემუშავებულია; პროკურატურის სისტემაში ანაზღაურებისა და წახალისების გამჭვირვალე სისტემა დანერგილია; რაიონულ პროკურორებსა და მოადგილეებს შორის ფუნქციები გამიჯნულია

**ინდიკატორი:** პროკურორთა დანიშვნის, დაწინაურების, რანგირების, როტაციის, მონიტორინგის, შეფასების, მონიტორინგისა და გათავისუფლების მარეგულირებელი ნორმები მიღებული და პრაქტიკაში დანერგილია; რაიონულ პროკურორებსა და მოადგილეებს შორის ფუნქციები გამიჯნულია.

2017 წლის განმავლობაში ანტიკორუფციული სამოქმედო გეგმის ფარგლებში პროკურატურის სისტემაში მნიშვნელოვანი ცვლილებები განხორციელდა. საანგარიშო პერიოდში შემუშავდა და დაინერგა საოლქო და რაიონული პროკურატურის პროკურორების, ასევე მთავარი პროკურატურის **პროკურორების შეფასების სისტემა**, რომელშიც დეტალურადაა გაწერილი შეფასების კრიტერიუმები. კერძოდ, საქართველოს მთავარი პროკურორის 2017 წლის 31 იანვრის ბრძანებით დამტკიცდა პროკურორთა შეფასების კრიტერიუმები, რომლის საფუძველზე პერიოდულად განხორციელდება პროკურორთა შეფასება სხვადასხვა კრიტერიუმის მიხედვით. აღნიშნული კრიტერიუმების საფუძველზე მუდმივ რეჟიმში მიმდინარეობს პროკურორთა შეფასება, რომლის შედეგები გათვალისწინებული იქნება **პროკურორთა დაწინაურების, წახალისებისა და დისციპლინური სახდელის დაკისრების** საკითხის გადაწყვეტისას, რაც ხელს მნიშვნელოვნად შეუწყობს აღნიშნული პროცესების გამჭვირვალობას და სამართლიანობას.

ამასთან, საქართველოს პროკურატურაში შექმნილია საკონსულტაციო საბჭო, რომელიც განიხილავს პროკურატურის მუშაკთა წახალისების, დაწინაურებისა და მათთვის დისციპლინური პასუხისმგებლობის დაკისრების საკითხებს. 2017 წლის პირველ ნახევარში საკონსულტაციო საბჭომ განიხილა 26 მუშაკის დაწინაურების/როტაციის საკითხი და მიზანშეწონილად მიიჩნია 5 მათგანის დაწინაურება. ასევე 2017 წელს შიდა კონკურსების ფარგლებში, საბჭომ განიხილა 32 მუშაკის ვაკანტურ თანამდებობაზე დანიშვნის საკითხი და მიზანშეწონილად მიიჩნია 18 მათგანის დაწინაურება. საკონსულტაციო საბჭოს თავმჯდომარემ გაითვალისწინა საკონსულტაციო საბჭოს ყველა რეკომენდაცია.

შემუშავებულია დოკუმენტი, რომელშიც გაწერილი და გამიჯნულია პროკურატურის სტრუქტურული ერთეულების (რაიონული პროკურორისა და მისი მოადგილის) ფუნქციები. აღნიშნული დოკუმენტის საფუძველზე, შესაბამისი ცვლილებები განხორციელდება რაიონული პროკურატურების დებულებებში.

*ამდენად, ინდიკატორი სრულად შესრულდა.*

შედეგი 5.2. პროკურატურის სისტემაში ეთიკის, ინტერესთა კონფლიქტისა და შეუთავსებლობის, დისციპლინური პასუხისმგებლობის მარეგულირებელი ნორმები გადასინჯულია და ეფექტიანად მუშაობს; საქმეთა განაწილების სამართლიანი სისტემა შექმნილია და ეფექტურად მუშაობს

**ინდიკატორი 1:** ეთიკის, ინტერესთა კონფლიქტისა და შეუთავსებლობის მარეგულირებელი ნორმები მიღებულია; პროკურატურის სისტემაში დისციპლინური პასუხისმგებლობის პროცედურისა და საფუძვლების მარეგულირებელი ნორმები მიღებულია; ეთიკისა და დისციპლინური პასუხისმგებლობის მიმართულებით პროკურატურის საკონსულტაციო საბჭოს როლი გაზრდილია.

საანგარიშო პერიოდის მნიშვნელოვანი მიღწევაა **პროკურორთა ახალი ეთიკის კოდექსის** შემუშავება, მათ შორის, **დისციპლინური პასუხისმგებლობის საფუძვლების განჭვრეტადობის** უზრუნველყოფა. ეთიკის ახალი კოდექსი დისციპლინურ გადაცდომებს ყოფს მათი სიმძიმის ხარისხის მიხედვით და აკონკრეტებს მოსალოდნელ სამართლებრივ შედეგებს კონკრეტული დისციპლინური დარღვევის შემთხვევაში. მნიშვნელოვანია **ეთიკის კოდექსის იმპლემენტაციის მექანიზმის** ფარგლებში ახალი ნორმების პროკურატურის მუშაკებისათვის გაცნობისა და პრაქტიკაში სწორი იმპლემენტაციის ხელშეწყობის მიზნით ეთიკისა და ინტერესთა შეუთავსებლობის საკითხებზე პრაქტიკული მაგალითებით დატვირთული ტრენინგებს ჩატარება, რომლის ფარგლებში 307 პროკურორი გადამზადდა.[[6]](#footnote-6)

ამდენად, *ინდიკატორი სრულად შესრულდა.*

**ინდიკატორი 2:** საქმეთა განაწილების სამართლიანი და გამჭვირვალე სისტემა შექმნილია და ეფექტურად მუშაობს.

პროკურატურის სიტემაში კორუფციის წინააღმდეგ ბრძოლის კუთხით აღსანიშნავია, რომ საანგარიშო პერიოდში პროკურატურამ დაიწყო მუშაობა პროკურორებისათვის **საქმეთა გადანაწილების სამართლიანი და გამჭვირვალე სისტემის** შექმნისა და პროკურატურის სისტემაში **კოლეგიური ორგანოების როლის გადახედვის/გაზრდი**ს მიზნით. მნიშვნელოვანია, რომ შემუშავდა დოკუმენტი, რომელის მიხედვით მკაფიოდ იმიჯნება ფუნქციები რაიონულ პროკურორებსა და მოადგილეებს შორის.

*ამდენად, ინდიკატორი სრულად შესრულდა.*

შედეგი 5.3. პროკურატურაში კოლეგიური ორგანოების როლი გაზრდილია

**ინდიკატორი:** საერთაშორისო პრაქტიკაზე დაყრდნობით მომზადებულია წინადადებები პროკურატურის საკონსულტაციო საბჭოს ფუნქციების და მუშაობის პროცედურის და მისი როლის გაზრდის შესახებ.

კოლეგიური ორგანოების როლისა და ფუნქციების საერთაშორისო პრაქტიკის შესწავლის მიზნით პროკურატურაში შეიქმნა სამუშაო ჯგუფი. ამ კუთხით შემდგომი აქტივობები 2018 წელს განხორციელდება.

ამდენად, *ინდიკატორი, ნაწილობრივ შესრულდა.*

ეფექტურობისა და განხორციელების კრიტერიუმებზე დაყრდნობით უნდა აღნიშნოს, რომ რომ უწყებამ ანტიკორუფციული სამოქმედო გეგმით 2017 წლისთვის გათვალისწინებული **აქტივობების აბსოლუტური უმრავლესობა სრულად შეასრულა,** რითაცმნიშვნელოვნად მიუახლოვდა სამოქმედო გეგმით გათვალისწინებულ მიზანს.

სამოქმედო გეგმით გათვალისწინებული მიზნის მისაღწევად აქტივობების ეფექტურობის გაუმჯობესების კუთხით მნიშვნელოვნია, რომ მუშაობა გაგრძელდეს 2018 წლისთვის დაგეგმილი აქტივობების შესასრულებლადკერძოდ, გამოწვევებად რჩება პროკურატურის საკონსულტაციო საბჭოს ფუნქციების და მუშაობის პროცედურის განსაზღვრა და პროკურორთა დანიშნვის და დაწინაურების პროცესის გაუმჯობესება.

***რეკომენდაცია:***

***სამოქმედო გეგმის*** ***ამოცანის მისაღწევად აუცილებელია პროკურორთა დანიშნვის და დაწინაურების პროცესის გაუმჯობესება, ანაზღაურებისა და წახალისების გამჭვირვალე და ობიექტური სისტემის დანერგვა, პროკურატურის საკონსულტაციო საბჭოს როლის გადახედვა/გაზრდა და სამოქმედო გეგმით 2018 წლისთვის გათვალისწინებული სხვა აქტივობების შესრულება.***

## **პრიორიტეტი VI. კორუფციის პრევენცია მართლმსაჯულების სისტემაში**

სასამართლო სისტემაში კორუფციის პრევენცია უმნიშვნელოვანესია და გავლენას ახდენს მმართველობის ყველა სხვა სფეროზე. შესაბამისად, მართლმსაჯულების ორგანოების მიერ კორუფციის წინააღმდეგ ბრძოლა განსაკუთრებით ინტენსიურად უნდა მიმდინარეობდეს.

შედეგი 6.1. მოსამართლეთა დაწინაურების, ანაზღაურებისა და მივლინების ობიექტური და გამჭვირვალე მექანიზმები ამოქმედებულია; მოსამართლის საკვალიფიკაციო გამოცდის და იუსტიციის მსმენელთა მიღების, მომზადების და შეფასების პროცედურები გაუმჯობესებულია; სასამართლოების თავმჯდომარეთა ფუნქციები გადასინჯულია OECD-ACN რეკომენდაციების მიხედვით, სასამართლოების თავმჯდომარეთა არჩევის წესი გადახედილია

**ინდიკატორი:** საკანონმდებლო ცვლილებები წარდგენილია საქართველოს მთავრობისთვის; მომზადებული და მიღებულია შესაბამისი კანონქვემდებარე აქტები.

კორუფციისგან თავისუფალი მართლმსაჯულების სისტემის ერთ-ერთი მნიშვნელოვანი წინაპირობა **მოსამართლეთა დაწინაურებისა და ანაზღაურების ობიექტური და გამჭვირვალე მექანიზმების** არსებობაა. ამ მიმართულებით იუსტიციის უმაღლესი საბჭო მუშაობს, თუმცა, პროცესი ნელა მიმდინარეობს და 2017 წლის განმავლობაში მნიშვნელოვანი პროგრესი არ დაფიქსირებულა. საწყის ეტაპზეა და ჯერ ვერ განხორციელდა **სასამართლოს თავმჯდომარეთა ფუნქციებისა და უფლება/მოვალეობების გადახედვა.** მისასალმებელია საანგარიშო პერიოდში მოსამართლეებისთვის სამოსამართლო ეთიკის საკითხებში ტრენინგის ორგანიზება, თუმცა, სამწუხაროდ, ვერ მოხერხდა კორუფციის წინააღმდეგ მიმართული ისეთი მნიშვნელოვანი აქტივობის განხორციელება, როგორიცაა **სამოსამართლო ეთიკის კოდექსის** პროექტის და **კონფიდენციალური საკონსულტაციო მექანიზმის** შესახებ კონცეფციის მომზადება. ხელშესახები შედეგები არ ფიქსირდება **დისციპლინური სამართალწარმოების ეფექტურობის და გამჭვირვალობის** ხელშეწყობის მიმართულებით. OECD-ACN რეკომენდაციებთან შესაბამისობის კუთხით სასამართლოების თავმჯდომარეთა ფუნქციებისა და უფლება/მოვალეობების ანალიზის მხრივ, მიმდინარეობს დონორი ორგანიზაციის მიერ ექსპერტის იდენტიფიცირების პროცესი. ამასთან, საქართველოს უზენაესი სასამართლოს საკვალიფიკაციო პალატის საქმიანობის და პროცედურების რეგულირება არ მომხდარა.

ამდენად, *ინდიკატორი ნაწილობრივ შესრულდა.*

შედეგი 6.2. სამოსამართლო ეთიკის პრინციპებისა და ინტერესთა კონფლიქტისა და შეუთავსებლობის მარეგულირებელი ნორმების იმპლემენტაცია; დისციპლინური პასუხისმგებლობის მექანიზმის დახვეწა

**ინდიკატორი:** დისციპლინური პასუხისმგებლობის პროცედურისა და საფუძვლების მარეგულირებელი ნორმები გადასინჯულია საერთაშორისო სტანდარტების (GRECO, OECD და სხვა) შესაბამისად; დისციპლინური კოლეგიის მიერ განხილულ და სადისციპლინო პალატაში გასაჩივრებულ საქმეთა თანაფარდობა.

დისციპლინური სამართალწარმოების ეფექტურობის და გამჭვირვალობის პროცედურების საერთაშორისო სტანდარტების მიხედვით გაუმჯობესების თაობაზე საკანონმდებლო ცვლილებების მომზადების მიზნით შექმნილია სამუშაო ჯგუფი.

აღსანიშნავია, რომ საქართველოს უზენაესი სასამართლოს სადისციპლინო პალატაში 2017 წელს შემოვიდა 2 დისციპლინური საქმე (მოსამართლეებთან მიმართებაში) ახლადაღმოჩენილ გარემოებათა გამო საქმის წარმოების განახლების თაობაზე. ორივე საქმეზე განახლდა წარმოება და ხელახლა განსახილველად დაბრუნდა საერთო სასამართლოების მოსამართლეთა სადისციპლინო კოლეგიაში. კოლეგიის მიერ მიღებული გადაწყვეტილებებიდან გასაჩივრდა 1 გადაწყვეტილება, რომელზეც სადისციპლინო პალატამ ხანდაზმულობის გამო შეწყვიტა საქმის წარმოება. ასევე, საჩივრები შემოვიდა სსიპ საქართველოს ადვოკატთა ასოციაციის ეთიკის კომისიის 3 გადაწყვეტილებაზე, რომელთაგან ერთი გადაწყვეტილება დარჩა ძალაში, ხოლო 2 გადაწყვეტილებაზე მიღებულ იქნა ახალი გადაწყვეტილებები.

ამდენად, *ინდიკატორი ნაწილობრივ შესრულდა.*

შედეგი 6.3. სასამართლოს მიმართ საზოგადოების ნდობის ამაღლება

**ინდიკატორი 1:** სასამართლო გადაწყვეტილებათა ელექტრონული ბაზა შექმნილია და საქმეთა განაწილების ელექტრონული პროგრამა მოქმედებს.

მართლმსაჯულების სისტემაში კორუფციის წინააღმდეგ ბრძოლის თვალსაზრისით მისასალმებელია **საქმეთა ელექტრონული განაწილების სისტემის დანერგვა** და მნიშვნელოვანია მისი სრულყოფილად იმპლემენტაციის მიზნით მუშაობის გაგრძელება. ასევე მიღებული იქნა იუსტიციის უმაღლესი საბჭოს 1 მაისის 1/56 გადაწყვეტილება „საქართველოს საერთო სასამართლოებში საქმეთა ავტომატურად, ელექტრონული სისტემის მეშვეობით განაწილების წესის დამტკიცების შესახებ“, რომლის შესაბამისად პროგრამა საპილოტე რეჟიმში გაეშვა 2017 წლის 1 ივლისს რუსთავის საქალაქო სასამართლოში.

ამდენად, *ინდიკატორი ნაწილობრივ შესრულდა.*

**ინდიკატორი 2:** უმაღლესი საბჭოს გადაწყვეტილებების დასაბუთებულობა უზრუნველყოფილია.

მნიშვნელოვანი ნაბიჯები არ გადადგმულა **იუსტიციის უმაღლესი საბჭოს რეგლამენტის** მომზადებისა და მისი **გადაწყვეტილებების დასაბუთებულობის უზრუნველყოფის** კუთხით. ამ მხრივ, იუსტიციის უმაღლესი საბჭოს გადაწყვეტილების დასაბუთებულობის უზრუნველყოფის მიზნით, შეიქმნა სამუშაო ჯგუფი, რომელშიც მონაწილეობენ იუსტიციის უმაღლესი საბჭოს წევრები, პარლამენტის იურიდიული კომიტეტის წევრები და იუსტიციის სამინისტროს წარმომადგენლები. გარდა ამისა, მიმდინარეობს მუშაობა **მოსამართლეობის საკვალიფიკაციო გამოცდის დახვეწის** მიზნით იუსტიციის უმაღლესი საბჭოს შესაბამის გადაწყვეტილებაში ცვლილების შეტანის პროექტზე, თუმცა, არც ამ მიმართულებით ფიქსირდება სასურველი პროგრესი.

ამდენად, *ინდიკატორი ნაწილობრივ შესრულდა.*

შეფასების საფუძველზე გამოიკვეთა, რომ საერთო ჯამში, 2017 წელს დაგეგმილი აქტივობების უდიდესი ნაწილი შესრულებული არ არის, რაც სამოქმედო გეგმით დასახული მიზნის მიღწევას ართულებს.ამ მხრივ, მთავარ გამოწვევებს **სასამართლოს თავმჯდომარეთა ფუნქციებისა და უფლება/მოვალეობების გადახედვა, სამოსამართლო ეთიკის კოდექსის** პროექტის და **კონფიდენციალური საკონსულტაციო მექანიზმის** შესახებ კონცეფციის მომზადება და იუსტიციის უმაღლესი საბჭოსთან დაკავშირებული აქტივობებია. შესაბამისად, აუცილებელია, აქტიურად გაგრძელდეს მუშაობა 2017 წლის შეუსრულებელი ვალდებულებებისა და 2018 წლისთვის დაგეგმილი აქტივობების შესრულების კუთხით.

***რეკომენდაციები:***

***1. უზრუნველყოფილ იქნეს მოსამართლეთა დაწინაურების პროცესის რეგულირება ვაკანსიის ღიად გამოცხადების და ცხადი კრიტერიუმების მიხედვით;***

***2. გადაიდგას ქმედითი ნაბიჯები OECD-ACN რეკომენდაციების მიხედვით სასამართლოების თავმჯდომარეთა ფუნქციებისა, უფლება/მოვალეობების და დანიშვნა/არჩევის წესის გადახედვის მიზნით;***

***3. განვითარდეს სამოსამართლო ეთიკის მიმართულება ეთიკის ახალი კოდექსის შემუშავებისა და მისი იმპლემენტაციისთვის აუცილებელი ღონისძიებების განხორციელების გზით;***

***4. მოხდეს დისციპლინური პასუხისმგებლობის მარეგულირებელი ნორმების გადასინჯვა მათი ეფექტურობის, გამჭვირვალობისა და ობიექტურობის გაზრდის მიზნით;***

***5. უზრუნველყოფილი იქნეს იუსტიციის უმაღლესი საბჭოს ყველა გადაწყვეტილების დასაბუთებულობა.***

## **პრიორიტეტი VII. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში**

*7.1. სახელმწიფო შესყიდვები*

შედეგი 7.1.1. სახელმწიფო შესყიდვების მარეგულირებელი კანონმდებლობა დაახლოებულია ევროკავშირის შესაბამის კანონმდებლობასთან

**ინდიკატორი 1:** „სახელმწიფო შესყიდვების შესახებ" საქართველოს კანონში განსახორციელებელი საკანონმდებლო ცვლილებების საბოლოო ვერსია შემუშავებული და წარდგენილია საქართველოს მთავრობისა და პარლამენტისთვის.

ასოცირების შეთანხმების 144-ე მუხლით გათვალისიწნებული საჯარო შესყიდვის შესახებ ხელშეკრულების დადების ძირითადი სტანდარტების დანერგვის მიზნით 2017 წლის 6 აპრილს საქართველოს პარლამენტმა მიიღო საქართველოს კანონი სახელმწიფო შესყიდვების შესახებ საქართველოს კანონში ცვლილების შეტანის თაობაზე. შესაბამისად *ინდიკატორი სრულად შესრულებულია.*

**ინდიკატორი 2:** სახელმწიფო შესყიდვების სფეროში განსახორციელებელი ცვლილებების შესახებ საქართველოსა და ევროკავშირს შორის ასოცირების შეთანხმების, ღრმა და ყოვლისმომცველი თავისუფალი სავაჭრო სივრცის შესახებ შეთანხმების (DCFTA) საფუძველზე ნაკისრი ვალდებულებების შესრულების გზამკვლევით (I ფაზა) გაწერილი აქტივობები განხორციელებულია.

აღსანიშნავია, რომ 2017 წლის 6 აპრილის „სახელმწიფო შესყიდვების შესახებ“ საქართველოს კანონში განხორციელებული ცვლილებების გაცნობისა და იმპლემენტაციის მიზნით, სახელმწიფო შესყიდვების სააგენტომ მცირე და საშუალო ზომის საწარმოთა, ბიზნეს გაერთიანებების და ასოციაციების, მსხვილი შემსყიდველი ორგანიზაციების და სამოქალაქო საზოგადოების წარმომადგენლებისთვის რამდენიმე შეხვედრა გამართა თემაზე: სახელმწიფო შესყიდვები - განხორციელებული რეფორმები, სიახლეები და ცვლილებები. *ეს ინდიკატორიც შესრულებულად შეილება ჩაითვალოს.*

**შედეგი 7.1.2. სახელმწიფო შესყიდვების პროცესში კორუფციული რისკები შემცირებულია**

**ინდიკატორი 1:** სახელმწიფო შესყიდვების პროცესში გამარტივებული შესყიდვების რაოდენობრივი მაჩვენებელი შემცირებულია წინა წელთან შედარებით (2016 წლის მონაცემებით გამარტივებული შესყიდვების შეთანხმებაზე დადებითი პასუხის რაოდენობამ შეადგინა 2,893 (77%) სულ შემოსული 3,760 განცხადებიდან);

სახელმწიფო შესყიდვების სააგენტოს მიერ გაცემული მეთოდური მითითებებისა და რეკომენდაციების საფუძველზე 2017 წელს შემცირდა გამარტივებული შესყიდვების რიცხვი, როგორც ხელშეკრულებების რაოდენობა, აგრეთვე ჯამური ღირებულება. კერძოდ, 2017 წელს სააგენტომ გამარტივებული შესყიდვის განხორციელებაზე 3271 მიმართვა მიიღო, ხოლო 2016 წელს - 3720, რაც 14%-იან კლებას გულისხიობს. ამასთან, სააგენტომ მომართვების 20%-ის დაკმაყოფილებაზე უარი განაცხადა. მიუხედავად, ამისა, მნიშვნელოვანია გაგრძელდეს პროცესები გამარტივებული შესყიდვების შემცირების კუთხით, მათ შორის გასათვალისწინებელია საერთაშორისო გამჭვირვალობის რეკომენდაცია, რომ „სააგენტო დაინტერესდეს იმ საჯარო უწყებებით, რომლებსაც ტენდერით არც ერთხელ არ უსარგებლიათ ან გამარტივებული შესყიდვების განსაკუთრებით მაღალი წილით გამოირჩევიან.“[[7]](#footnote-7) *ინდიკატორი სრულად შესრულებულია.*

**ინდიკატორი 2**: სახელმწიფო შესყიდვების განმახორციელებელ პირთა ეთიკის კოდექსი შემუშავებული და მიღებულია

მნიშვნელოვანი სიახლე იყო **„სახელმწიფო შესყიდვების განმახორციელებელ პირთა ეთიკის კოდექსის“ შემუშავება.**[[8]](#footnote-8) რაც ხელს შეუწყობს სახელმწიფო შესყიდვების პროცესში მაღალი ეთიკური სტანდარტების დამკვიდრებასა და საზოგადოების მხრიდან სახელმწიფო შესყიდვების პროცესისადმი ნდობის ამაღლებას.

*ინდიკატორი სრულად შესრულებულია.*

შედეგი 7.1.3. დავების განმხილველი ორგანო ინსტიტუციურად გაძლიერებულია და მისი ეფექტიანობა გაზრდილია

**ინდიკატორი 1:** დავების განხილვის საბჭოში გასაჩივრებული გადაწყვეტილებების რაოდენობის დინამიკა გაზრდილია წინა წელთან შედარებით (2016 წელს დავების განხილვის საბჭოში შემოვიდა 1,573 საჩივარი);

მნიშვნელოვნად ***გაიზარდა დავების საბჭოს დამოუკიდებლობის ხარისხი.*** ახალი საკანონმდებლო ცვლილებების მიხედვით საბჭო იქნება დამოუკიდებელი და არ დაექვემდებარება არც ერთ ორგანოს ან/და თანამდებობის პირს. 2016 წელთან შედარებით 2017 წელს შემცირდა დავების საბჭოში წარმოდგენილი საჩივრების რაოდენობა (2016 წელს - 1573 საჩივარი, ხოლო 2017 წელს - 1492 საჩივარი). თუმცა, შემოსული საჩივრების რაოდენობა კვლავ მეტყველებს საბჭოს მიმართ ორგანიზაციების სანდოობაზე, ხოლო მიღებული გადაწყვეტილებები და განხილვის ვადები - საბჭოს ქმედითობაზე.[[9]](#footnote-9) მიუხედავად ამისა, ინდიკატორი მიზნად ისახავდა დავების განხილვის საბჭოში გასაჩივრებული გადაწყვეტილებების გასაჩივრებული გადაწყვეტილებების ზრდას 2016 წელთან შედარებით, შესაბამისად *ინდიკატორი შესრულებულად ვერ ჩაითვლება.*

**ინდიკატორი 2:** სასამართლოში გასაჩივრებული დავების განხილვის საბჭოს მიერ მიღებული გადაწყვეტილებებისა და სასამართლოს მიერ უცვლელად დატოვებულ გადაწყვეტილებათა თანაფარდობა წინა წელთან შედარებით (2016 წელს დავების განხილვის საბჭოს მიერ მიღებული სასამართლოში გასაჩივრებული 36 გადაწყვეტილებიდან სასამართლომ ყველა შემთხვევაში ძალაში დატოვა დავების განხილვის საბჭოს გადაწყვეტილება).

2017 წელს დავების საბჭოს გადაწყვეტილებებიდან გასაჩივრდა 36 გადაწყვეტილება, საიდანაც ორი გადაწყვეტილება გასაჩივრდა სასამართლოში და დაკმაყოფილდა პირველი ინსტანციის სასამართლოში შესყიდვების სააგენტოს მიერ სააპელაციო სასამართლოში. შესაბამისად, მიზანშეწონილია *ეს ინდიკატორი შეფასდეს 2018 წლის მონაცემებით.*

შედეგი 7.1.4. სახელმწიფო შესყიდვების ერთიანი ელექტრონული სისტემა (eProcurement) მოდიფიცირებულია

**ინდიკატორი 1**: eProcurement სისტემის მომხმარებელთა რაოდენობის ზრდა წინა წელთან შედარებით (2016 წლის მონაცემებით eProcurement სისტემაში რეგისტრირებულია 4,401 შემსყიდველი ორგანიზაცია და 30,704 მიმწოდებელი).

2017 წელს სახელმწიფო შესყიდვების სააგენტომ ორი მეტად მნიშვნელოვანი ვებგვერდი შექმნა: <http://opendata.spa.ge>სადაც გამოქვეყნებულია საჯარო ინფორმაცია და მონაცემები ჩვენს ქვეყანაში ჩატარებული ელექტრონული ტენდერების შესახებ JSON-ფორმატში, რაც თავსებადია Open ContractingData Standard-ის მოთხოვნებთან და <http://stats.spa.ge/> სადაც ადვილად აღქმად და მოძიებად ფორმატში მოცემულია საქართველოში განხორციელებული სახელმწიფო შესყიდვების შესახებ კვარტალური მონაცემები. ამ ეტაპზე მხოლოდ 2013-2017 წლების მონაცემებია შეყვანილი, სასურველია ეტაპობრივად სრულად მოხდეს მონაცემების ასახვა. Open Contracting Data Standard-ის ფორმატის დანერგვის მიზნით 2017 წლის თებერვალში სახელმწიფო შესყიდვების სააგენტოს მსოფლიო ბანკის მისიას სტუმრობდა. ამ მისიის შედეგად ინიცირებულ იქნა საერთაშორისო პროექტის ახალი კომპონენტი, რომელიც უზრუნველყოფს ღია მონაცემთა ფორმატში შესყიდვებთან დაკავშირებული მონაცემების დანერგვას და შემდგომ გამოქვეყნებას. სახელმწიფო შესყიდვების ერთიან ელექტრონულ სისტემასა და eTreasury-ს შორის დაიხვეწა არსებული ელექტრონული სერვისები და დაემატა ახალი მონაცემები. გარდა ამისა, E-Government ფარგლებში ახალი ელ. სერვისების განვითარების კუთხით, 2017 წელს დაინერგა eProcurement სისტემის ორი ახალი სერვისი ფინანსთა სამინისტროს შემოსავლების სამსახურთან - „მიმწოდებლების ბიუჯეტის წინაშე დავალიანების თაობაზე“ და „დღგ გადამხდელის სტატუსთან დაკავშირებით“.

სახელმწიფო შესყიდვების ერთიან ელექტრონულ სისტემასა და eTreasury-ს შორის დაიხვეწა არსებული ელექტრონული სერვისები და დაემატა ახალი მონაცემები.

სახელმწიფო შესყიდვების ერთიან ელექტრონულ სისტემასა და eTreasury-ს შორის დაიხვეწა არსებული ელექტრონული სერვისები და დაემატა ახალი მონაცემები. გარდა ამისა, E-Government ფარგლებში ახალი ელ. სერვისების განვითარების კუთხით, 2017 წელს დაინერგა eProcurement სისტემის ორი ახალი სერვისი ფინანსთა სამინისტროს შემოსავლების სამსახურთან - „მიმწოდებლების ბიუჯეტის წინაშე დავალიანების თაობაზე“ და „დღგ გადამხდელის სტატუსთან დაკავშირებით“.

*ინდიკატორი სრულადაა შესრულებული,* ვინაიდან იზრდება სახელმწიფო შესყიდვების ერთიანი ელექტრონული სისტემის მიმართ ინტერესი, 2017 წელს სისტემაში 4,200-მდე ახალი ბიზნეს კომპანია დარეგისტრირდა და სულ რეგისტრირებული მიმწოდებლების რაოდენობამ 34,879-ს მიაღწია (2016 წელს ეს მაჩვენებელი წარმოადგენდა 30,704-ს).

**ინდიკატორი 2**: e-Market-ის სპეციალიზებული web-based მონაცემთა ბაზა ამოქმედებულია და ზრდადია მისი მომხმარებელთა რაოდენობა; შესყიდვის ობიექტებისა და მიმწოდებლების ელექტრონული კატალოგის (e-Market) ჩანაწერების სიმრავლე;

სახელმწიფო შესყიდვების სააგენტომ შემსყიდველი ორგანიზაციებისათვის ტენდერების წინამოსამზადებელი სამუშაოების უკეთ წარმართვისა და ბაზრის კვლევის პროცესის ხელშეწყობის მიზნით, შექმნა შესყიდვის ობიექტებისა და მიმწოდებლების ელექტრონული კატალოგი (eMarket), რომელიც მოიცავს ინფორმაციას შესყიდვის ობიექტის, მიმწოდებლების, შესყიდვის კატეგორიების (CPV კოდები), მწარმოებელი ქვეყნის, სახეობა/მოდელების, სპეციფიკაციების, ფასებისა და მიწოდების პირობების შესახებ. კატალოგი ჩაშენდა სახელმწიფო შესყიდვების სააგენტოს ოფიციალურ ვებგვერდზე.

eMarket-ს გააჩნია ძებნის ველები, რაც მომხმარებელს საშუალებას აძლევს აირჩიოს მისთვის სასურველი პროდუქტების ჩამონათვალი, მონიშნოს ისინი და შეადაროს თითოეული მათგანის სპეციფიკაციები. ამგვარად, შემსყიდველ ორგანიზაციას უადვილდება ბაზრის მოკვლევა და სასურველი არჩევანის გაკეთება. ***საანგარიშო პერიოდის განმავლობაში ელექტრონულ კატალოგში ამჟამად რეგისტრირებული პროდუქციის ჩამონათვალი 6,027 ჩანაწერს აღწევს.*** აღსანიშნავია, რომ შესყიდვის ობიექტებისა და მიმწოდებლების ელექტრონული კატალოგი მუდმივად განახლების პროცესშია. შემდგომში მას დაემატება ინფორმაცია შესყიდვის სხვა ობიექტებისა და მიმწოდებლების შესახებ.

ვინაიდან e-market შეიქმნა 2017 წელს, მის *მომხმარებელთა რაოდენობის ზრდის შეფასება უფრო მიზანშეწონილია 2018 წლის მონაცემებით.*

**ინდიკატორი 3:** ელექტრონული (ციფრული) ხელმოწერის გამოყენება შესაძლებელია eProcurement სისტემის რამდენიმე ელექტრონულ სერვისთან მიმართებით.

საანგარიშო პერიოდში გაიმართა სამუშაო და საკონსულტაციო შეხვედრები სსიპ საჯარო რეესტრის ეროვნული სააგენტოს, სსიპ მონაცემთა გაცვლის სააგენტოსა და სსიპ სახელმწიფო სერვისების განვითარების სააგენტოსთან ელექტრონული (ციფრული) ხელმოწერის სახელმწიფო შესყიდვების ერთიანი ელექტრონული სისტემაში ინტეგრაციასთან დაკავშირებით. ჩართული უწყებების მიერ მოხდა არსებული ვითარების შესწავლა/მოკვლევა და სამომავლო ნაბიჯები განისაზღვრა. მიუხედავად იმისა, რომ გადაიდგა მნიშვნელოვანი ნაბიჯები ელექტრონული ხელმოწერის სახელმწიფო შესყიდვების სისტემაში ინტეგრაციასთან დაკავშირებით, ინდიკატორი 2017 წლის მონაცემებით შესრულებულია მხოლოდ ნაწილობრივ, ვინაიდან 2017 წელს ამ მიმართულებით ანტიკორუფციული სამოქმედო გეგმით გათვალისწინებული იყო მხოლოდ მოსამზადებელი კვლევის ჩატარება, ხოლო ტექნიკური ღონისძიებების განხორციელება და ელექტრონული ხელმოწერის დანერგვა 2018 წელსაა გათვლილი. შესაბამისად, *ინდიკატორი საბოლოოდ შეფასდება 2018 წელს.*

შედეგი 7.1.5. სახელმწიფო შესყიდვების შესახებ ინფორმაცია საჯაროდ ხელმისაწვდომია

**ინდიკატორი 1:** eProcurement სისტემის მომხმარებელთა რაოდენობა გაზრდილია წინა წელთან შედარებით (2016 წლის მონაცემებით eProcurement სისტემაში რეგისტრირებულია 4,401 შემსყიდველი ორგანიზაცია და 30,704 მიმწოდებელი).

*ინდიკატორი სრულადაა შესრულებული* ვინაიდან სისტემის მომხმარებელთა რიცხვი 2017 წლის მონაცემებით 40, 000ზე მეტია.

**ინდიკატორი 2:** ბიზნეს ორგანიზაციების მიერ ePlan მოდულის გამოყენების რაოდენობრივი მაჩვენებელი გაზრდილია.

ინდიკატორი სრულად შესრულდა ვინაიდან, ბიზნეს ორგანიზაციების მიერ ePlan მოდულის გამოყენების რაოდენობრივი მაჩვენებელი გაიზარდა და 7,960 შეადგინა.

**ინდიკატორი 3:** სახელმწიფო შესყიდვების სფეროს საკომუნიკაციო სტრატეგიის დოკუმენტი შემუშავებული და მიღებულია.

სახელმწიფო შესყიდვების სააგენტოს საქმიანობის გამჭვირვალობის კიდევ უფრო გაზრდის მიზნით, შემუშავდა სახელმწიფო შესყიდვების სფეროს საკომუნიკაციო სტრატეგია, რომელიც წარედგინათ სსიპ სახელმწიფო შესყიდვების სააგენტოს თანამშრომლებს. სტრატეგიის მიღება გაწერილია 2018 წლის აქტივობებით. შესაბამისად, 2017 წლის მონაცემებით, ინდიკატორი *ნაწილობრივ შესრულებულად შეიძლება ჩაითვალოს.*

*საჯარო ფინანსები*

შედეგი 7.2.1. სახელმწიფო შიდა ფინანსური კონტროლის რეფორმა ეტაპობრივად განხორციელებულია

**ინდიკატორი 1:** ფინანსური მართვისა და კონტროლის სისტემის დანერგვა 16 სამინისტროში (8 სამინისტრო - მესამე ეტაპი, 8 სამინისტრო - მეორე ეტაპი). შემუშავებული და დამტკიცებულია მეორე ეტაპის დანერგვის ინსტრუქცია.

2017 წლის გამოწვევას წარმოადგენდა ***ფინანსური მართვისა და კონტროლის სისტემის დანერგვა 16 სამინისტროში***,[[10]](#footnote-10) ფინანსთა სამინისტროს ჰარმონიზაციის ცენტრმა შეიმუშავა ფინანსური მართვისა და კონტროლის სახელმძღვანელო, რომლის მიხედვითაც ხდება სახელმწიფო დაწესებულებებში ფინანსური მართვისა და კონტროლის დანერგვა. ამ ეტაპზე რვა სამინისტროში ხორციელდება მეორე ეტაპის დანერგვა, ხოლო დანარჩენ რვა სამინისტროში - პირველი ეტაპი, თუმცა აღნიშნული მონაცემები დაზუსტებას მოითხოვს, სამთავრობო ცვლილებების განხორციელების შემდგომ, ვინაიდან ზოგიერთი სამინისტრო,რომელიც დანერგვის მეორე ეტაპზე იყო გადასული, შერწყმის შედეგად პირველ ეტაპს დაუბრუნდება.

ამ პროცესების კომპლექსურობის გათვალისწინებითა და ევროკავშირთან და სხვადასხვა დონორ და პარტნიორ ორგანიზაციებთან ხანგრძლივი კონსულტაციების შედეგად, ჰარმონიზაციის ცენტრის პირველადი სამიზნეა ფინანსური ***მართვისა და კონტროლის სისტემის სრულად (სამი ეტაპი) ჩამოყალიბება ოთხ სამინისტროში.*** *შესაბამისად, 2017 წლის მონაცემებით, ინდიკატორი ნაწილობრივაა შესრულებული.*

შედეგი 7.2.2. ჰარმონიზაციის ცენტრი ინსტიტუციურად გაძლიერებულია და ეფექტიანად ფუნქციონირებს

**ინდიკატორი 1**: მოცემული აქტივობების განსაზღვრული კრიტერიუმებით განხორციელება

7.2.2 შედეგის შესრულების გაზომვა ხდება 2017 წლის განმავლობაში სამოქმედო გეგმით გათვალისწინებული აქტივობების შესრულების მდგომარეობით. 2017 წელს სამოქმედო გეგმით გათვალისწინებული იყო საქართველოს ფინანსთა სამინისტროს სახელმწიფო შიდა კონტროლის დეპარტამენტში ოთხი თანამშრომლის დასაქმება, რაც წარმატებით განხორციელდა. ამავე დროს სახელმწიფო შიდა კონტროლის დეპარტამენტის თანამშრომლები პერიოდულად ესწრებოდნენ ტრენინგებს შიდა აუდიტისა და ფინანსური მართვის და კონტროლის კუთხით, როგორც საქართველოში, ასევე სხვა ქვეყნებში. სულ განხორციელდა ორი ტრენინგი და ერთი სასწავლო ვიზიტი. ვინაიდან გეგმით გათვალისწინებული აქტივობები სრულად შესრულდა, *ინდიკატორი სრულად შესრულებულად უნდა ჩაითვალოს.*

შედეგი 7.2.3. შიდა აუდიტის სისტემის ფუნქციონირება გაუმჯობესებულია

**ინდიკატორი 1:** ხარისხის გარე შეფასება განხორციელებულია სულ მცირე ორ შიდა აუდიტის სუბიექტში.

ვინაიდან 2017 წლის განმავლობაში მიმდინარეობდა მუშაობა მუშაობა ხარისხის უზრუნველყოფის გარე შეფასების პროგრამის შემუშავებაზე, რასაც უნდა დაყრდნობოდა ხრისხის გარე შეფასება ორ შიდა აუდიტის სუბიექტში, *აღნიშნული ინდიკატორი 2017 წლის მონაცემებით ვერ შეფასდება.*

**ინდიკატორი 2:** ჩატარებულია პილოტური სისტემური ან/და ეფექტიანობის აუდიტი სულ მცირე ორ სახელმწიფო დაწესებულებაში.

საანგარიშო პერიოდში დაიხვეწა ეფექტიანობის აუდიტის სახელმძღვანელო, თუმცა არ მომხდარა მისი დამტკიცება საქართველოს მთავრობის მიერ ამ ეტაპზე არ მომხდარა.[[11]](#footnote-11) შემუშავებული სახელმძღვანელოს საფუძველზე საქართველოს განათლებისა და მეცნიერების სამინისტროში ***ეფექტიანობის პილოტური აუდიტი განხორციელდა.*** 2017 წელს ***სახელმწიფო აუდიტის სამსახურმა ჩაატარა 11 ეფექტიანობის აუდიტი,*** ჩატარებული აუდიტების (86) 13%-ია და გაცილებით აღემატება ინდიკატორით გათვალისწინებულ ოდენობას. აღსანიშნავია, რომ ეფექტიანობის აუდიტებით დაიფარა თითქმის ყველა სექტორი (10-დან 8 სექტორი). *შესაბამისად, ინდიკატორი სრულად შესრულდა.*

შედეგი 7.2.4 საჯარო ფინანსების მართვის მექანიზმები გაუმჯობესებულია (E-Budget და E-Treasury)

**ინდიკატორი 1:** კონსოლიდირებული ბიუჯეტის შესრულების ანგარიში მომზადებულია.

საანგარიშო პერიოდში მომზადდა კონსოლიდირებული ბიუჯეტის შესრულების ანგარიში და წარედგინა საქართველოს პარლამენტს. *შესაბამისად, ინდიკატორი სრულადაა შესრულებული.*

**ინდიკატორი 2:** ბიუჯეტის დაგეგმვის გამჭვირვალობისა და ეფექტიანობის მაჩვენებელი გაზრდილია;

მნიშვნელოვან წარმატებას წარმოადგენს, ბიუჯეტის დაგეგმვის გამჭვირვალობისა და ეფექტიანობის მაჩვენებლის ზრდა 2015 წელთან შედარებით. კერძოდ, ***Open BudgetSurvey***-ის მიხედვით ბიუჯეტის ***გამჭვირვალობის ნაწილში საქართველოს მაჩვენებელი 2015 წელთან შედარებით 2017 წელს 66 ქულიდან 82 ქულამდე გაიზარდა***.[[12]](#footnote-12)აქვე, უნდა აღინიშნოს, რომ დამატებით ცნობიერების ამაღლებისკენ მიმართული ღონისძიებებია დასაგეგმი სამოქალაქო საზოგადოების წასახალისებლად მონაწილეობა მიიღოს ბიუჯეტის შედგენაში.[[13]](#footnote-13)ამ მიმართულებით 2016 წლიდან აქტიურად მიმდინარეობს მუშაობა და მნიშვნელოვანი ცვლილებები იგეგმება დონორების მხარდაჭერით. *ინდიკატორი სრულადაა შესრულებული.*

**ინდიკატორი 3:** სამოქმედო გეგმით განსაზღვრული IPSAS სტანდარტები დანერგილია ყველა სახელმწიფო ბიუჯეტის დაფინანსებაზე მყოფ ორგანიზაციასა და ორ თვითმმართველ ერთეულში.

საჯარო ფინანსების მართვის გაუმჯობესების და საერთაშორისო პრაქტიკასთან შესაბამისობაში მოყვანის მიზნით, ***საჯარო სექტორის ბუღალტრული აღრიცხვის სტანდარტების (IPSAS)*** დანერგვის სამოქმედო გეგმის ფარგლებში, დარიცხვის მეთოდის შესაბამისი სტანდარტების (IPSAS 1, IPSAS 5, IPSAS 9, IPSAS 14, IPSAS 16, IPSAS 36, IPSAS 37) მოთხოვნების გათვალისწინებით, საქართველოს ფინანსთა მინისტრის 2017 წლის 19 აპრილის №135 ბრძანებით დამტკიცდა აღრიცხვა-ანგარიშგების მეთოდოლოგიაში შესაბამისი ცვლილებები. უცხოელი ექსპერტის მიერ მომზადდა ანგარიში, სადაც მოცემულია IPSAS სტანდარტების ანალიზი არსებულ სააღრიცხვო სისტემასთან მიმართებით, რეკომენდაციების გათვალისწინებით, მზადდება ბუღალტრული აღრიცხვის და ფინანსური ანგარიშგების ინსტრუქციაში შესატანი ცვლილებების პროექტი, რომელიც დამტკიცდება ფინანსთა მინისტრის ბრძანებით 2018 წელს. თვითმმართველ ერთეულებში IPSAS სტანდარტების დანერგვის მიზნით, „საჯარო სექტორის ბუღალტრული აღრიცხვის საერთაშორისო სტანდარტების დანერგვის სამოქმედო გეგმის დამტკიცების შესახებ“ საქართველოს ფინანსთა მინისტრის 2009 წლის 3 ნოემბრის N701 ბრძანებაში შეტანილ იქნა ცვლილებები, რომლითაც განისაზღვრა ავტონომიურ რესპუბლიკებსა და ადგილობრივ თვითმმართველ ერთეულებში რეფორმის განხორციელების პერიოდულობა და ძირითადი მიმართულებები.

IPSAS სტანდარტების დანერგვა სახელმწიო ორგანიზაციებში და 2 თვითმმართველ ერთეულში გადანაწილებულია 2018 წლის სამოქმედო გეგმის აქტივობებში, შესაბამისად *ინდიკატორი მხოლოდ ნაწილობრივაა შესრულებული.*

შედეგი 7.2.5. გარე აუდიტის სისტემის ფუნქციონირება გაუმჯობესებულია

**ინდიკატორი 1:** სახელმწიფო ბიუჯეტის აუდიტორული საქმიანობით დაფარვა ყოველწლიურად მინიმუმ 85%-ია.

2017 წელს სახელმწიფო აუდიტის სამსახურის მიერ ჩატარებული აუდიტებით ჯამში დაიფარა 2016 წლის სახელმწიფო ბიუჯეტის 81%, რაც თანხობრივად შეადგენს 9.5 მილიარდ ლარს. 2017 წლის განმავლობაში, მიზნობრივი მაჩვენებელი 85%-ზე დაბალია, რაც განპირობებულია იმით, რომ აუდიტის სამსახურის 2017 წლის აუდიტორული გეგმით განსაზღვრული 99 აუდიტიდან ჩატარდა 86 აუდიტი, ხოლო 13 აუდიტი გადავიდა 2018 წლის გეგმაში. *შესაბამისად, ინდიკატორი მხოლოდ ნაწილობრივაა შესრულებული.*

**ინდიკატორი 2:** ეფექტიანობის აუდიტების პროცენტული წილი მთლიან აუდიტორულ საქმიანობაში ყოველწლიურად მინიმუმ 10%-ია;

2017 წელს ეფექტიანობის აუდიტების რაოდენობა ჩატარებული აუდიტების მთლიანი რაოდენობის 13%-ს შეადგენდა. *შესაბამისად, ინდიკატორი სრულად შესრულდა.*

**ინდიკატორი 3:** სულ მცირე 4 IT აუდიტი ჩატარებულია; 2018 წლის ბოლოსთვის აუდიტის მართვის სისტემის ონლაინ მოდულში ჩატარებულია აუდიტების 100%;

საჯარო ფინანსების მართვის მონიტორინგის კუთხით მნიშვნელოვანი შედეგია ***აუდიტის მართვის ელექტრონული სისტემის დანერგვა***, რომელშიც სატესტო რეჟიმში საანგარიშო პერიოდში უკვე განხორციელდა 16 ფინანსური აუდიტი ფინანსური აუდიტი,[[14]](#footnote-14) ეფექტიანობისა და IT აუდიტი. აქვე, აღსანიშნავია, რომ IT აუდიტის ფუნქცია 2016 წელს ჩამოყალიბდა და საანგარიშო პერიოდში ***განხორციელდა ორი IT აუდიტი*** - სოციალურად დაუცველი ოჯახებისათვის საარსებო შემწეობის ადმინისტრირების ეფექტიანობის აუდიტი და სახელმწიფო პენსიის მართვის პროცესის ეფექტიანობის აუდიტი. *ინდიკატორი ნაწილობრივაა შესრულებული.*

**ინდიკატორი 4:** კორუფციული რისკების შეფასების (Forensic Audit) მეთოდოლოგია და ტრეინინგ კურსის ორი მოდული შემუშავებულია, რომელშიც სულ მცირე 40 თანამშრომელია დატრეინინგებულია.

სახელმწიფო აუდიტის ერთ-ერთი გამოწვევაა კორუფციული რისკების შეფასების (ForensicAudit) მეთოდოლოგიის შემუშავება,რომელსაც ის აუდიტის პროცესში გამოიყენებს. საანგარიშო პერიოდში შემუშავდა მეთოდოლოგიის სამუშაო ვერსია, მიზანშეწონილია ამ მიმართულებით მუშაობის გაგრძელება.

2017 წელს ანტიკორუციული სამოქმედო გეგმით გათვალისწინებული იყო მხოლოდ კორუფციული რისკების შეფასების მეთოდოლოგიის შემუშავება. რაც შეეხება ტრენინგ კურსის ჩამოყალიბებასა და თანამშრომელთა დატრენინგებას, აღნიშნული აქტივობები გაწერილია 2018 წლის განმავლობაში. *ინდიკატორი ნაწილობრივ არის შესრულებული.*

შედეგი 7.2.5. გარე აუდიტის სისტემის ფუნქციონირება გაუმჯობესებულია

**ინდიკატორი 1:** აუდიტორული საქმიანობით გაცემული რეკომენდაციების შესრულების მაღალი მაჩვენებელი.

სახელმწიფო აუდიტის მიერ გაცემული რეკომენდაციების შესრულების მაჩვენებელი 51%-ია. იმის გათვალისწინებით, თუ რეკომენდაციების შესრულებით რამდენად მნიშვნელოვანი ცვლილებების შეტანაა შესაძლებელი საჯარო ფინანსების მართვის პროცესში, მიზანშეწონილია მეტი აქტიურობა რათა ყველა დაინტერსებული მხარე იყოს ინფორმირებული და ჩართული რეკომენდაციების შესრულების  ხელშეწყობის პროცესში. ვინაიდან, რეკომენდაციების შესრულების მაჩვენებელი ნახევარზე მეტია, *ინდიკატორი სრულად შესრულებულად უნდა იყოს მიჩნეული.*

**ინდიკატორი 2:** მხარჯავი დაწესებულებების შიდა კონტროლის სიძლიერისა და კეთილსინდისიერების კვლევა ჩატარებულია და შედეგები საჯაროდ ხელმისაწვდომია.

საბიუჯეტო უწყებების გამჭვირვალობისა და კეთილსინდისიერების დონის ამაღლების, ანტიკორუფციული გარემოს ხელშეწყობის მხარდაჭერის მიზნით, სახელმწიფო აუდიტის სამსახურმა შეიმუშავა ორგანიზაციული მართვის შეფასების კითხვარი, რომელიც გაეგზავნა 16-ვე დარგობრივ სამინისტროს. მიუხედავად ამისა, ჩართულობის დაბალი მაჩვენებლის გამო კვლევის ჩატარება ვერ მოხერხდა. *ინდიკატორი ნაწილობრივ შესრულდა.*

**ინდიკატორი 3:** ბიუჯეტის მონიტორი მუდმივად განახლებულია.

სახელმწიფო აუდიტის სამსახურმა დანერგა ინოვაციური პლატფორმა - „ბიუჯეტის მონიტორი“, რომლის მეშვეობითაც მოქალაქეებს მიეწოდებათ სრულყოფილი ინფორმაცია სახელმწიფო ბიუჯეტის, საჯარო ფინანსების მართვის, აუდიტის მიგნებების, გაცემული რეკომენდაციებისა და მათი შესრულების მდგომარეობის შესახებ, მარტივად აღსაქმელი მონაცემთა ვიზუალიზაციის საშუალებით. აგრეთვე, სახელწიფო აუდიტის სამსახურის მიერ გაცემული რეკომენდაციები დაკავშირებულია გაეროს 17 მდგრად განვითარებად მიზანთან. „ბიუჯეტის მონიტორს“ მსოფლიო სამიტის ჯილდოს გლობალურ კონგრესზე მსოფლიო სამიტის ჯილდო და სპეციალური პრიზი კატეგორიაში - „მთავრობა და მოქალაქეთა ჩართულობა“ გადაეცა.

2017 წლის მდგომარეობით ჩატარდა 13 შეხვედრა/პრეზენტაცია ბიუჯეტის მონიტორის შესახებ ყველა დაინტერესებული მხარისათვის (პარლამენტი, სამოქალაქო სექტორი, მედია, სტუდენტები, ადგილობრივი თვითმმართველობები).

სახელმწიფო აუდიტის სამასახურმა აღნიშნული მოდული განავითარა და წარმოადგინა მდგრადი განვითარების მიზნების კონტექსტსის გათვალისწინებით. 2017 წლის მეორე ნახევარში პორტალ „ბიუჯეტის მონიტორს“ დაემატა მოდული მდგრადი განვითარების მიზნები, რომელიც ეხება გაეროს მიერ 2015 წელს შემუშავებულ 2030 წლის დღის წესრიგს მდგრადი განვითარებისათვის და აერთიანებს 17 უნივერსალურ მდგრადი განვითარების მიზანს. ასევე აღსანიშნავია, რომ „ბიუჯეტის მონიტორის“ აუდიტის მოდულში წარმოდგენილია ინფორმაცია აუდიტის მიგნებებისა და გაცემული რეკომენდაციების შესახებ, რითაც შესაძლებელია ინახოს გაცემული რეკომენდაციები ყველა აუდიტთან დაკავშირებით. *ინდიკატორი სრულადაა შესრულებული.*

მე-7 პრიორიტეტის ფარგლებში გათვალისწინებული იყო 11 შედეგი და 26 ინდიკატორი, რომელთაგან ნახევარზე მეტი სრულად შესრულდა. შეფასებამ აჩვენა, რომ 2017 წელს განხორციელებულმა აქტივობებმა მკვეთრად გააუმჯობესა შესყიდვებისა და საჯარო ფინანსების სფერო. სახელმწიფო შესყიდვების ელექტრონული სისტემის, ასევე e-market-ისა და e-plan-ის შემუშავებამ მნიშვნელოვნად განაპირობა მოქალაქეთა მიერ ინფორმაციის შესყიდვების სფეროში ინფორმაციის მოძიების ეფექტურობა და სისტემის გამჭვირვალობა. შესაბამისად, მთავარი მიზნის ფარგლებში გაწერილმა აქტივობებმა უზრუნველყო კანონმდებლობის წარმატებული გადასინჯვა, დავების განმხილველი ორგანოს ინსტიტუციური გაძლიერება და კორუფციული რისკების შემცირება. საჯარო ფინანსების სფეროში აღსანიშნავია, რომ სახელმწიფო შიდა ფინანსყური კონტროლის რეფორმა წარმატებით განხორციელდა სამინისტროების ნაწილში, რაც ასევე ხელს უწყობს საფინანსო კონტროლის გაძლიერებასა და გამჭვირვალობის გაუმჯობესებას. ამასთან, შიდა აუდიტის სისტემის ფუნქციონირების დახვეწა განპირობებული იყო ხარისხის გარე შეფასების განხორციელებასა და ეფექტიანობის აუდიტის განხორციელების პროცესებზე. ამ კუთხით გამოწვევად რჩება გარე შეფასების პროგრამის განხორციელება. ამასთან, აუდიტორული საქმიანობით გაცემული რეკომენდაციების სახელმწიფო უწყებების მიერ გათვალისწინების მაღალი მაჩვენებელი და მოქალაქეთა ჩართულობის უზრუნველყოფის ინოვაციური პლატფორმის დანერგვა მიანიშნებს გარე აუდიტის ფუნქციონირების გაუმჯობესებაზე, რაც ემსახურება საჯარო ფინანსების სფეროს გამჭვირვალობის ეფექტურ გაუმჯობესებას.

***რეკომენდაციები:***

***(სახელმწიფო შესყიდვები)***

***1. სახელმწიფო შესყიდვების პროცესში გამარტივებული შესყიდვების რაოდენობის კიდევ უფრო შემცირების მიზნით 2018 წელს მნიშვნელოვანია საქართველოს მთავრობის მიერ OECD-ACN-ის მე-15(1) რეკომენდაციის გათვალისწინებით, საჭიროებისამებრ, დამატებითი საკანონმდებლო ცვლილებების განხორციელება.[[15]](#footnote-15)***

***2. გაგრძელდეს მუშაობა ელექტრონული (ციფრული) ხელმოწერის გამოყენების შესაძლებლობის უზრუნველსაყოფად.***

***(საჯარო ფინანსები)***

***1. მნიშვნელოვანია გაგრძელდეს მუშაობა PFMS-ში ყველა დონის ბიუჯეტების, სსიპ-ების და ა(ა)იპ-ების სახსრების მართვის ინტეგრირების მიზნით.***

***2. მნიშვნელოვანია, ფინანსური მართვისა და კონტროლის სისტემის პირველ ეტაპზე დანერგვის პროცესი განხორციელდეს ოთხ და სამომავლოდ ყველა სამინისტროში.***

***3. მნიშვნელოვანია გაგრძელდეს მუშაობა შიდა აუდიტის სუბიექტში ხარისხის გარე შეფასების განხორციელებასთან დაკავშრებით.***

***4. მნიშვნელოვანია გაგრძელდეს მუშაობა კორუფციული რისკების შეფასების (ForensicAudit) მეთოდოლოგიის შემუშავებაზე.***

***5. მნიშვნელოვანია დამატებითი ნაბიჯები გადაიდგას სახელწიფო აუდიტის სამსახურის მიერ გაცემული რეკომენდაციების შესახებ მხარჯავი დაწესებულებებისა და მონიტორინგის ორგანოების ინფორმირებისა და რეკომენდაციების იმპლემენტაციის წახალისების მიზნით.***

***6. მიზანშეწონილია ორგანიზაციული მართვის შეფასების კითხვარი დახვეწა (მისი შევსებას არ უნდა სჭირდებოდეს 5 წუთზე მეტი) და ყველა საბიუჯეტო ორგანიზაციის დაფარვა.***

##

## **პრიორიტეტი VIII. კორუფციის პრევენცია საბაჟო და საგადასახადო სისტემაში**

შედეგი 8.1. გადასახადების ადმინისტრირება და საბაჟო კონტროლი გაუმჯობესებულია

**ინდიკატორი 1:** შემუშავებულია ხარისხის კონტროლის ახალი მექანიზმები.

**საგადასახადო შემოწმებების ხარისხის კონტროლის კრიტერიუმების დახვეწის და ახალი კრიტერიუმების დანერგვის** მიზნით შექმნილი სამუშაო ჯგუფი სისტემატურად უწევდა კოორდინაციას და მონიტორინგს არსებულ შეფასების კრიტერიუმებს, რის შედეგად დაიხვეწა არსებული და შემუშავდა ახალი კრიტერიუმები. **ერთიანი მეთოდოლოგიური მიდგომების შემუშავების** მიზნით დამტკიცდა 21 სიტუაციური სახელმძღვანელო.

ამდენად, *ინდიკატორი სრულად შესრულდა.*

**ინდიკატორი 2:** გადასახადის გადამხდელთა სასარგებლოდ დასრულებული საგადასახადო დავების რაოდენობა.

2016 წელთან შედარებით **გაიზარდა გადასახადის გადამხდელთა სასარგებლოდ დასრულებული საგადასახადო დავების რაოდენობა.** კერძოდ, 2016 წელს დასრულდა 7982 საჩივრის განხილვა, რომელთაგან დაკმაყოფილდა - 1221 (16%), ნაწილობრივ დაკმაყოფილდა - 3693 (46%), არ დაკმაყოფილდა - 2320 (29%) და განუხილველად იქნა დატოვებული 748 (9%). ხოლო 2017 წელს დასრულდა 9094 საჩივრის განხილვა, რომელთაგან დაკმაყოფილდა - 1856 დავა (20%), ნაწილობრივ დაკმაყოფილდა - 4 771 დავა (53%), არ დაკმაყოფილდა 1732 დავა (19%) და განუხილველად იქნა დატოვებული - 735 დავა (8%).

ამდენად, *ინდიკატორი სრულად შესრულდა.*

**ინდიკატორი 3:** საგადასახადო შემოწმებისა და საბაჟო კონტროლისას გამოვლენილი საგადასახადო სამართალდარღვევების რაოდენობა გაზრდილია.

**ავტომატიზებული რისკის კრიტერიუმებისა და ზოგადი ანალიზის საფუძველზე საგადასახადო შემოწმებების დაგეგმვა-განხორციელება** უზრუნველყოფილია. კერძოდ, 2017 და 2018 წლის გეგმები დამტკიცებულია. შესაბამისად, საგადასახადო შემოწმებების დაგეგმვა განხორციელებულია და მიმდინარეობს საგადასახადო შემოწმებების პროცესები. ჩატარებულია სასაქონლო-მატერიალურ ფასეულობათა ინვენტარიზაციები მთელი ქვეყნის მასშტაბით.

***საბაჟო-საგადასახადო თანამშრომელთა მონიტორინგის მიზნით*** სერვის ცენტრების მომსახურების დარბაზების, საბაჟო გამშვები პუნქტებისა და სხვა საბაჟო კონტროლის ზონების დამატებით 16 სერვის ცენტრის 11 წარმომადგენლობა აღიჭურვა ვიდეო-ჩამწერი საშუალებებით. ხდება მოძველებული ვიდეო კამერების ახლით ჩანაცვლება. საბაჟო გამშვებ პუნტებში „წითელი ხიდი“ და „ლაგოდეხი“ ავტომობილების რიგების ელექტრონულად მართვის პროექტის ფარგლებში დამონტაჟდა ნომრის წამკითხველი კამერები. აღსანიშნავია, რომ გაიზარდა **საგადასახადო შემოწმებისა და საბაჟო კონტროლისას გამოვლენილი საგადასახადო სამართალდარღვევების რაოდენობა.** კერძოდ, 2016 წელს სულ გამოვლენილ იქნა 59019 სამართალდარღვევა, ხოლო 2017 წელს - 78376.

ამდენად, *ინდიკატორი სრულად შესრულდა.*

**ინდიკატორი 4:** საგადასახადო ორგანოების მუშაობის მარეგულირებელი გამოცემული სამართლებრივი აქტები დახვეწილია.

**საბაჟო კონტროლის ეფექტიანად განხორციელების** მიზნით შემოსავლების სამსახურის ინიციატივით „საქართველოს საგადასახადო კოდექსში“ შევიდა ცვლილებები, რომელთა თანახმად დადგინდა საერთაშორისო საჰაერო გადაზიდვების განმახორციელებელი პირების ვალდებულება საგადასახადო ორგანოს წარუდგინოს წინასწარი ინფორმაცია საერთაშორისო საჰაერო გადაზიდვების განმახორციელებელი სატრანსპორტო საშუალების, ამ სატრანსპორტო საშუალებით გადასაადგილებელი საქონლის ან/და მგზავრების შესახებ. შემუშავდა საბაჟო ტერიტორიაზე საქონლის გადაადგილებისა და გაფორმების შესახებ ინსტრუქცია.

*ამდენად, ინდიკატორი სრულად შესრულდა.*

**ინდიკატორი 5:** საბაჟო ადმინისტრირების ეფექტიანობისა და გამჭვირვალობის მაჩვენებელი გაზრდილია.

**ერთიანი მეთოდოლოგიური მიდგომების შემუშავების და საბაჟო ადმინისტრირების** ეფექტიანობის მიზნით 2017 წლის პირველ ნახევარში დამტკიცდა 68 სიტუაციური სახელმძღვანელო, ხოლო 2017 წლის მეორე ნახევარში - 15 სიტუაციური სახელმძღვანელო.

ამდენად, *ინდიკატორი სრულად შესრულდა.*

შედეგი 8.2. ელექტრონული მომსახურების ხარისხის გაუმჯობესება

**ინდიკატორი:** ელექტრონული მომსახურებით მოსარგებლეთა რაოდენობა გაზრდილია.

***საბაჟო და საგადასახადო სისტემაში*** მომსახურების ხარისხის გაუმჯობესების მიზნით, მიმდინარეობს შესაფასებელი სფეროების კრიტერიუმებისა და სეგმენტების განსაზღვრა. განხორციელდა ელექტრონული სერვისების ანალიზი, რის შედეგადაც გამოვლინდა ნაკლოვანებები და გამოვლენილი ნაკლოვანებების საფუძველზე დაიხვეწა რიგი ელექტრონული სერვისები.

ამდენად, *ინდიკატორი სრულად შესრულდა.*

შედეგი 8.3. საბაჟო-საგადასახადო თანამშრომელთა მონიტორინგი მუდმივად ხორციელდება

**ინდიკატორი 1:** თანამშრომელთა მიერ ჩადენილი გადაცდომების მაჩვენებელი.

საზღვრის მკვეთი პირებისა და გადასახადის გადამხდელების ცნობიერების ამაღლებისა და შესაბამისად ***მებაჟესთან კორუფციულ გარიგებაში შესვლის რისკის შემცირების მიზნით*** მოხდა საზღვრის კვეთისა და საქონლის გაფორმების პროცედურებთან დაკავშირებული საინფორმაციო ბუკლეტების ტექსტობრივი განახლება. საბაჟო პროცედურების შესახებ საინფორმაციო ვიდეო-რგოლები დამზადდა და გაეშვა ყველა ძირითად საბაჟო გამშვებ პუნქტზე.

ამდენად, *ინდიკატორი სრულად შესრულდა.*

**ინდიკატორი 2:** მომსახურების ხარისხის მაჩვენებელი გაზრდილია.

***კორუფციის პრევენციის ერთ-ერთ მნიშვნელოვანი კომპონენტი ელექტრონული მმართველობისა და მომსახურების გამოყენების ზრდაა.*** ამ მიზნით 2017 წელს მომზადდა და პროგრამულად გაიშვა: ა) ტექნიკური საშუალების მისამართის ცვლილების განცხადება; ბ) ტექნიკური საშუალების რეგისტრაციიდან მოხსნის განცხადება; გ) საურავის გადაანგარიშება/კორექტირების (ფიზიკური პირი სსკ. მუხ. 272/6) განცხადება. რაც შეეხება **არსებული ელექტრონული სერვისების დახვეწასა და ახალი ელექტრონული სერვისების დანერგვას** ა) გადამხდელის გვერდიდან შესაძლებელი გახდა დღგ-ს რეგისტრაციის განაცხადის ელექტრონულად წარმოდგენა; ბ) დაიხვეწა ელექტრონული წერილების პროგრამული უზრუნველყოფა ([www.info.rs.ge](http://www.info.rs.ge)); გ) დაინერგა საგადასახადო მოთხოვნებისა და სამართალდარღვევის ოქმების აღრიცხვის პროგრამული მოდული. ელექტრონული მომსახურეობით მოსარგებლე პირთა რაოდენობამ 2017 წელს 59 685 რეგისტრირებულ პირს მიაღწია.[[16]](#footnote-16)

***თანამშრომელთა შეფასებისა და სამოტივაციო სქემების შემუშავების მიზნით,*** შეფასების კრიტერიუმების დამტკიცებისთვის, მიმდინარეობს სამუშაოს აღწერა-ანალიზის პროცესი. პარალელურად ხდება შეფასების მეთოდების და შეფასების კრიტერიუმების განსაზღვრა. 2018 წლის ბოლომდე მოხდება აღნიშნულის დასრულება და საბოლოო სახით დამტკიცება.

რაც შეეხება თანამშრომელთა მიერ ჩადენილი გადაცდომების მაჩვენებელს 2016 წელს სულ 98 გადაცდომა დაფიქსირდა, ხოლო 2017 წელს - 55.

ამდენად, *ინდიკატორი სრულად შესრულდა.*

შედეგი 8.4. საგადასახადო დავების განხილვის არსებული სისტემა დახვეწილია

**ინდიკატორი:** საგადასახადო მედიაციის ონლაინ რეჟიმში გამართვა შესაძლებელია; საერთო სასამართლოებთან ელექტრონული სისტემა შემუშავებულია.

***საგადასახადო დავების განხილვის არსებული სისტემის დახვეწის მიზნით*** აღსანიშნავია, რომ ხორციელდება საგადასახადო მედიაციაში და შემოსავლების სამსახურის დავების საბჭოში გადამხდელთა ონლაინ რეჟიმში ჩართვა. აგრეთვე, დაიხვეწა საგადასახადო დავების განხილვის არსებული ელექტრონული სისტემა, თუმცა საერთო სასამართლოებთან ელექტრონული საქმისწარმოების სისტემის სატესტო რეჟიმში გაშვება ვერ მოხერხდა სასამართლოს მხრიდან IT სისტემის მზაობის არქონის გამო.

ამდენად, *ინდიკატორი ნაწილობრივ შესრულდა.*

შედეგი 8.5. საგადასახადო სისტემების გამჭვირვალობა გაზრდილია და საზოგადოებაში საგადასახადო ცნობიერება ამაღლებულია

**ინდიკატორი:** მოსახლეობის, მათ შორის, ბიზნეს სფეროს წარმომადგენლების პოზიტიური დამოკიდებულების ზრდა საბაჟო და საგადასახადო სისტემებში კორუფციის დაბალი მაჩვენებლის შესახებ.

უზრუნველყოფილია გადამხდელებთან სოციალურ ქსელში კითხვა-პასუხის რეჟიმი; მოეწყო „ღია კარის დღეები“ 6 თვეში ერთხელ; სახელმწიფოსა და ბიზნესს შორის გამჭვირვალობისა და ურთიერთსასარგებლო თანამშრომლობის მიზნით შეხვედრები ორგანიზებულია. პრიორიტეტული თემების მიხედვით მოხდა მედიის ინფორმირება - მოეწყო ბრიფინგები, ინტერვიუები, თოქშოუები; მოსალოდნელი სიახლეებისა და ცვლილებების მიხედვით შემუშავდა და განხორციელდა საინფორმაციო გეგმა.

ამდენად, *ინდიკატორი სრულად შესრულდა.*

შედეგი 8.6. ანტიკორუფციულ საკითხებში საბაჟო და საგადასახადო სისტემების მოხელეთა კვალიფიკაცია ამაღლებულია

**ინდიკატორი:** საგადასახადო სისტემაში დასაქმებული მოხელეებისათვის ანტიკორუფციულ საკითხებში ჩატარებული ტრენინგების რაოდენობა გაზრდილია; ტრენინგებში მონაწილე პირთა რაოდენობა გაზრდილია.

2016-2017 წლებში სსიპ შემოსავლების სამსახურში შეიქმნა სასწავლო კურსი „თანამშრომელთა საქმიანობის ძირითადი პრინციპები, უფლება-მოვალეობები, შეზღუდვები“, „სისხლის-სამართლებრივ პასუხისმგებლობის საფუძვლები“, „საგადასახდო საიდუმლოება“ და „პერსონალური მონაცემების დაცვა“ და ელ. სწავლების პორტალის საშუალებით ***სწავლება გაიარა სამსახურის ყველა თანამშრომელმა.***

ამდენად, *ინდიკატორი სრულად შესრულდა.*

უნდა აღინიშნოს, რომ საქართველომ ხელშესახებ პროგრესს მიაღწია ***ეკონომიკური განვითარებისა და თანამშრომლობის ორგანიზაციის ვაჭრობის ხელშეწყობის ინდიკატორში.*** 2017 წლის შეფასების მიხედვით საქართველო აჭარბებს  ან ყველაზე ახლოსაა საუკეთესო შედეგთან ისეთ საკითხებში, როგორებიცაა  ინფორმაციის ხელმისაწვდომობა, სავაჭრო საზოგადოების ჩართულობა,  გადასახდელები და მოსაკრებლები, ფორმალობები, უწყებათაშორისი თანამშრომლობა საზღვარზე, მმართველობა და მიუკერძოებლობა.

საქართველო  ასევე უტოლდება ან აჭარბებს  საშუალოზე მაღალი შემოსავლის მქონე ქვეყნების საშუალო შედეგებს.  2016  წლიდან 2017 წლამდე ასევე გაზრდილია შედეგები ინფორმაციის ხელმისაწვდომობის,  სავაჭრო საზოგადოების ჩართულობის,  წინასწარი გადაწყვეტილებების, გადასახდელების და მოსაკრებლების პროცედურების ავტომატიზირების, მმართველობის და მიუკერძოებლობის მიმართულებებითაც.[[17]](#footnote-17) ამავე დროს, საერთო სასამართლოებთან ელექტრონული საქმისწარმოების სისტემის დანერგვა კვლავ გამოწვევად რჩება.

***რეკომენდაციები:***

***1. მნიშვნელოვანია მომსახურების ხარისხის გაუმჯობესების მიზნით მომსახურების ხარისხის შეფასების მეთოდოლოგიის განსაზღვრა.***

***2. უბნის ოფიცერთა ვიდეო-ჩამწერი საშუალებებით აღჭურვის მიზნით აუცილებელია სათანადო ღონისძიებების გატარება.***

***3. გატარდეს შესაბამისი ღონისძიებები საგადასახადო დავების განხილვის არსებული ელექტრონული სისტემის სასამართლოს ელექტრონულ სისტემასთან თავსებადობისა და მომზადების მიზნით.***

***4. მნიშვნელოვანია შემოსავლების სამსახურმა საბაჟო და საგადასახადო სფეროში სისტემის გამჭვირვალობის საკითხებზე ცნობიერების ამაღლების მიზნით ღონისძიებები გაატაროს მოსახლეობის, მათ შორის ბიზნეს სფეროს წარმომადგენლებისთვის.***

## **პრიორიტეტი IX. კორუფციის პრევენცია კერძო სექტორთან მიმართებით**

შედეგი 9.1. ბიზნესის კეთილსინდისიერების რისკების შესახებ ცნობიერება ამაღლებულია

**ინდიკატორი 1**: ბიზნესის კეთილსინდისიერების თემაზე ჩატარებულია ცნობიერების ასამაღლებელი ოთხი ღონისძიება. უზრუნველყოფილია ბიზნეს სექტორის წარმომადგენელთა მონაწილეობა ცნობიერების ასამაღლებელ ღონისძიებებში.

***ბიზნესის კეთილსინდისიერების საკითხებზე ცნობიერების ამაღლების*** თემატიკაში ჩართულია რამდენიმე საჯარო უწყება.[[18]](#footnote-18) ანტიკორუფციული სამოქმედო გეგმით 2017 წელს გათვალისწინებული ვალდებულებების ფარგლებში სახელმწიფო შესყიდვების სააგენტომ სახელმწიფო შესყიდვების შესახებ საქართველოს კანონში შესული ცვლილებების გაცნობისა და ბიზნესის კეთილსინდისიერების თემების განხილვის მიზნით შეხვედრები ჩაატარა ბიზნეს სექტორის სხვადასხვა წარმომადგენელთან. კონკურენციის სააგენტომ ჩაატარა საერთაშორისო კონფერენცია: *„ჯანსაღი კონკურენცია და ბიზნესის კეთილსინდისიერება - როგორც აუცილებელი ელემენტი მდგრადი ეკონომიკური განვითარებისათვის“.* აღნიშნული კონფერენციის ძირითად სამიზნე ჯგუფს წარმოადგენდა მცირე და საშუალო ბიზნესი, რომელთაც მიიღეს ინფორმაცია კონკურენციის სფეროში მათ ვალდებულებებსა და ბიზნესის კეთილსინდისიერების დაცვის მნიშვნელობაზე. მიუხედავად 2017 წლის განმავლობაში განხორციელებული ღონისძიებებისა, მნიშვნელოვანია ***ბიზნესის კეთილსინდისიერების რისკების სისტემური შესწავლა და ცნობიერების ამაღლების ტრენინგების ჩატარება ბიზნეს სექტორის წარმომადგენლებისა და საჯარო მოხელეებისთვის.*** *ინდიკატორი ნაწილობრივ შესრულდა.*

**ინდიკატორი 2:** ბიზნესის კეთილსინდისიერების საკითხებზე შემუშავებულია რეკომენდაციები.

აღნიშნული *ინდიკატორი შეფასდება 2018 წლის ბოლოს,* ვინაიდან შესაბამისი აქტივობა გაწერილია 2018 წლის ვალდებულებებში.

**ინდიკატორი 3:** ბიზნეს სექტორის წარმომადგენლებისთვის ბიზნესის კეთილსინდისიერების გაიდლაინები მომზადებულია.

აღნიშნული *ინდიკატორი შეფასდება 2018 წლის ბოლოს,* ვინაიდან შესაბამისი აქტივობა გაწერილია 2018 წლის ვალდებულებებში. *ეს ინდიკატორი 2017 წელს არ ფასდება.*

შედეგი 9.2. კონკურენციის სააგენტო ინსტიტუციურად გაძლიერებულია

**ინდიკატორი 1:** კონკურენციის სააგენტოს თანამშრომლებისთვის ჩატარებულია ათი ტრენინგი და განხორციელებულია სამი სამუშაო ვიზიტი. კონკურენციის სააგენტოს თანამშრომელთა უმრავლესობა დატრენინგებულია.

2017 წლის განმავლობაში საგენტოს თანამშრომლებს უტარდებოდათ ტრენინგები სააგენტოს 20-ზე მეტ თანამშრომელს ჩაუტარდა 10 ტრენინგი, რამაც ხელი შეუწყო მათი კვალიფიკაციის ამაღლებას. სააგენტოს 15 თანამშრომელს ევროკავშირის მიერ დაფინანსებული პროექტის ფარგლებში “საქართველოს კონკურენციის სააგენტოს მხარდაჭერა” ჩაუტარდა ტრენინგი შემდეგ თემატიკაზე: ბაზრის განსაზღვრის საფუძვლები, ძირითადი ეკონომიკური კონცეფციები; კრიტიკული დანაკლისის ანალიზი, ფასის ელასტიურობა და კორელაცია; პრაქტიკული მაგალითები, რომლებიც ბაზრის განსაზღვრის მექანიზმებს ასახავს. ასევე, კონკურენციის სააგენტოს თანამშრომლებმა მონაწილეობა მიიღეს სემინარში თემაზე „კონკურენცია სახელმწიფო შესყიდვებში – ტენდერებში შეთანხმებული მონაწილეობის შემთხვევების დადგენა“. აღნიშნული სემინარის ფარგლებში დატრენინგდა სააგენტოს 10 თანამშრომელი. აღნიშნულ პერიოდში ასევე ჩატარდა სამუშაო ვიზიტები (ავსტრიის კონკურენციის ორგანოში და ევროკომისიის კონკურენციის დირექტორატში). *ინდიკატორი სრულადაა შესრულებული.*

**ინდიკატორი 2:** შესწავლილი საქმეებისა და ბაზრების რაოდენობა გაზრდილია.

2016 წლის განმავლობაში კონკურენციის სააგენტომ განახორციელა სამი ბაზრის მოკვლევა და ორი ბაზრის მონიტორინგი. ამავე დროს, კონკურენციის სააგენტომ კონცენტრაციის შეტყობინების ფარგლებში შეაფასა ოთხი სასაქონლო ბაზარი. 2017 წლის განმავლობაში კონკურენციის სააგენტომ გამოიკვლია ხუთი სასაქონლო ბაზარი. ინდიკატორი აღწერს პროგრესს 2017-2018 წლების განმავლობაში და არამხოლოდ 2017 წელს, შესაბამისად გამოკვლეული ბაზრების რაოდენობის ზრდა უნდა შევაფასოთ 2018 წლის ბოლოს. *ამ ეტაპზე ინდიკატორი არ ფასდება.*

**ინდიკატორი 3:** სრულყოფილი საკანონდებლო ბაზის შექმნისა და ქმედითი აღსრულების მექანიზმების კუთხით საკანონდებლო ცვლილებების პაკეტი მომზადებულია.

ევროკავშირის პროექტის - "საქართველოს კონკურენციის სააგენტოს მხარდაჭერა" ფარგლებში გათვალისწინებულია ცვლილებების შეტანას მოქმედ კანონმდებლობაში. ამ ეტაპისთვის პროექტის მიერ მომზადებულია კანონმდებლობის ანალიზი და შემუშავებულია რეკომენდაციები. აგრეთვე, შემუშავებულია ცვლილებების პროექტის პირველადი ვერსია და მიმდინარეობს მუშაობა მისი საბოლოო ფორმირებისა და საქართველოს მთავრობისათვის წარდგენის მიზნით. *ინდიკატორი სრულადაა შესრულებული.*

შედეგი 9.3. სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამები დანერგილია

***სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამების დანერგვის მიზნით*** ქონების ეროვნულმა სააგენტომ 2017 წლის განმავლობაში უზრუნველყო სახელმწიფოს წილობრივი მონაწილეობით შექმნილი საწარმოების მენეჯერების ნაწილის დატრენინგება კეთილსინდისიერებისა და ანტიკორუფციულ საკითხებზე.[[19]](#footnote-19) ამასთან, მნიშვნელოვან მიღწევას წარმოადგენს საწარმოებში ინფორმაციის პროაქტიულად გამოქვეყნების პრაქტიკის დანერგვა და შესაბამისი პასუხისმგებელი პირების განსაზღვრა. ვინაიდან ანტიკორუფციული პროგრამების დანერგვა საჭიროებს ბევრი სხვა კომპონენტის გათვალისწინებას (როგორიცაა, მაგალითად, ანტიკორუფციული პოლიტიკის დოკუმენტის შემუშავება, ანტიკორიუფციული ოფიცრის განსაზღვრა, მამხილებელთა დაცვის მეთოდების განსაზღვრა).

**ინდიკატორი 1:** უმოქმედო და არამომგებიანი სახელმწიფოს წილობრივი მონაწილეობით შექმნილი საწარმოების რაოდენობა შემცირებულია.

ანტიკორუფციული სამოქმედო გეგმით 2017 წლისთვის გათვალისწინებული ვალდებულების შესაბამისად, ქონების ეროვნულმა სააგენტომ უმოქმედო და არამომგებიანი სახელმწიფოს წილობრივი მონაწილეობით შექმნილი საწარმოების რაოდენობა შეამცირა 20-ით.[[20]](#footnote-20) *ინდიკატორი შესრულდა სრულად.*

**ინდიკატორი 2:** დატრენინგებულია სახელმწიფოს 50%-ზე (სს-ს შემთხვევაში 75%-ზე) მეტი წილობრივი მონაწილეობით მოქმედ საწარმოთა მმართველი რგოლის წარმომადგენელთა უმრავლესობა.

***სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამების დანერგვის მიზნით*** ქონების ეროვნულმა სააგენტომ 2017 წლის განმავლობაში უზრუნველყო სახელმწიფოს წილობრივი მონაწილეობით შექმნილი საწარმოების მენეჯერების ნაწილის დატრენინგება კეთილსინდისიერებისა და ანტიკორუფციულ საკითხებზე.[[21]](#footnote-21)

2017 წლის განმავლობაში დატრენინგდა 74-მდე საწარმოს თანამშრომელი. ტრენინგები შეეხებოდა კორუფციის პრევენციას შესყიდვებისას, ანტიკორუფციული სტრატეგიის განხორციელებას კაპიტალური ხარჯების გაწევისას, ინფორმაციის გამჭვირვალობის უზრუნველყოფას ფინანსური და არაფინანსური მასალების წარდგენისას. გარდა ამისა, მონაწილეებს მიეწოდათ ინფორმაცია საქართველოს ფინანსთა სამინისტროსთან არსებული სახელმწიფო საქვეუწყებო დაწესებულების, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის შექმნის შესახებ, ამ სამსახურის ძირითადი ფუნქციების და სახელმწიფოს წილობრივი მონაწილეობით მოქმედი საწარმოების მიმართ მათი მოთხოვნების შესახებ. ტრენინგი ასევე მოიცავდა ფინანსური აღრიცხვის საკითხს. ვინაიდან 2017 წლის მონაცემებით, სულ არსებობდა 123 სახელმწიფოს წილობრივი მონაწილეობით შექმნილი საწარმო, ტრენინგი ჩაუტარდა ნახევარზე მეტი საწარმოს თანამშრომლებს. ტრენინგები ასევე გაწერილია 2018 წლის განმავლობაშიც. *ინდიკატორი სრულად შესრულებულად უნდა იქნეს მიჩნეული.*

**ინდიკატორი 3:** ინფორმაცია პროაქტიულად გამოქვეყნებულია სააგენტოს ვებ-გვერდზე, მმართველი რგოლის სანქცირების სისტემა დანერგილია; ეთიკის სტანდარტები.

სახელმწიფოს წილობრივი მონაწილეობით შექმნილ მსხვილ საწარმოების ვებ-გვერდზე ინფორმაციის პროაქტიულად გამოქვეყნების პრაქტიკა დაინერგა. გარდა ამისა, სააგენტოს მითითებით სახელმწიფოს წილობრივი მონაწილეობით შექმნილი მსხვილი საწარმოებისთვის განისაზღვრა საჯარო ინფორმაციაზე პასუხისმგებელი პირები, რომლებსაც გააჩნიათ შესაბამისი კვალიფიკაცია. აღნიშნული პირების შესახებ ინფორმაცია გამოქვეყნებულია სააგენტოს ვებ-გვერდზე. 2017 წლის განმავლობაში მნიშვნელოვან მიღწევას წარმოადგენს საწარმოებში ინფორმაციის პროაქტიულად გამოქვეყნების პრაქტიკის დანერგვა და შესაბამისი პასუხისმგებელი პირების განსაზღვრა. ამასთან, სამოქმედო გეგმის დამტკიცების შესახებ” საქართველოს მთავრობის 2017 წლის 27 სექტემბრის №443 დადგენილების გათვალისწინებით, სახელმწიფოს წილობრივი მონაწილეობით შექმნილ საწარმოებს ეთხოვათ პროფესიულ-ეთიკური სტანდარტების დაცვის მიზნით, შეიმუშაონ და სსიპ - სახელმწიფო ქონების ეროვნულ სააგენტოში წარმოადგინონ ეთიკის კოდექსი, რომელიც განსაზღვრავს სახელმწიფო საწარმოების მიერ საქმიანობის განხორციელების პროცესში საერთაშორისოდ აღიარებული ძირითადი ფასეულობებისა და პრინციპების დაცვის ვალდებულებას და მიზნად ისახავს თანამშრომელთა საქმიანობის პრინციპების, ქცევის წესებისა და ურთიერთობის ეთიკური სტანდარტების (ნორმების) ჩამოყალიბებას. მმართველი რგოლის სანქცირების სისტემის დანერგვა არ მომხდარა. *ინდიკატორი ნაწილობრივაა შესრულებული.*

შედეგი 9.4. საპრივატიზებო ობიექტების შესახებ ინფორმაციის ხელმისაწვდომობა გაზრდილია

**ინდიკატორი 1**: ელ. პორტალი გაშვებულია; განსაკარგავი ქონების შესახებ ინფორმაცია ხელმისაწვდომია პორტალზე; ელექტრონული სერვისები ხელმისაწვდომია

სააგენტოს ვებ-გვერდზე, რეგისტრაციის პროცესის მაქსიმალურად გამჭირვალედ წარმართვის და ინფორმაციის ხელმისაწვდომობის მიზნით, განთავსდა ინფორმაცია (რუკაზე) სახელმწიფო ქონების აღრიცხვისა და ინვენტარიზაციის პროექტის ფარგლებში შედეგად აღმოჩენილი ქონების შესახებ. შესაბამისად ყველა დაინტერესებულ პირს აღნიშნული რუკის საშუალებით შეუძლია მიიღოს ინფორმაცია ინვენტარიზაციის პროექტის ფარგლებში აღრიცხული ქონების შესახებ, ხოლო ინვენტარიზაციის შედეგად აღრიცხულ მონაცემებში შესულ ქონებაზე უფლების დამდგენი დოკუმენტის არსებობის შემთხვევაში, შესაბამისი განცხადებით შეუძლია მიმართოს სსიპ „საჯარო რეესტრის ეროვნულ სააგენტოს“ და დაარეგისტრიროს თავისი უფლება. გარდა ამისა, 2017 წლის პირველ ნახევარში შეიქმნა სახელმწიფო ქონების ერთიანი მართვის სისტემის (SPMS) სახელშეკრულებო ვალდებულებათა მონიტორინგის სატესტო ვერსია. წლის მეორე ნახევარში განხორციელდა ტესტირების პროცესში აღმოჩენილი ხარვეზების/მოთხოვნების ანალიზი. მიმდინარეობს მათი შესწორების/დახვეწის პროცესი. *ინდიკატორი ნაწილობრივაა შესრულებული.*

შედეგი 9.5. კორუფციული რისკების შემცირების მიზნით ადმინისტრაციული პროცესების ელექტრონიზაცია განხორციელებულია

**ინდიკატორი:** ობიექტების ინსპექტირების და მართვის ერთიანი, მოქნილი ელექტრონული სისტემა შექმნილია

აღსანიშნავია, რომ 2017 წლის განმავლობაში ტექნიკური და სამშენებლო ზედამხედველობის სააგენტომ ***არსებული საზედამხედველო ობიექტების აღრიცხვის და მათი პერიოდული ინსპექტირების ერთიანი მონაცემთა ბაზა-ელექტრონული უწყებრივი რეესტრი შექმნა და შეიმუშავა სახელმძღვანელო დოკუმენტი***. *ინდიკატორი სრულადაა შესრულებული.*

შედეგი 9.6. საქართველოს ბიზნესომბუდსმენის აპარატის შესახებ ცნობადობა ამაღლებულია და მიმართვიანობის ხელმისაწვდომობა გაზრდილია.

**ინდიკატორი 1:** ბიზნესომბუდსმენის შეხვედრები საქართველოში მოქმედ ბიზნესგაერთიანებებისა და საქართველოს სავაჭრო-სამრეწველო პალატის წევრებთან გამართულია;

2017-2018 ანტიკორუფციული სამოქმედო გეგმის ერთ-ერთ მნიშვნელოვანი მიღწევაა ბიზნესომბუდსმენის ერთ-ერთი პასუხისმგებელ უწყებად ჩართვა ანტიკორუფციულ პროცესებში.[[22]](#footnote-22) ბიზნესომბუდსმენმა 2017 წლის განმავლობაში განახორციელა შეხვედრები ბათუმში ბიზნეს სექტორის წარმომადგენლებთან და მათ ბიზნესომბუდსმენის საქმიანობის სპეციფიკა გააცნო. *ინდიკატორი სრულადაა შესრულებული.*

**ინდიკატორი 2:** ბიზნესომბუდსმენის აპარატის ელექტრონული პორტალი შექმნილია.

ბიზნესომბუდსმენმა შეიმუშავა პორტალი ბიზნეს სექტორის წარმომადგენლებისთვის, რაც წარმოადგენს ელექტრონული კომუნიკაციის პლატფორმას ბიზნესომბუდსმენსა და ბიზნეს სექტორის წარმომადგენლებს შორის. თუმცა საანგარიშო პერიოდში ვერ მოესწრო აღნიშნული პორტალის გაშვება ონლაინ რეჟიმში. *ინდიკატორი სრულადაა შესრულებული.*

კერძო სექტორში კორუფციის პრევენცია მოიცავს 6 შედეგსა და ჯამში 14 ინდიკატორს, საიდანაც სრულად შესრულდა ნახევარი. კერძო სექტორში რამდენიმე უწყების ერთობლივი ჩართვა განაპირობებს მიზნის მიღწევის ეფექტურობას, იქიდან გამომდინარე, რომ კერძო სექტორში კორუფციის პრევენცია წარმოადგენს კომპლექსურ სფეროს. შესაბამისად, აქტივობების გათვალისწინება კონკურენციის, სახელმწიფოს წილობრივი მონაწილეობით შექმნილ საწარმოებთან მიმართებით, ასევე ბიზნესომბუდსმენის აპარატის ჩართულობა განაპირობებდა მიზნის მიღწევის ეფექტურობას.

მომავალში, მნიშვნელოვანი ყურადღება უნდა დაეთმოს კერძო სექტორში ბიზნესის კეთილსინდისიერების რისკების კვლევასა და როგორც საჯარო, ასევე კერძო სექტორში ბიზნესის კეთილსინდისიერების თემაზე ცნობიერების ამაღლებას.

***რეკომენდაციები:***

***1. მნიშვნელოვანია დაიგეგმოს და განხორციელდეს სისტემატური ტრენინგები საჯარო მოხელეებისა და ბიზნესის სექტორის წარმომადგენლებისთვის ბიზნესის კეთილსინდისიერების კუთხით.***

***2. მნიშვნელოვანია, შემუშვდეს ბიზნესის კეთილსინდისიერების გაიდლაინები ბიზნეს სექტორის წარმომადგენლებისთვის. ყურადღება უნდა გამახვილდეს ბიზნესის კეთილსინდისიერების სტანდარტების კუთხით მცირე და საშუალო ბიზნესისთვის.***

***3. მნიშვნელოვანია კონკურენციის სააგენტომ უზრუნველყოს კონკურენციის სამართლის საკითხებზე სისტემატური ტრენინგებისა და საჭიროების მიხედვით სასწავლო ვიზიტების ორგანიზება თანამშრომლებისათვის.***

***4. მნიშვნელოვანია ევროკავშირის კონკურენციის სამართლის საკითხებზე არსებული გადაწყვეტილებების (ევროკომისიისა და ევროკავშირის მართლმსაჯულების სასამართლოს გადაწყვეტილებების) თარგმნა და ეკონომიკური აგენტებისთვის შესაბამისი ინფორმაციის მიწოდება. ასევე გადაწყვეტილებებში გამოყენებული ინტერპრეტაციის სტანდარტების კანონზომიერი გამოყენება ბაზრის მოკვლევის პროცესში.***

***5. მნიშვნელოვანია სახელმწიფოს წილობრივი მონაწილეობით შექმნილ საწარმოებში მოხდეს ეთიკის სტანდარტების შემუშავება და დანერგვა, აგრეთვე ჩამოყალიბდეს სანქციების სისტემა ეთიკის სტანდარტების დარღვევისთვის.***

***7. მნიშვნელოვანია ბიზნესომბუდსმენის აპარატმა უზრუნველყოს ბიზნეს სექტორის წარმომადგენლების ინფორმირება ბიზნესომბუდსმენის მისიასა და ბიზნესისთვის ომბუდსმენთან დაკავშირების მექანიზმების შესახებ. ასევე, განსაკუთრებული ყურადღება უნდა გამახვილდეს შეხვედრებზე მცირე და საშუალო ბიზნესთან.***

***8. მნიშვნელოვანია დასრულდეს მუშაობა ბიზნესომბუდსმენის აპარატის ელექტრონულ პორტალზე და მოხდეს მისი გაშვება ონლაინ რეჟიმში, იმისათვის რომ ბიზნეს სექტორის წარმომადგენლებს ჰქონდეთ ომბუდსმენთან ეფექტური დაკავშირების მექანიზმი.***

***9.*** ***მნიშვნელოვანია არსებობდეს ეთიკის სტანდარტების შემუშავების კონკრეტული სამართლებრივი საფუძველი და ამას არ უნდა ჰქონდეს მხოლოდ რეკომენდაციის სახე.***

## **პრიორიტეტი X. კორუფციის პრევენცია ჯანდაცვისა და სოციალურ სექტორში**

შედეგი 10.1. ჯანდაცვის სახელმწიფო პროგრამებში კორუფციული რისკები შეფასებულია

**ინდიკატორი:** ჯანმრთელობის დაცვის სახელმწიფო პროგრამების ადმინისტრირების მიმართულებით გამოვლენილია ძირითადი კორუფციული რისკები.

საქართველოს ოკუპირებული ტერიტორიებიდან დევნილთა, შრომის ჯანმრთელობისა და სოციალური დაცვის სამინისტროს მიერ კორუფციის წინააღმდეგ ბრძოლის სამოქმედო გეგმით განსაზღვრულ მთავარ მიზნებს შორისაა ***ჯანდაცვის სახელმწიფო პროგრამებში, ასევე, შრომის პირობების დაცვის სფეროში, კორუფციული რისკების შეფასება, აგრეთვე ამ მიმართულებით მოსახლეობის ინფორმირებულობის გაზრდა***.

აღნიშნული მიზნების მისაღწევად საქართველოს ოკუპირებული ტერიტორიებიდან დევნილთა, შრომის ჯანმრთელობისა და სოციალური დაცვის სამინისტრომ მნიშვნელოვანი ღონისძიებები განახორციელა, მათ შორის, სამინისტროს შესაბამისი სამსახურების მიერ განხორციელდა ***საყოველთაო ჯანდაცვის სახელმწიფო პროგრამის ადმინისტრირების და მონიტორინგის მექანიზმების შესწავლა,*** რათა ნათლად გამოვლენილიყო შესაძლო კორუფციული რისკები. შესწავლის საფუძველზე გაცემულ იქნა რეკომენდაციები, რომელთა შესაბამისად, დაიხვეწა პროგრამის კონტროლისა და რევიზიის პირობებ.[[23]](#footnote-23) ასევე, საყოველთაო ჯანდაცვის პროგრამის ადმინისტრირების დახვეწის მიზნით, განხორციელდა მთელი რიგი ცვლილებები, რაც აისახა საქართველოს მთავრობის 2017 წლის 30 ოქტომბრის N486 და 2017 წლის 28 დეკემბრის N577 დადგენილებებში. 2017 წელს ჩატარდა ჯანდაცვის უტილიზაციისა და დანახარჯების კვლევაც, რომლის შედეგები გათვალისწინებულ იქნა 2018 წლის სახელმწიფო პროგრამების შემუშავებისას, რაც მნიშვნელოვნად აზღვევს კორუფციულ რისკებს. *ინდიკატორი შესრულდა სრულად.*

შედეგი 10.2. საყოველთაო ჯანდაცვის სახელმწიფო პროგრამაში კორუფციული რისკების შემცირების მიზნით მომსახურების ანაზღაურების მექანიზმები გაუმჯობესებულია

**ინდიკატორი:** საყოველთაო ჯანდაცვის პროგრამის ხარჯთეფექტიანობა 2016 წლის მონაცემებთან შედარებით გაზრდილია 0.5%-ით.

საყოველთაო ჯანდაცვის სახელმწიფო პროგრამაში მომსახურების ანაზღაურების მექანიზმების გაუმჯობესების მიზნით, განხორციელდა საყოველთაო ჯანდაცვის პროგრამის ფარგლებში მომსახურების შესყიდვის მექანიზმების ანალიზი და აღნიშნულის გაუმჯობესების მიზნით, შემუშავდა რეკომენდაციები. სხვადასხვა ქვეყნების გამოცდილების გათვალისწინებით, 2017 წლის დასაწყისში მომზადდა სელექტიური კონტაქტის ტიპიური პროექტი. სამინისტრომ სელექციური კონტაქტირების მექანიზმების დანერგვა დაიყო ეტაპობრივად. აღნიშნული პროცესი გრძელდება და მიმდინარეობს მუშაობა მთელი რიგი სერვისებისთვის სელექციის კრიტერიუმების შემუშავებაზე.

აღსანიშნავია, რომ 2017 წელს 2016 წელთან შედარებით გაიზარდა საყოველთაო ჯანდაცვის პროგრამის ხარჯთეფექტიანობა. კერძოდ, საყოველთაო ჯანდაცვის პროგრამის ფარგლებში ანაზღაურების მექანიზმების დახვეწის შედეგად შემცირდა სადავო და ანაზღაურებას არ დაქვემდებარებული თანხების ხვერდითი წილი. 2016 წელს შეადგენდა პროგრამის ბიუჯეტის 4.7%-ს; 2017 წელს - 4.23%-ს. *ინდიკატორი სრულად შესრულდა.*

შედეგი 10.3. სოციალურ სფეროში კორუფციული რისკების შემცირების მიზნით მოსახლეობის ინფორმირებულობა გაზრდილია

**ინდიკატორი:** 2018 წლისთვის ოჯახის სოციალურ-ეკონომიკური მდგომარეობის შეფასების პროცესის შესახებ ინფორმაციაზე ხელმისაწვდომობა გაზრდილია; მინდობითი აღზრდის ახალი სტანდარტით შეფასებული მიმღები ოჯახების მაჩვენებელი არანაკლებ 10%-ი

***სოციალურ სფეროში კორუფციული რისკების შემცირებაში მოსახლეობის როლის გაზრდის მიზნით,*** განხორციელდა რიგი ცნობიერების ამაღლების ღონისძიებები, მათ შორის: დაიბეჭდა საინფორმაციო ბუკლეტები მიზნობრივი ფულადი სოციალური დახმარების – საარსებო შემწეობის შესახებ[[24]](#footnote-24)და სსიპ-სოციალური მომსახურების სააგენტოს შესაბამისი ტერიტორიული ერთეულების მიერ გავრცელდა საქართველოს მასშტაბით. - სამოქმედო გეგმით გათვალისწინებული შედეგის მიღწევა წარმატებით მოხდება მინდობითი აღზრდის ახალი სტანდარტის დანერგვით. მინდობით აღზრდის სტანდარტი დამტკიცდა 2017 წლის 7 ნოემბერს, მას შემდეგ, ახალი სტანდარტით გადამოწმდა 33 ოჯახი, რაც შეადგენს დღეს არსებული მდგომარეობით, 5%. სამოქმედო გეგმის დასრულების ბოლომდე გადამოწმდება დარჩენილი 5%-ც (33-35 ოჯახი). 2017 წლის მონაცემებით *ინდიკატორი შესრულებულია ნაწილობრივ.*

შედეგი 10.4. კორუფციული რისკები შეფასებულია შრომის პირობების დაცვის სფეროში

**ინდიკატორი:** საზოგადოებრივი ორგანიზაციების მხრიდან შემცირებულია განცხადებებისა და საჩივრების რაოდენობა

შრომის პირობების დაცვის მიზნით, შეიქმნა საზოგადოებრივი ზედამხედველობის საბჭო, რომლის მიზანია ***შრომის პირობების დაცვის სფეროში კორუფციის რისკების შეფასება,*** ***გამოვლენა და შესაბამისი რეკომენდაციების გაცემა.*** საბჭოს შემადგენლობაში შედიან ჯანდაცვის სამინისტროს შესაბამის თანამდებობის პირები, ასევე, საქმიანობის განმახორციელებელი არასამეწარმეო (არაკომერციული) იურიდიული პირების, არასამთავრობო და საერთაშორისო ორგანიზაციების, სოციალური პარტნიორების წარმომადგენლები, ექსპერტები და მეცნიერები. 2017 წელს შრომის პირობების ინსპექტირების დეპარტამენტი თავის უფლებამოსილებას ახორციელებდა საქართველოს მთავრობის №627 დადგენილების საფუძველზე, სადაც შრომის პირობები მოიცავდა მხოლოდ შრომის უსაფრთხოების მიმართულებას. დაწესებულებაში ინსპექტირების განხორციელება იყო ნებაყოფლობითი და საჭიროებდა დამსაქმებლის წინასწარ თანხმობას. ***2017 წელს შრომის პირობების ინსპექტირების დეპარტამენტში შემოვიდა 7 საჩივარი/განცხადება დაწესებულებაში შრომის უსაფრთხოების ნორმების დაცვასთან დაკავშირებით.*** *ინდიკატორი სრულად შესრულდა.*

ჯანდაცვის და სოციალურ სექტორში კორუფციის პრევენციის მიზნით გათვალისწინებული 4 შედეგის 4 ინდიკატორი, საიდანაც სამი სრულად შესრულდა, ხოლო ერთი -ნაწილობრივ. ეფექტურობისა და განხორციელების პარამეტრებზე დაყრდნობით, უნდა აღნიშნოს, რომ ჯანდაცვისა და სოციალურ სფეროში კორუფციის პრევენციის მიზნით განხორციელებული აქტივობები ემსახურებოდა ჯანდაცვის სფეროში კორუფციული რისკების შეფასებას, ასევე მომსახურების ანაზღაურების მექანიზმების გაუმჯობესებას. აღსანიშნავია, რომ გაიზარდა სოციალურ სფეროში კორუფციული რისკების შემცირებაში მოქალაქეთა ჩართულობა. შესაბამისად, უნდა აღინიშნოს რომ მე-10 პრიორიტეტის ფარგლებში გათვალისწინებული აქტივობები მიზნად ისახავს ჯანდაცვის სისტემაში კორუფციის პრევენციის ეფექტური მექანიზმის განვითარებას.

***რეკომენდაციები:***

***1. რეკომენდებულია, 2017 წლის ივნის-ივლისში ჩატარებული ჯანდაცვის სერვისების უტილიზაციისა და დანახარჯების კვლევა გამოქვეყნდეს და ხელმისაწვდომი გახდეს ყველა დაინტერესებული პირისთვის.***

***2. რეკომენდებულია, საყოველთაო ჯანდაცვის სახელმწიფო პროგრამის ფარგლებში სელექციური კონტრაქტირების მექანიზმები დაინერგოს საქართველოს მასშტაბით გეგმით გათვალისწინებული ყველა მიმართულებით, მათ შორის, მშობიარობა და საკეისრო კვეთა.***

## **პრიორიტეტი XI. პოლიტიკური კორუფციის პრევენცია**

შედეგი 11.1. პოლიტიკური პარტიების და საარჩევნო სუბიექტების დაფინანსების და საარჩევნო კანონმდებლობით გათვალისწინებული საკითხების ერთგვაროვანი სამართლებრივი ბაზა ჩამოყალიბებულია OECD-ACN-ისა და GRECO-ს მესამე რაუნდის შესრულების შეფასების ანგარიშის გათვალისწინებით

**ინდიკატორი 1:** საარჩევნო კოდექსში და მოქალაქეთა პოლიტიკური გაერთიანებების შესახებ საქართველოს ორგანულ კანონში შესატანი საკანონმდებლო ცვლილებები წარდგენილია საქართველოს პარლამენტში.

პოლიტიკური კორუფციის პრევენციის მიმართულებით მნიშვნელოვან ღონისძიებას წარმოადგენს OECD-ACN-ისა და GRECO-ს რეკომენდაციების გათვალისწინებით საარჩევნო სუბიექტების დაფინანსებასა და მასთან დაკავშირებულ საკითხებზე ერთიანი სამართლებრივი ბაზის ჩამოყალიბების მიზნით საარჩევნო კოდექსისა და მოქალაქეთა პოლიტიკური გაერთიანების შესახებ კანონის ანალიზი. მისასალმებელია, რომ აღნიშნული ორი კანონის ანალიზის საფუძველზე მომზადდა საკანონმდებლო ცვლილებები საარჩევნო კანონმდებლობის და მათში გამოყენებული სანქციების ჰარმონიზაციის უზრუნველსაყოფად, ადმინისტრაციული რესურსის არასათანადო გამოყენების თავიდან ასაცილებლად, ანგარიშვალდებულების ხელშეწყობისა და საარჩევნო სუბიექტებისა და პოლიტიკური პარტიების დაფინანსებისა და ხარჯების გამჭვირვალობის გაზრდისათვის. მომზადებული საკანონმდებლო ცვლილებები სრულად უზრუნველყოფს OECD-ACN-ისა და GRECO-ს რეკომენდაციების შესრულებას. საანგარიშო პერიოდის განმავლობაში ვერ მოხერხდა საკანონმდებლო პარლამენტში წარდგენა, რაც 2017 წლის მეორე ნახევრის სამიზნეს წარმოადგენდა. *ინდიკატორი ნაწილობრივაა შესრულებული.*

**ინდიკატორი 2:** GRECO-ს და OECD-ACN-ის რეკომენდაციების შესრულების პოზიტიური შეფასება.

*აღნიშნული ინდიკატორი 2017 წლის ფარგლებში არ ფასდება.*

შედეგი 11.2. საარჩევნო სუბიექტებისა და პოლიტიკური პარტიების დაფინანსებისა და ხარჯების გამჭვირვალობა გაზრდილია და ანგარიშვალდებულება უზრუნველყოფილია; მონიტორინგის მექანიზმი გაძლიერებულია

**ინდიკატორი**: პოლიტიკური პარტიების/საარჩევნო სუბიექტების საფინანსო დეკლარაციების ხელმისაწვდომია; საკანონმდებლო დონეზე ხარვეზები აღმოფხვრილია და შესაბამისი რეგულაციები მიღებულია.

პოლიტიკური ფინანსების გამჭვირვალობის ფარგლებში მისასალმებელია ელექტრონული დეკლარირების პროგრამის ამოქმედება და სახელმწიფო აუდიტის ოფიციალურ ვებგვერდზე შემოწირულობების ძიების ელექტრონული შესაძლებლობის დამატება. იუსტიციის სამინისტროსა და სახელმწიფო აუდიტის სამსახურის მიერ ცენტრალურ საარჩევნო კომისიასთან თანამშრომლობით მომზადებული საკანონმდებლო ცვლილებები, რომლებიც გამჭვირვალობის ხარისხის გაზრდას ითვალისწინებს, დადგინდა აუდიტის სამსახურის მიერ პარტიების ფინანური ანგარიშების ვებგვერდზე გამოყენების ვადებიც. *ინდიკატორი სრულად შესრულდა.*

პოლიტიკური კორუფციის პრევენციის პრიოტიტეტის ფარგლებში გათვალისწინებული ორი შედეგის სამი პრიორიტეტიდან სრულად შესრულდა ერთი, ნაწილობრივ ერთი პრიორიტეტი. აქტივობების ნაწილი გადანაწილებულია 2018 წელზე, შესაბამისად, ერთი ინდიკატორი შეფასდება 2018 წლის ბოლოს.

ეფექტურობისა და განხორციელების პარამეტრების გათვალისწინებით უნდა აღინიშნოს, რომ პოლიტიკური კორუფციის პრევენციის მიზნით, სამოქმედო გეგმა მთავარ ამოცანად განსაზღვრავდა საერთაშორისო ორგანიზაციების რეკომენდაციების იმპლემენტაციასა და საარჩევნო სუბიექტების და პოლიტიკური პარტიების დაფინანსების გამჭვირვალობის გაზრდას. უდავოა, რომ OECD-ACN-ისა და GRECO-ს რეკომენდაციების გათვალისწინებით, პოლიტიკური პარტიების დაფინანსების ერთიანი სამართლებრივი ბაზის შექმნა წარმოადგენს პოლიტიკური კორუფციის დაძლევის ერთ-ერთ მნიშვნელოვან ნაბიჯს. შესაბამისად, მიუხედავად საკანონმდებლო ბაზაზე მუშაობის გაგრძელების აუცილებლობისა, მიზნის მისაღწევად სამოქმედო გეგმით გათვალისწინებული აქტივობები ეფექტურად უნდა მივიჩნიოთ.

***რეკომენდაცია:***

***საარჩევნო კოდექსისა და მოქალაქეთა გაერთიანების შესახებ კანონის ცვლილებები დასამტკიცებლად წარედგინოს მთავრობასა და პარლამენტს.***

## **პრიორიტეტი XII. კორუფციის პრევენცია თავდაცვის სექტორში**

შედეგი 12.1. ეფექტური მართვის უზრუნველყოფის მიზნით თავდაცვის სექტორის ტრანსფორმაციის პროცესი განხორციელებულია

**ინდიკატორი:** ეფექტური მართვის უზრუნველყოფის მიზნით თავდაცვის სამინისტროს ტრანსფორმაციის პროცესი დაწყებულია, ოპტიმიზაცია და სტრუქტურული ცვლილებები განხორციელებულია, შესაბამისი კონცეპტუალური ბაზა განახლებულია.

ეფექტური მართვის უზრუნველყოფის მიზნით თავდაცვის სამინისტროს ***თავდაცვის ტრანსფორმაციის ინტეგრირებული სამოქმედო გეგმა 2017-2020 შემუშავებულია.***

ვინაიდან ინდიკატორის ყველა მაჩვენებელი 2017 წლის მონაცემეით არ გახორციელებულა, როგორიცაა მაგალითად, სამოქმედო გეგმის იმპლემენტაცია და სტრუქტრული ცვლილებების დანერგვა, ინდიკატორი მხოლოდ *ნაწილობრივ შესრულებულად* შესაძლოა ჩაითვალოს. თუმცა უნდა აღინიშნს, რომ ინდიკატორის შესრულების მიზნით ღონისძიებები გაწერილია ასევე 2018 წელსაც.

შედეგი 12.2. ბიუჯეტის დაგეგმვისა და აღსრულების გამართული სისტემა შექმნილია

**ინდიკატორი:** პროგრამული ბიუჯეტის შესამუშავებლად მითითებები და რეკომენდაციები განსაზღვრულია, თავდაცვის სამინისტროს რესურსების მართვის სისტემა შესაბამისობაშია ფინანსური მართვისა და კონტროლის სისტემასთან.

2017 წლის განმავლობაში, **ბიუჯეტის დაგეგმვისა და აღსრულების სისტემის შექმნის მიზნით** თავდაცვის სამინისტრო მუშაობდა რესურსების ინსტიტუციონალიზაციის კუთხით, რაც მოიცავს ფინანსური მართვისა და კონტროლის სისტემის საპილოტე პროგრამის განხორციელებასა და სააღრიცხვო-საფინანსო პოლიტიკის შემუშავების პროცესს. თუმცა, პროცესი 2017 წელს არ დასრულებულა და იგი მოიცავდა აღრიცხვიანობის მოწესრიგების ღონისძიებების ეტაპობრივ განხორციელებას, ასევე საქართველოს ფინანსთა სამინისტროსთან კოორდინაციით ფინანსური მართვისა და კონტროლის სისტემის საპილოტე პროგრამის მე-2 ეტაპის განხორციელების უზრუნველყოფას. *2017 წლის მონაცემებით ინდიკატორი* *ნაწილობრივადაა შესრულებული.*

**ინდიკატორი:** თავდაცვის სამინისტროს რეფორმების დაგეგმვის, მათი მიმდინარეობის და მიღწეული შედეგების შეფასების პროცესში საქართველოს პარლამენტის მონაწილეობა უზრუნველყოფილია.

***საპარლამენტო კონტროლისა და ზედამხედველობის ეფექტური განხორციელების მიზნით*** თავდაცვის სამინისტრო აქტიურად თანამშრომლობდა საქართველოს პარლამენტთან, ამგარიშებისა და მოხსენების წარდგენის მეშვეობით. *ინდიკატორი სრულადაა შესრულებული.*

შედეგი 12.4. თავდაცვის სამინისტროს შიდა მაკონტროლებელი სტრუქტურული ერთეულების ეფექტიანობა გაზრდილია

**ინდიკატორი:** შიდა მაკონტროლებელი სტრუქტურული ერთეულების ეფექტური ფუნქციონირება უზრუნველყოფილია

***შიდა მაკონტროლებელი სტრუქტურული ერთეულების ეფექტური ფუნქციონირების*** მიზნით შემუშავებულია შიდა მაკონტროლებლების (გენერალური ინსპექცია, შიდა აუდიტის დეპარტამენტი, გენერალური შტაბის სამხედრო პოლიციის დეპარტამენტი, გენერალური შტაბის საბრძოლო მზადყოფნის მონიტორინგის სამმართველო) თანამშრომლობის ფორმატი, რაც უზრუნველოყოფს შიდა სტრუქტურულ ერთეულებს შორის ფუნქციების ეფექტურ გადანაწილებას. ასევე, სამხედრო პოლიციის სტრუქტურული რეორგანიზაციის ფარგლებში განხორციელდა ოპერატული ქვედანაყოფების სტრუქტურის ოპტიმიზაცია, სამხედრო პოლიციის ბატალიონები მთლიანად დაკომპლექტდა სამხედრო მოსამსახურეებით, ასევე განხორცილდა ბატალიონების სტრუქტურის ოპტიმიზაცია. *ინდიკატორი სრულადაა შესრულებული.*

შედეგი 12.5. შესყიდვების სფეროში კორუფციული რისკები შემცირებულია

**ინდიკატორი:** შესყიდვების დაგეგმვისა და ადმინისტრირების მარეგულირებელი შიდა რეგულაციები და დოკუმენტაცია გაუმჯობესებულია; გადაუდებელი და საიდუმლო შესყიდვების მაჩვენებელი შემცირებულია.

***სახელმწიფო შესყიდვების გამჭვირვალობის გაუმჯობესებისა და ნატოს ქვეყნების შესყიდვების პროცედურებთან თავსებადობის მიღწევის მიზნით*** თავდაცვის სამინისტრომ შექმნა სამუშაო ჯგუფი და შეიმუშავა წინადადებები სახელმწიფოს საიდუმლოებას მიკუთვნებულ ინფორმაციის ნუსხის განსაზღვრის შესახებ მთავრობის დადგენილებაში ცვლილებების შეტანის მიზნით. თავდაცვის სამინისტროს მიერ მოწოდებული ინფორმაციის თანახმად, 2016 წელს ***გადაუდებელი აუცილებლობით გაფორმდა 116 შესყიდვის ხელშეკრულება.*** 2017 წელს გადაუდებელი აუცილებლობით განხორციელებული ხელშეკრულებების რაოდენობასთან დაკავშირებით, ანტიკორუფციული საბჭოს სამდივნოს მიერ ინფორმაციის მოთხოვნის მიუხედავად, სამინისტროს ინფორმაცია არ მოუწოდებია, შესაბამისად ინდიკატორის შესრულებასთან დაკავშირებით („გადაუდებელი და საიდუმლო შესყიდვების მაჩვენებელი შემცირებულია“) დასკვნის გაკეთება შეუძლებელია. სამინისტრომ დაიწყო მუშაობა ***თავდაცვისა და უსაფრთხოების სფეროს შესყიდვების კანონის ან განკარგულების პროექტის*** შემუშავებაზე. თუმცა კანონპროექტი ჯერ არ არის შემუშავებული.

კანონპროექტის/განკარგულების პროექტის ტექსტში თავდაცვის სექტორში გამჭვირვალობის და ანგარიშვალდებულების გაუმჯობესების მიზნით,  ***მიზანშეწონილია თავდაცვის სამინისტრომ გაითვალისწინოს ეთიკის სტანდარტების შემუშავების ვალდებულება მიმწოდებელი კომპანიებისთვის***.[[25]](#footnote-25)

კანონპროექტის/განკარგულების პროექტის ტექსტში თავდაცვის სექტორში გამჭვირვალობის და ანგარიშვალდებულების გაუმჯობესების მიზნით,  ***მიზანშეწონილია თავდაცვის სამინისტრომ გაითვალისწინოს ეთიკის სტანდარტების შემუშავების ვალდებულება მიმწოდებელი კომპანიებისთვის***.[[26]](#footnote-26) *ინდიკატორი ნაწილობრივაა შესრულებული.*

შედეგი 12.6. თავდაცვის სისტემის პერსონალის ცნობიერება კორუფციის, მისი გამომწვევი მიზეზების, შედეგებისა და პრევენციის გზების შესახებ ამაღლებულია

**ინდიკატორი:** კორუფციის, მისი გამომწვევი მიზეზების, შედეგებისა და პრევენციის გზების საკითხების შესახებ ჩატარებული ტრენინგების რაოდენობა გაზრდილია; ტრენინგებში მონაწილე პირთა რაოდენობა გაზრდილია.

თავდაცვის სისტემის პერსონალის ცნობიერების ამაღლების მიზნით, 2017 წლის განმავლობაში თავდაცვის ინსტიტუციურ აღმშენებლობის სკოლაში პერიოდულად იმართებოდა ***კეთილსინდისიერების ამაღლებისა და კორუფციის რისკების შემცირების კურსები*** სამხედრო მოსამსახურეებისა და თავდაცვის სამინისტროსა და უსაფრთხოების სექტორის წარმომადგენლებისა და თავდაცვის სამინისტროს თანამშრომლებისთვის. შეიარაღებული ძალების გენერალური შტაბის წვრთნისა და სამხედრო განათლების სარდლობის მომართვის საფუძველზე, თავდაცვის ინსტიტუციური აღმშენებლობის სკოლის მიერ მე-11 ბატალიონის გადასროლის წინა მომზადების ფარგლებში ჩატარდა ტრეინინგი საბრძოლო ოპერაციების დროს კორუფციის რისკების შემცირების შესახებ.

კეთილსინდისიერების ამაღლებისა და კორუფციის რისკების შემცირების კურსის ჩატარება მოითხოვდა ნატოს ჩართულობას, ამიტომ, ნატოს რეკომენდაციით, კურსის ჩატარება გადაიდო 2018 წლის I ნახევრისათვის. მოუხედავად ამისა, თავდაცვის სამინისტროს ოთხმა თანამშრომელმა მონაწილეობა მიიღო ნატოს მიერ გერმანიაში, გამართულ კეთილსინდისიერების ამაღლებისა და კორუფციის შემცირების კურსში.ასევე თავდაცვის სამინისტროს წარმომადგენლები მიწვეულ იყვნენ უკრაინაში კორუფციის კვირეულზე, რომლის ფარგლებში გაიმართა დებატები თავდაცვის სექტორში კორუფციის რისკების შემცირების საკითხებზე. *ინდიკატორი ნაწილობრივ შესრულებულად უნდა ჩაითვალოს.*

შედეგი 12.7. თავდაცვის სამინისტროს მიერ განხორციელებული რეფორმების ეფექტიანობა გაზრდილია

**ინდიკატორი:** თავდაცვის სამინისტროს მიერ გასაჯაროებული ინფორმაცია დაგეგმილი, მიმდინარე და განხორციელებული რეფორმების შესახებ. თავდაცვის სამინისტროსა და სამოქალაქო საზოგადოების წარმომადგენლების მონაწილეობით ჩატარებული სამუშაო შეხვედრებისა და სხვა სახის ერთობლივი ღონისძიებების რაოდენობის გაზრდა; სამოქალაქო სექტორის შეფასებები სისტემის გამჭვირვალობისა და ანგარიშვალდებულების შესახებ.

***მოქალაქეთა წინაშე ანგარიშვალდებულებისა და გამჭვირვალობის პრინციპების დაცვის მიზნით,*** თავდაცვის სამინისტროსა და გენერალური შტაბის ხელმძღვანელი პირები 2017 წლის განმავლობაში პერიოდულად ხვდებოდნენ სამოქალაქო საზოგადოების წარმომადგენლებს. ამავე დროს შეხვედრების ორგანიზება ხდებოდა ასევე ახალგაზრდებთან (სკოლის მოსწავლეებთან და სტუდენტებთან).

საანგარიშო პერიოდში დაიხვეწა სამინისტროს საიტზე არსებული საჯარო **ინფორმაციის ელექტრონულად მოთხოვნის ფორმასთან** დაკავშირებული ტექნიკური ხარვეზები.

განახლდა საქართველოს თავდაცვის სამინისტროს ვებ-გვერდი და მათ შორის საჯარო ინფორმაციის გვერდი (<https://mod.gov.ge/ge/public>), რომელზეც კიდევ უფრო მარტივი გახდა ინფორმაციის მოძიება და რომელზეც საზოგადოებისთვის სამინისტროს საქმიანობასთან დაკავშირებული ყველაზე საინტერესო საკითხების შესახებ ინფორმაციის პროაქტიულად გამოქვეყნება და განახლება ხორციელდება მუდმივ რეჟიმში.

თავდაცვის სამინისტროს საქმიანობასთან დაკავშირებული ინფორმაციის ხელმისაწვდომობის გაზრდის მიზნით თავდაცვის სამინისტრო მუდმივად ახორციელებს ბეჭდური მასალის მომზადებას და გავრცელებას როგორც შიდა, ასევე გარე აუდიტორიისათვის.[[27]](#footnote-27)

ხაზი უნდა გაესვას **სამოქალაქო სექტორის შეფასებებს** სისტემის გამჭვირვალობისა და ანგარიშვალდებულების შესახებ. კერძოდ, 2017 წლის ანგარიშის მიხედვით, თავდაცვის სამინისტრო ცენტრალური საჯარო დაწესებულებების ინფორმაციის ხელმისაწვდომობის რეიტინგში მე-14 ადგილზეა და ინფორმაციის ხელმისაწვდომობის 90,30% რეიტინგი აქვს.[[28]](#footnote-28) *ინდიკატორი სრულადაა შესრულებული.*

თავდაცვის სფეროში კორუფციის პრევენციის კუთხით გათვალისწინებულია შვიდი შედეგი და შვიდი ინდიკატორი, საიდაც უმეტესობა შესრულდა ნაწილობრივ. აღსანიშნავია, თავდაცვის სფეროს შეყიდვებში განხორციელებული რეფორმები და თავდაცვის სფეროში დასაქმებული პირების ანტიკორუფციულ თემებზე ცნობიერების ამაღლება პირდაპირ კავშირშია თავდაცვის სფეროს გამჭვირვალობის გაზრდასთან. პრიორიტეტის ფარგლებში გათვალისწინებული აქტივობები ემსახურება შესყიდვების სისტემის დახვეწასა და ბიუჯეტის დაგეგმვისა და აღსრულების სისტემის შექმნას, ასევე ანტიკორუფციული თემატიკაზე ტრენინგების განხორციელებას. განსაკუთრებული მნიშვნელობა ენიჭება თავდაცვის სფეროში კორუფციული რისკების შეფასების კუთხით მუშაობის გაგრძელებას.

***რეკომენდაციები:***

***1. მნიშვნელოვანია თავდაცვის სამინისტრომ უზრუნველყოს ფინანსური მართვისა და კონტროლის სისტემისა და ფინანსური მართვისა და კონტროლის სისტემის პრაქტიკაში დანერგვა.***

***2. მნიშვნელოვანია თავდაცვის სამინისტრომ შეიმუშაოს თავდაცვისა და უსაფრთხოების სფეროს შესყიდვების კანონპროექტი.***

***3. მნიშვნელოვანია ქმედითი ნაბიჯები გადაიდგას გადაუდებელი და საიდუმლო შესყიდვების მაჩვენებელის მინიმუმამდე დაყვანის მიზნით.***

## **პრიორიტეტი XIII. კორუფციის პრევენცია მარეგულირებელ ორგანოებში**

შედეგი 13.1 დამოუკიდებელი მარეგულირებელი ორგანოების თანამშრომლების დანიშვნის, დაწინაურებისა და გათავისუფლების პროცედურები დახვეწილია; ანაზღაურების გამჭვირვალე სისტემა დანერგილია

**ინდიკატორი:** აპარატის თანამშრომელთა დანიშვნის, დაწინაურებისა და გათავისუფლების შესახებ ცვლილებები შეტანილია შესაბამის სამართლებრივ აქტებში; შემუშავებულია/დახვეწილია აპარატის თანამშრომელთა ანაზღაურების ერთიანი სამართლებრივი აქტი.

წარმატებულ ნაბიჯად უნდა შეფასდეს კომუნიკაციების ეროვნული კომისიის ***თანამშრომელთა დანიშვნისა და დაწინაურების წესის შემუშავება***, რომელიც კომისიის ვებგვერდზეა ხელმისაწვდომი,[[29]](#footnote-29) თუმცა მნიშვნელოვან გამოწვევებად რჩება აპარატის თანამშრომელთა ანაზღაურებისა და წახალისების გამჭირვალე და ობიექტური სისტემის დანერგვა, რაც 2019 წლის 1 იანვრამდე იგეგმება.

ასევე, აღსანიშნავია გადადგმული ნაბიჯები მაუწყებლისა და ელექტრონული კომუნიკაციების მარეგულირებელი ჩარჩო კანონმდებლობის ევროპული პრაქტიკის შესაბამისად დახვეწის მიზნით. ცვლილებათა პაკეტზე[[30]](#footnote-30) ევროკომისიის მიერ საექსპერტო დასკვნის მომზადება დადებითად აისახება საერთაშორისო სტანდარტებთან შესაბამისობაში მყოფი კანონმდებლობის მისაღებად.

ამდენად, *ინდიკატორი ნაწილობრივ შესრულდა.*

შედეგი 13.2. დამოუკიდებელი მარეგულირებელი ორგანოების საქმიანობის გამჭვირვალობა გაზრდილია

**ინდიკატორი:** მარეგულირებელი კომისიების საქმიანობის ანგარიშები ქვეყნდება რეგულარულად; ვებ-გვერდი ახლდება რეგულარულად; საჯარო ინფორმაცია პროაქტიულად ქვეყნდება.

დადებითად უნდა შეფასდეს მარეგულირებელი ორგანოების მხრიდან ***გამჭირვალობისა და ინფორმაციის პროაქტიულად გამოქვეყნების მიზნით*** გადადგმული ნაბიჯები და კომისიის სხდომების ლაივ-სტრიმ რეჟიმით გადაცემა, რაც განსაკუთრებული საჯარო ინტერესის სხდომებს საზოგადოების დიდი ნაწილისთვის ხელმისაწვდომს ხდის.[[31]](#footnote-31) აგრეთვე, საანგარიშო პერიოდში დაიწყო მუშაობა კომისიის პრაქტიკის განზოგადების მიზნით და კომისიის საქმიანობის შესახებ განზოგადებული ინფორმაცია მუდმივად ქვეყნდება კომისიის ვებ-გვერდზე.

მისასალმებელია საქართველოს ენერგეტიკისა და წყალმომარაგების მარეგულირებელი ეროვნული კომისიის მიერ ადმინისტრაციული წარმოების დებულების განახლებისა და დახვეწის მიზნით დებულების პროექტის შექმნაზე მუშაობა, თუმცა, მიზანშეწონილია პროცესის გაგრძელება და ადმინისტრაციული წარმოების გამჭირვალობის უზრუნველყოფა.

დადებითად უნდა შეფასდეს საქართველოს ენერგეტიკისა და წყალმომარაგების მარეგულირებელი ეროვნული კომისიის მიერ კომისიის პრაქტიკის განზოგადების თვალსაზრისით მიღებული ზომები, ასევე სადავო საკითხებთან დაკავშირებით განმარტებითი ბარათების პროექტების შექმნა და ამით მომხმარებლისთვის სრულყოფილი და ცალსახა ინფორმაციის მიწოდება.

*ამდენად, ინდიკატორი სრულად შესრულდა.*

შედეგი 13.3. მომხმარებელთა ინტერესების საზოგადოებრივი დამცველის ინსტიტუტი გაძლიერებულია

**ინდიკატორი 1**: მომხმარებელთა ინტერესების საზოგადოებრივ დამცველთან შემოსული და განხილული საჩივრების თანაფარდობა; მომხმარებელთა ინტერესების დამცველის ანგარიშები ქვეყნდება პერიოდულად.

აღსანიშნავია მარეგულირებელ კომისიებთან არსებული საზოგადოებრივი დამცველების აპარატების მიერ მომხმარებელთა უფლებების დაცვისა და ცნობიერების ამაღლების მიზნით მოსახლეობას, სტუდენტებსა და მედიასაშუალებებთან გამართული შეხვედრები და შესაბამისი ანგარიშების გამოქვეყნება. განსაკუთრებით აღსანიშნავია ენერგოომბუდსმენის ასოცირებულ წევრად გაერთიანება „ეროვნულ ენერგოომბუდსმენთა ქსელში” (NEON).

გასათვალისწინებელია 2017 წელს შემოსულ და განხილულ განცხადებათა თანაფარდობა, ენერგოომბუდსმენის 2017 წლის ანგარიშის თანახმად, ენერგოომბუდსმენის აპარატში 2017 წელს დარეგისტრირდა 4338 განცხადება.[[32]](#footnote-32) განცხადებების საფუძველზე გამოიცა 4625 რეკომენდაცია, ენერგოომბუდსმენმა 1358 შუამდგომლობით მიმართა სემეკს.[[33]](#footnote-33)

კომუნიკაციების ომბუდსმენის აპარატში 2017 წლის 1 იანვრიდან 31 დეკემბრის ჩათვლით საზოგადოებრივი დამცველის სამსახურში შევიდა 283 საჩივარი/პრეტენზია. კომუნიკაციების ომბუდსმენმა განიხილა 283 საჩივარი, რომელთაგან სრულად დაკმაყოფილდა 249; ნაწილობრივ დაკმაყოფილდა 22, ხოლო არ დაკმაყოფილებულა 12 საჩივარი.[[34]](#footnote-34)

მოხდა მნიშვნელოვანი საკითხების ფართოდ გაშუქება, სოციალურ ქსელებსა და ვებ-გვერდზე გამოქვეყნება; მჭიდრო თანამშრომლობა მედიასთან.

*ამდენად, ინდიკატორი სრულად შესრულდა.*

**ინდიკატორი 2:** მომხმარებელთა ინტერესების საზოგადოებრივი დამცველის ინსტიტუტის თანამშრომელთა დანიშვნისა და გათავისუფლების შესახებ ცვლილებები შეტანილია შესაბამის სამართლებრივ აქტებში.

მიუხედავად საზოგადოებრივ დამცველთა გაძლიერების მიზნით განხორციელებული ღონისძიებებისა, კვლავ გამოწვევად რჩება საზოგადოებრივი დამცველების გაძლიერების მიზნით (მათ შორის თანამშრომელთა დანიშვნისა და გათავისუფლების შესახებ) საკანონმდებლო ცვლილებების შემუშავება.

ამდენად*, ინდიკატორი ნაწილობრივ შესრულდა.*

მარეგულირებელ ორგანოებში კორუფციის პრევენციის პრიორიტეტის ნაწილში გამოწვევებად რჩება აპარატის თანამშრომელთა ანაზღაურებისა და წახალისების გამჭირვალე და ობიექტური სისტემის დანერგვა. შესაბამისად, აუცილებელია, აქტიურად გაგრძელდეს მუშაობა 2017 წლის შეუსრულებელი ვალდებულებებისა და 2018 წლისთვის დაგეგმილი აქტივობების შესრულების კუთხით.

***რეკომენდაციები:***

***1. მნიშვნელოვანია კომუნიკაციების ეროვნული კომისიის აპარატის თანამშრომელთა ანაზღაურებისა და წახალისების გამჭირვალე და ობიექტური სისტემის დანერგვა.***

***2. მნიშვნელოვანია საქართველოს ენერგეტიკისა და წყალმომარაგების მარეგულირებელმა ეროვნულმა კომისიამ დაასრულოს ადმინისტრაციული წარმოების დებულების პროექტზე მუშაობა, რომელიც კომისიაში მიმდინარე ადმინისტრაციული წარმოების პროცესის გამჭირვალობას უზრუნველყოფს.***

***3. მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება კომისიებში მიმდინარე პროცესების გამჭირვალობის უზრუნველყოფისა და პროაქტიულად გამოსაქვეყნებელი ინფორმაციის ხელმისაწვდომობის მიზნით.***

***4. მიზანშეწონილია, გადაიდგას შესაბამისი ნაბიჯები, საზოგადოებრივი დამცველის აპარატის თანამშრომლების კვალიფიკაციის სისტემურად ამაღლების მიზნით.***

## **პრიორიტეტი XIV. კორუფციის პრევენცია სპორტის სფეროში**

შედეგი 14.1 შემცირებულია სპორტული შეჯიბრებების მანიპულაციებისა და გარიგების შემთხვევები და გაუმჯობესებულია სპორტული შეჯიბრებების მანიპულაციებისა და გარიგების გამოვლენის სისტემა

**ინდიკატორი:** სპორტული შეჯიბრებების მანიპულაციებისა და გარიგებული თამაშების გამოვლენილი რაოდენობა

***სპორტული შეჯიბრებების მანიპულაციებისა და გარიგების გამოვლენის სიტემის გაუმჯობესების მიზნით*** სპორტისა და ახალგაზრდობის სამინისტრომ[[35]](#footnote-35) ორგანიზება გაუწა უწყებათაშორისი საბჭოს შეხვედრებს, რომლთა მიზანს წარმოადგენდა უწყებათაშორისო კოორდინაციის ეფექტურობის გაუმჯობესება ევროპული ქვეყნების გამოცდილების საფუძველზე, ასევე საკანონმდებლო მექანიზმების დახვეწა მანიპულაციების წინააღმდეგ ბრძოლისა და არსებულ ხარვეზების აღმოფხვრის გამარტივების მიზნით.

გარდა ამისა, 2017 წლის მეორე ნახევარში დასრულდა მუშაობა „ფიზიკური აღზრდისა და სპორტის შესახებ“ საქართველოს კანონის პროექტზე, რომელშიც მოქმედი კანონისაგან განსხვავებით, აისახა ძირითადი დებულებები სპორტული შეჯიბრებების მანიპულაციების წინააღმდეგ.

მნიშვნელოვან მიღწევას წარმოადგენს კულტურისა და სპორტის სამინისტროსთან არსებული სპორტული ორგანიზაციების აღიარებისა და დაფინანსების საბჭოს სახელმძღვანელო კრიტერიუმებში, კარგი მმართველობის ნაწილში გარიგებული თამაშების წინააღმდეგ ბრძოლის გათვალისწინება.

აღნიშნული ინდიკატორი მიზანშეწონილია შეფასდეს 2018 წელს, ვინაიდან 2017 წლის აქტივობები ძირითადად დაეთმო უწყებათაშორისი საბჭოს საკოორდინაციო მექანიზმის გაუმჯობესებას. *ინდიკატორი ფასდება 2018 წელს.*

შედეგი 14.2 სპორტის სფეროში ანტიკორუფციული კუთხით საერთაშორისო თანამშრომლობა გაძლიერებულია

**ინდიკატორი:** გაძლიერებულია საერთაშორისო თანამშრომლობა სპორტის სფეროში კორუფციის აღმოფხვრასთან დაკავშირებით.

***სპორტისა და ახალგაზრდობის სამინისტრომ მნიშვნელოვანი ნაბიჯები გადადგა სპორტის სფეროში კორუფციის აღმოფხვრის მიზნით საერთაშორისო თანამშრომლობის გაძლიერების კუთხით.*** სამინისტრო მონაწილეობას იღებდა ევროპის საბჭოსა და ევროკავშირის ერთობლივ პროგრამაში "სპორტი დანაშაულის გარეშე" (Keep Crime Out Of Sport), რაც გულისხმობდა სამინისტროს თანამშრომლების მონაწილეობას სასწავლო ვიზიტში.

უნდა აღინიშნოს, რომ სპორტის და ახალგაზრდობის სამინისტრო კოორდინირებას უწევს ***ევროპის საბჭოს კონვენციის სპორტში მანიპულაციებთან დაკავშირებით*** რატიფიკაციის პროცესს. კონკრეტულად, სამინისტროს ორგანიზებით, შემუშავების პროცესშია საკანონმდებლო პაკეტი, რომელიც რატიფიკაციის შესახებ ინციატივას უნდა დაერთოს თან.

ამასთან, ლონდონის ანტიკორუფციულ სამიტზე აღებული ვალდებულების შესრულების მიზნით,[[36]](#footnote-36) სპორტისა და ახალგაზრდობის სამინისტრომ გადადგა კონკრეტული ნაბიჯები სპორტში კეთილსინდისიერების შესახებ საერთაშორისო პარტნიორობაში (International Sport Integrity Partnership) საქართველოს გაწევრიანების კუთხით. სპორტისა და ახალგაზრდობის სამინისტრომ დაიწყო მოლაპარაკებები EPAS-თან (ევროპის საბჭოს გაფართოებული წილობრივი შეთანხმება სპორტში), რომელიც წარმოადგენს აღნიშნული პარტნიორობის ერთ-ერთ მთავარ კოორდინატორს. *ინდიკატორი სრულადაა შესრულებული.*

სპორტის სექტორში კორუფციის პრევენცია 2017-2018 წლების ინოვაციას წარმოადგენს. 2017 წელს გადაიდგა კონკრეტული ნაბიჯები საქართველოს სპორტში კეთილსინდისიერების შესახებ საერთაშორისო პარტნიორობაში გაწევრიანების კუთხით, რაც 2016 წლის ლონდონის სამიტის ფარგლებში აღებულ ერთ-ერთ ვალდებულების შესრულებას ემსახურება. შესაბამისად, 2017 წლის შეფასებით გამოიკვეთა საპორტის სფეროში განხორციელებული აქტივობების ეფექტურობა კორუფციის პრევენციის მიზნით. უნდა ასევე აღინიშნოს 2017 წელს სპორტული დანაშაულების გამოვლენის საკოორდინაციო მექანიზმის გაუმჯობესება. თუმცა, აღნიშნული მექანიზმის ეფექტურობის შეფასება უნდა მოხდეს მომავალ წელს, სპორტის სფეროში გამოვლენილი დანაშაულების სტატისტიკის შეფასებით.

***რეკომენდაციები:***

***1. მნიშვნელოვანია შეფასდეს სტატისტიკა მანიპულაციებისა და გარიგებული თამაშების რაოდენობის ცვლილებასთან დაკავშირებით.***

***2. მნიშვნელოვანია გაგრძელდეს მუშობა ევროპის საბჭოს კონვენციის სპორტში მანიპულაციებთან დაკავშირებით რატიფიკაციის მიმართულებით.***

***3. მნიშვნელოვანია გაგრძელდეს მუშაობა საქართველოს სპორტში კეთილსინდისიერების შესახებ საერთაშორისო პარტნიორობაში გაწევრიანების კუთხით.***

## **პრიორიტეტი XV. კორუფციის პრევენცია ინფრასტრუქტურულ პროექტებში**

სიახლეა ინფრასტრუქტურულ პროექტებში კორუფციის პრევენციის 2017-2018 წლების ანტიკორუფციული სამოქმედო გეგმის ერთ-ერთ პრიორიტეტულ მიმართულებად განსაზღვრა. შესაბამისად, მოქმედ სამოქმედო გეგმაში ამ მიმართულებით ანტიკორუფციული ღონისძიებები მეტად მწირია და სამომავლო სამოქმედო გეგმის შემუშავების პროცესში მიზანშეწონილია საკითხის მეტად სიღრმისეული დაფარვა.

შედეგი 15.1. ინფრასტრუქტურული პროექტების გამჭვირვალე და ეფექტური მართვა

**ინდიკატორი 1:** საბიუჯეტო რესურსის ოპტიმალური განაწილების მიზნით პროექტების შერჩევის გაუმჯობესებული კრიტერიუმების გამოყენება მოხდა 5 პროექტში.

2017 წლის მონიტორინგის შედეგებმა აჩვენა, რომ ერთ-ერთი მნიშვნელოვანი ვალდებულება - რეგიონში განსახორციელებელი პროექტების ფონდიდან მუნიციპალიტეტებისათვის საბიუჯეტო რესურსის ოპტიმალური განაწილების მიზნით ***პროექტების შერჩევის კრიტერიუმების გაუმჯობესება*** მიმდინარეობს და საანგარიშო პერიოდში მისი დასრულება ვერ მოხდა. მიზანშეწონილია მუშაობის გაგრძელება ამ მიმართულებით.

ამდენად, *ინდიკატორი ნაწილობრივ შესრულდა.*

**ინდიკატორი 2:** სტიქიის სალიკვიდაციო სამუშაოების განხორციელების შესახებ მომზადებულია საინფორმაციო ბაზა, რომელიც საჯაროდ არის ხელმისაწვდომი.

ერთ-ერთ ვალდებულებას წარმოადგენს მომზადდეს და საჯაროდ იყოს ხელმისაწვდომი სტიქიის სალიკვიდაციო სამუშაოების განხორციელების შესახებ საინფორმაციო ბაზა, ამ ეტაპზე მიმდინარეობს ელექტრონული არქივის და სტიქიური მოვლენებზე შემოსული წერილების რეესტრის შექმნა.

ამდენად, *ინდიკატორი ნაწილობრივ შესრულდა.*

**ინდიკატორი 3:** ინფრასტრუქტურული პროექტების მართვის, დაგეგმვისა და მონიტორინგის საკითხებზე ჩატარებულია ტრენინგები თანამშრომლებისთვის.

საქართველოს რეგიონული განვითარებისა და ინფრასტრუქტურის სამინისტროს თანამშრომლებს ჩაუტარდათ ტრენინგები მათ შორის ინფრასტრუქტურული პროექტების მართვის, დაგეგმვისა და მონიტორინგის საკითხებზე.[[37]](#footnote-37)

ამდენად, *ინდიკატორი სრულად შესრულდა.*

**ინდიკატორი 4:** საქართველოს რეგიონული განვითარების პროგრამის განხორციელების ანგარიშები მომზადებულია და საჯაროდ არის ხელმისაწვდომი.

***საქართველოს რეგიონული განვითარების პროგრამის განხორციელების და მისი საზოგადოებისათვის ხელმისაწვდომობის უზრუნველყოფა*** ერთ-ერთი ყურადსაღები ვალდებულებაა, რომელიც აგრეთვე მიმდებარე პროცესია და ამ ეტაპზე პროგრამის მხოლოდ პროექტია შემუშავებული.

მომზადდა და სამინისტროს ვებგვერდზე გამოქვეყნდა საქართველოს 2015-2017 წლების რეგიონული განვითარების პროგრამის განხორციელების 2017 წლის შუალედური 6 თვის ანგარიში. პროგრამის 2017 წლის კონსოლიდირებული წლიური ანგარიშის მომზადება 2018 წლის პირველ კვარტალში დაიწყება.

ამდენად, *ინდიკატორი ნაწილობრივ შესრულდა.*

შედეგი 15.2. ეთიკის პრინციპების დაცვის მონიტორინგი

**ინდიკატორი:** ეთიკის სფეროში არსებული რეგულაციების იმპლემენტაციის კონტროლის მექანიზმები დანერგილია.

ეთიკის სტანდარტების დაცვის მონიტორინგის უზრუნველყოფის მიზნით მნიშვნელოვანი შედეგია რეგიონული განვითარებისა და ინფრასტრუქტურის სამინისტროს შიდა აუდიტის სამსახურის გარდაქმნა შიდა აუდიტის დეპარტამენტად, აქვე მუშაობა გაგრძელდება მინისტრის ბრძანებით სამინისტროს შინაგანაწესის დამტკიცების შესახებ, რომელიც მოიცავს ეთიკის სფეროში რეგულაციებს.

*ამდენად, ინდიკატორი ნაწილობრივ შესრულდა.*

აღსანიშნავია, რომ ინფრასტრუქტურულ პროექტებში კორუფციის პრევენციის პრიორიტეტის ინდიკატორების უმრავლესობა მხოლოდ ნაწილობრივ შესრულდა. აქტივობები ორიენტირებული იყო რეგიონალური პროექტების შერჩევის კრიტერიუმების დახვეწაზე, რასაც დიდი მნიშვნელობა აქვს ინფრასტრუქტურული პროექტების გამჭვირვალობის უზრუნველსაყოფად. გამოწვევებად რჩება საქართველოს რეგიონული განვითარების პროგრამის განხორციელების და მისი საზოგადოებისათვის ხელმისაწვდომობის უზრუნველყოფა, ეთიკის სფეროში რეგულაციების იმპლემენტაციის კონტროლის მექანიზმების დანერგვა და პროექტების შერჩევის კრიტერიუმების გაუმჯობესება. შესაბამისად, სამოქმედო გეგმით გათვალისწინებული მიზნის მისაღწევად მნიშვნელოვანია, რომ მუშაობა გაგრძელდეს 2018 წლისთვის დაგეგმილი აქტივობების შესასრულებლად.

***რეკომენდაციები:***

***1. მნიშვნელოვანია დასრულდეს რეგიონში განსახორციელებელი პროექტების ფონდიდან მუნიციპალიტეტებისათვის საბიუჯეტო რესურსის ოპტიმალური განაწილების მიზნით პროექტების შერჩევის კრიტერიუმების გაუმჯობესება.***

***2. მნიშვნელოვანია დასრულდეს საქართველოს რეგიონული განვითარების პროგრამის შემუშავება და უზრუნველყოფილ იქნეს მისი გაცნობა/ხელმისაწვდომობა საზოგადოებისთვის.***

***3. მნიშვნელოვანია დამტკიცდეს რეგიონული განვითარებისა და ინფრასტრუქტურის სამინისტროს შინაგანაწესი, რომლის შესრულების (მით უფრო ეთიკის სტანდარტებთან მიმართებაში) მონიტორინგსაც განახორციელებს ამავე სამინისტროს შიდა აუდიტის დეპარტამენტი.***

## **პრიორიტეტი XVI. კორუფციის პრევენციის ხელშეწყობა მუნიციპალიტეტებში**

შედეგი 16.1. ღია მმართველობის სტანდარტები დანერგილია

**ინდიკატორი:** ქალაქ რუსთავის მუნიციპალიტეტის ღია მმართველობის სტრატეგია და სამოქმედო გეგმა შემუშავებულია და განხორციელება მიმდინარეობს

2017 წლის ოქტომბერში ქალაქ რუსთავის მუნიციპალიტეტის მერიამ დაამტკიცა ***რუსთავის ღია მმართველობის სტრატეგია 2017-2021***. ამ დოკუმენტების შემუშავებაში აქტიური მონაწილეობა მიიღო არასამთავრობო სექტორმა, ადგილობრივმა მოსახლეობამ და მედიამ.

ქალაქ რუსთავის სამოქალაქო მრჩეველთა საბჭოს გაძლიერების მიზნით, ***შემუშავდა საბჭოს დებულება, კერძოდ კი, მისი არჩევის, შემადგენლობის და საქმიანობის წესი***. მოსახლეობამ თავად აირჩია თავისი წარმომადგენლები სამოქალაქო მრჩეველთა საბჭოში, ამ პროცესში 500-მდე ადგილობრივი მონაწილეობდა. 2017 წლის ოქტომბრის ბოლოდან კი საბჭომ დაიწყო ქალაქ რუსთავის 2018 წლის ბიუჯეტისთვის რეკომენდაციების შემუშავება. მიღებული რეკომენდაციების პაკეტი გადაეცა მუნიციპალიტეტის მერიას.

2017 წლიდან, ქალაქ რუსთავის მუნიციპალიტეტის მერია აქტიურად თანამშრომლობს საქართველოს იუსტიციის სამინისტროს სერვისების განვითარების სააგენტოსთან. აღნიშნულის შედეგად, ქალაქის მერიაში ინერგება მუნიციპალური მართვის ელექტრონული სისტემა, რაც თვითმმართველობას საშუალებას მისცემს უფრო მარტივი და ეფექტური გახადოს სერვისების გაცემა. დაგეგმილია ასევე მოქალაქეთა ორი სერვის-ცენტრის აშენება. რიგი მიზეზების გამო ***ცენტრების მშენებლობის პროცესი გვიანდება, თუმცა მუნიციპალიტეტის მერიის დღის წესრიგის ერთ-ერთ მთავარ თემად რჩება.***

ანტიკორუფციული სამოქმედო გეგმის ფარგლებში რუსთავის მუნიციპალიტეტის საკრებულომ აიღო ვალდებულება ***საკრებულოს საქმიანობაში მოქალაქეთა ჩართულობის მექანიზმის გაძლიერების შესახებ***. პასუხისმგებელ უწყებას ვალდებულების შესრულების შესახებ ინფორმაცია არ წარმოუდგენია. *ინდიკატორი სრულადაა შესრულებული.*

შედეგი 16.2. კორუფციული რისკების გამოვლენაში მოქალაქეების ჩართულობა უზრუნველყოფილია

**ინდიკატორი:** საკრებულოსა და მერიის საქმიანობაში მოქალაქეთა ჩართულობის ინსტიტუციური მექანიზმი ჩამოყალიბებულია

აღნიშნული შედეგის ფარგლებში ვალდებულებები აიღეს რუსთავისა და თელავის მუციპალიტეტებმა, თუმცა მათ ინფორმაცია არ წარმოუდგენიათ.

*ინდიკატორი არ შესრულდა.*

შედეგი 16.3 მუნიციპალური სერვისების მიწოდების მიმართულებით კორუფციული რისკები შემცირებულია

**ინდიკატორი:** მოსახლეობისთვის სერვისების "ერთი ფანჯრის" პრინციპით მიწოდების მექანიზმი - სერვის ცენტრი - ჩამოყალიბებულია და ფუნქციონირებს.

აღნიშნული შედეგის ფარგლებში ვალდებულებები აიღო რუსთავის მუნიციპალიტეტმა, თუმცა პროგრესის შესახებ უწყებას ინფორმაცია არ მოუწოდებია.

*ინდიკატორი არ შესრულდა.*

შედეგი 16.4. 50%-ით იკლო უკანონოდ ნაწარმოებ მშენებლობებზე ნებართვის გაცემამ და დარღვევის გამოვლენის მაჩვენებლმა

**ინდიკატორი:** მშენებლობის ნებართვის გაცემისა და შემდგომი კონტროლის პროცედურა შემუშავებული და დამტკიცებულია

ქალაქ თბილისში უკანონო მშენებლობების მონიტორინგისა და დარღვევათა გამოვლენის მიზნით, შემუშავდა პროცედურა, რომლის შესაბამისად, ერთიანი ელექტრონული საქმისწარმოების სისტემის ფარგლებში ***დაინერგა ინფორმაციის ოპერატიულად მიმოცვლის ერთიანი მექანიზმი*** სსიპ - არქიტექტურის სამსახურს, ზედამხედველობის საქალაქო სამსახურსა და ქ. თბილისის მუნიციპალიტეტის მერიის შიდა აუდიტისა და მონიტორინგის საქალაქო სამსახურს შორის. შესაბამისი ინსტრუქცია გაიწერა და დამტკიცდა თბილისის მუნიციპალიტეტის მთავრობის განკარგულებით.[[38]](#footnote-38)

თბილისის მუნიციპალიტეტის მერიის შიდა აუდიტისა და მონიტორინგის საქალაქო სამსახურმა 2017 წლის 01 იანვრიდან 2017 წლის 31 დეკემბრამდე პერიოდში განხორციელებული აქტიური მონიტორინგის შედეგად გამოავლინა უკვე ნაწარმოები და შესაბამისი საჯარიმო სანქციის დაკისრების გარეშე არსებული სამშენებლო სამართალდარღვევათა 124 შემთხვევა. აღნიშნულის საფუძველზე მითითება მიეცა მერიის ზედამხედველობის საქალაქო სამსახურს, რათა მოეხდინა სამშენებლო სამართალდარღვევებზე სათანადო რეაგირება, ხოლო მერიის სსიპ - არქიტექტურის სამსახურს მიეცა მითითება, რათა არ გაცემულიყო მშენებლობის ნებართვა სათანადო დარღვევათა აღმოფხვრის ან/და საჯარიმო სანქციით განსაზღვრული თანხის გადახდის გარეშე. ამ ღონისძიებათა შედეგად გამოვლენილი სამართალდარღვევათა საჯარიმო სანქციის ჯამური რაოდენობა შეადგენს 524 000 ლარს.

*ინდიკატორი სრულად შესრულდა.*

მუნიციპალიტეტების დონეზე ანტიკორუფციული აქტივობების განსაზღვრა ანტიკორუფციულ სამოქმედო გეგმაში ჩართვა 2017-2018 წლების ანტიკორუფციული სამოქმედო გეგმის ერთ-ერთ მნიშვნელოვან მიღწევას წარმოადგენს. მიუხედავად ამისა, პრიორიტეტის ფარგლებში გათვალიწინებული აქტივობები ვერ ჩაითვლება მიზნის მიღწევის ეფექტურ მექანიზმებად, ვინაიდან საჭიროა მუნიციპალიტეტების მეტი ჩართულობა აღნიშნულ პროცესში. შესაბამისად, აუცილებელია მომავალში უფრო მჭიდრო კოორდინაცია მუნიციპალიტეტებთან მათი ჩართულობის გაზრდის მიზნით.

***რეკომენდაციები (რუსთავის მუნიციპალიტეტი)***

***1. ვინაიდან დადგენილ ვადებში ვერ მოხერხდა სტრატეგიის შესაბამისი 2018 წლის სამოქმედო გეგმის მომზადება, რეკომენდებულია, უმოკლეს პერიოდში მომზადდეს ღია მმართველობის სამოქმედო გეგმა 2018-2019.***

***2. რეკომენდებულია, შემუშავდეს სამოქმედო გეგმის მონიტორინგისა და შეფასების მეთოდოლოგია.***

***3. რეკომენდებულია, დროულად დასრულდეს სერვის-ცენტრების ასაშენებლად საჭირო დოკუმენტაციის მომზადება, რათა დამატებით აღარ შეყოვნდეს პროცესი.***

## **II. კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა**

შედეგი 1. კორუფციულ დანაშაულთან ბრძოლის ეფექტიანობის გაზრდა და იურიდიულ პირთა მიმართ სისხლისსამართლებრივი დევნის მექანიზმების გაუმჯობესება

**ინდიკატორი:** პროკურორები გადამზადებული არიან კორუფციული დანაშაულების გამოძიების მეთოდიკაში; კორუფციული დანაშაულის გამოვლენისა და მისი პრევენციის მიზნით გამართულია საინფორმაციო ხასიათის შეხვედრები; პროკურორები გადამზადებული არიან იურიდიულ პირთა მიმართ სისხლისსამართლებრივი დევნის მეთოდიკაში.

კორუფციული დანაშაულების ეფექტიანი გამოვლენისა და სისხლისსამართლებრივი დევნის მიმართულებით მნიშვნელოვანია ამ მიმართულებით **პროკურორების მუდმივი გადამზადების** უზრუნველყოფა, რაც პროკურატურის სისტემაში შეუფერხებლად ხორციელდება, მათ შორის იურიდიულ პირთა მიმართ სისხლისსამართლებრივი დევნის მეთოდიკაში. საანგარიშო პერიოდის პირველ ნახევარში გადამზადდა 9 პროკურორი, ხოლო მეორე ნახევარში - 89 პროკურორი.

ამდენად, ინდიკატორი სრულად შესრულდა.

შედეგი 2. სამართალდამცავი უწყებების საქმიანობის კოორდინაცია კორუფციასთან ბრძოლის კუთხით; სამოქალაქო საზოგადოების ჩართულობის გაზრდა; ერთგვაროვანი სისხლის სამართლის პოლიტიკის დანერგვა; კორუფციულ დანაშაულებთან დაკავშირებით ინფორმაციის ხელმისაწვდომობა

**ინდიკატორი 1:** პროკურატურისა და სხვა სახელმწიფო უწყებების საქმიანობა კოორდინირებულია; ერთგვაროვანი პოლიტიკის დანერგვის მიზნით რეკომენდაციები შემუშავებულია.

კორუფციულ დანაშაულთან ბრძოლის აუცილებელი წინაპირობაა **ეფექტური უწყებათაშორისი კოორდინაცია** და მისასალმებელია ამ მიმართულებით გადადგმული ნაბიჯები სამუშაო ჯგუფის ფორმირებისა და აღკვეთის ღონისძიების გამოყენებისას/საპროცესო შეთანხმების დადებისას გასათვალისწინებელი სარეკომენდაციო პირობების მომზადების მიმართულებით.

**აღკვეთის ღონისძიების და საპროცესო შეთანხმების გაფორმების ერთიანი პოლიტიკის დანერგვის მიზნით** საქართველოს მთავარ პროკურატურაში შემუშავებულია და მოქმედებს რეკომენდაციები კონკრეტული გარემოებების არსებობისას ბრალდებულის მიმართ გამოსაყენებელი აღკვეთის ღონისძიების სახისა და საპროცესო შეთანხმებისას გამოსაყენებელი სარეკომენდაციო პირობების შესახებ. რეკომენდაციის შემუშავებას საფუძვლად დაედო კრიმინოგენური მდგომარეობის ანალიზი, ცალკეულ დანაშაულებზე აღკვეთის ღონისძიების და სასჯელის გამოყენების არსებული სასამართლო პრაქტიკა.

ამდენად, *ინდიკატორი სრულად შესრულდა.*

**ინდიკატორი 2:** სამოქალაქო საზოგადოების ჩართულობა უზრუნველყოფილია.

მნიშვნელოვანია **საზოგადოების ინფორმირება კორუფციულ დანაშაულებთან დაკავშირებით** და მისასალმებელია საზოგადოებრივი პროკურატურის ფარგლებში დაინტერესებული პირებისთვის შესაბამისი ინფორმაციის მიწოდების უზრუნველყოფა, რაც ექვს თვეში ერთხელ ხორციელდება. კერძოდ, საინფორმაციო ხასიათის შეხვედრა გამართულია იდენტიფიცირებული რისკ ზონების (საჯარო სამსახურები) საქმიანობის მაკონტროლებელი სტრუქტურების წარმომადგენლებთან (შიდა მონიტორინგის სამსახური, გენერალური ინსპექცია), რომლებსაც მიეწოდათ ინფორმაცია გავრცელებულ კორუფციულ დანაშაულებსა და საწყის ეტაპზე მათი გამოვლენის გზებზე.

ამდენად, ინდიკატორი სრულად შესრულდა.

**ინდიკატორი 3**: სტატისტიკური ინფორმაციის წარმოება მიმდინარეობს და შესაბამისი ინფორმაცია განთავსდება ვებგვერდზე.

საქართველოს პროკურატურა, საქართველოს სტატისტიკის ეროვნულ სამსახურს ყოველი თვის ბოლოს აწვდის ***სტატისტიკურ ინფორმაციას*** იმ პირთა შესახებ, რომელთა მიმართ დაიწყო სისხლისსამართლებრივი დევნა კორუფციული დანაშაულისთვის. ასევე, ინფორმაციას ამ დანაშაულებით დაზარალებულ პირთა შესახებ.

ამდენად*, ინდიკატორი სრულად შესრულდა.*

შედეგი 3. სახელმწიფო უსაფრთხოების სამსახურის ანტიკორუფციული სააგენტოს შესაძლებლობების გაზრდა, საერთაშორისო თანამშრომლობის გაღრმავება კორუფციის წინააღმდეგ ბრძოლის საკითხებში, რაც ხელს შეუწყობს კორუფციული დანაშაულის ეფექტიან გამოვლენას

**ინდიკატორი 1:** გადამზადებულ თანამშრომელთა რაოდენობა, საერთაშორისო ღონისძიებებში მონაწილე თანამშრომელთა რაოდენობა.

2017 წლის იანვარში სუს-ის ანტიკორუფციული სააგენტოს 5 თანამშრომელს ჩაუტარდა ტრენინგი გამოძიების დაგეგმვის საკითხებზე. დამატებით, სააგენტოს 30-მა თანამშრომელმა მონაწილეობა მიიღო კვალიფიკაციის ასამაღლებელ სხვადასხვა ღონისძიებაში. სპეციალური საგანმანათლებლო პროგრამის ფარგლებში გადამზადდა ანტიკორუფციული სააგენტოს 31 თანამშრომელი; სააგენტოს 13-მა თანამშრომელმა მონაწილეობა მიიღო კვალიფიკაციის ასამაღლებელ სხვადასხვა ღონისძიებაში (კურსები, ტრენინგები).

ამდენად, *ინდიკატორი სრულად შესრულდა.*

**ინდიკატორი 2:** მომზადებულ და ინიცირებულ შეთანხმებათა რაოდენობა.

მომზადებულ და ინიცირებულ შეთანხმებათა რაოდენობის შესახებ ინფორმაციის წარმოდგენა არ მომხდარა.

ამდენად, *ინდიკატორი არ შესრულდა.*

შედეგი 4. სამართალდამცავ ორგანოებში ინფორმაციის გაცვლის მექანიზმები გაუმჯობესებულია

**ინდიკატორი:** სამართალდამცავ ორგანოებს შორის ინფორმაციის გაცვლა ხდება ელექტრონული სისტემის გზით.

***სამართალდამცავ ორგანოებს შორის სახელმწიფო საიდუმლოების შემცველი ინფორმაციის ელექტრონული სისტემის გზით გაცვლის განვითარების მიზნით,*** შექმნილ სპეციალურ დაშიფვრის პროგრამას ხელის კომპიუტერული სისტემებისთვის (მობილური, სმარტფონი, ტაბლეტი და ა.შ.), დაემატა აუდიო მასალის დაშიფრული სახით გადაცემის ფუნქცია, რომელიც გაშვებულია სატესტო რეჟიმში და ტესტირების დასრულების შემდეგ მზად იქნება გამოყენებისთვის.

ამდენად, *ინდიკატორი სრულად შესრულდა.*

შედეგი 5. საქართველოს სისხლის სამართლის კანონმდებლობა შესაბამისობაშია საერთაშორისო სტანდარტებთან

**ინდიკატორი:** საერთაშორისო ორგანიზაციების (GRECO, OECD, UNODC/UNCAC) რეკომენდაციების შესრულებასთან დაკავშირებული პოზიტიური შეფასებები.

2017 წელს მნიშვნელოვანი ნაბიჯები გადაიდგა კორუფციის საკითხებზე საერთაშორისო თანამშრომლობის გაღრმავების მიმართულებით სამართლებრივი ბაზის განვითარების კუთხით, რაშიც მათ შორის მოიაზრება, როგორც მრავალმხრივი ისე ორმხრივი საერთაშორისო ხელშეკრულების გაფორმება.[[39]](#footnote-39)

ამდენად, *ინდიკატორი სრულად შესრულდა.*

შედეგი 6. კორუფციის ეფექტიანი გამოძიებისა და სისხლისსამართლებრივი დევნის მიზნით საერთაშორისო თანამშრომლობა გაძლიერებულია

**ინდიკატორი**: „ექსტრადაციის შესახებ” ევროპული კონვენციის მესამე დამატებითი ოქმი რატიფიცირებულია და მეოთხე ოქმის ხელმოწერილი და რატიფიცირებულია.

„ექსტრადაციის შესახებ” ევროპული კონვენციის მესამე და მეოთხე დამატებითი ოქმის რატიფიცირების მიზნით საქართველოს პროკურატურამ მოამზადა შესაბამის ნორმატიულ აქტებში ცვლილებებისა და დეკლარაციების და დათქმების პროექტი და წარუდგინა იუსტიციის სამინისტროს.

ამდენად, *ინდიკატორი სრულად შესრულდა.*

კორუფიცული დანაშაულების უკეთ გამოვლენის მიზნით გათვალისწინებული ამოცანები ემსახურებოდა სისხლისსამართლებრივი დევნის მექანიზმების გაუმჯობესებას, სამართალდამცავი უწყებების საქმიანობის კოორდინაციას, ანტიკორუფციული სააგენტოს შესაძლებლობების გაზრდასა და საერთაშორისო თანამშრომლობის გაღრმავებას. რაც ინდიკატორების 89%-იანი შესრულების გათვალისწინებით, აქტივობების ეფექტურობაზე მიუთითებს.

***რეკომენდაციები:***

***1. მნიშვნელოვანია, გაუმჯობესდეს ანტიკორუფციული სააგენტოს კომუნიკაცია საზოგადოებასთან მისი გამჭვირვალობის გაზრდის მიზნით.***

***2. მნიშვნელოვანია გაძლიერდეს ანტიკორუფციული სააგენტოს საქმიანობა საერთაშორისო თანამშრომლობის კუთხით.***

# **დანართი: რეკომენდაციები**

პრიორიტეტი I. კორუფციის პრევენციის მიზნით ეფექტიანი უწყებათაშორისი კოორდინაცია

|  |
| --- |
| 1. ანტიკორუფციული საბჭოს სამდივნომ უნდა გააგრძელოს საერთაშორისო საინფორმაციო ბაზების მოძიება და მათზე საქართველოში არსებული ანტიკორუფციული ორგანოებისა და ანტიკორუფციული პოლიტიკის შესახებ ინფორმაციის განახლება.2. ეფექტიანი პოლიტიკის წარმოების მიზნით მნიშვნელოვანია სამოქმედო გეგმით გათვალისწინებულ ვადებში შემუშავდეს კორუფციული რისკების შეფასების მეთოდოლოგია. |

პრიორიტეტი II. საჯარო სამსახურში კორუფციის პრევენცია

|  |
| --- |
| 1. მომდევნო წლებში მნიშვნელოვანია, საჯარო სამსახურის ბიურომ უზრუნველყოს საჯარო სტრუქტურებში ცნობიერების ამაღლება არა მხოლოდ ანტიკორუფციულ, არამედ ასევე კეთილსინდისიერების სტანდარტებთან დაკავშირებით. 2. რეკომენდირებულია, საჯარო სამსახურის ბიურომ ეთიკის სტანდარტებთან დაკავშირებით განახორციელოს საჯარო მოხელეთა დატრენინგება მუნიციპალიტეტების დონეზე.  |

პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში

|  |
| --- |
| 1. უნდა მოხდეს ინფორმაციის თავისუფლების კანონის პარლამენტისთვის გადაგზავნა.2. მნიშვნელოვანია, საჯარო სტრუქტურებმა აწარმოონ საჯარო ინფორმაციის გაცემის სტატისტიკა. |

პრიორიტეტი IV. განათლება და საზოგადოების ცნობიერების ამაღლება კორუფციის პრევენციის მიზნით

|  |
| --- |
| 1. მნიშვნელოვანია, საბჭომ დაამტკიცოს ანტიკორუფციულ საკითხებზე საზოგადოებასთან ურთიერთობის სტრატეგია და დაიგეგმოს სამომავლო ნაბიჯები მისი იმპლემენტაციის მიზნით.2. მნიშვნელოვანია, ანტიკორუფციული საბჭოსა და ანტიკორუფციული პოლიტიკის შესახებ მომზადდეს და გავრცელდეს საინფორმაციო ბროშურები.3. მნიშვნელოვანია, ხელი შეეწყოს საკონსულტაციო მექანიზმის ცნობადობის გაზრდას საზოგადოებაში. |

პრიორიტეტი V. კორუფციის პრევენცია სამართალდამცავ ორგანოებში

|  |
| --- |
| აუცილებელია, პროკურორთა დანიშნვის და დაწინაურების პროცესის გაუმჯობესება, ანაზღაურებისა და წახალისების გამჭვირვალე და ობიექტური სისტემის დანერგვა, პროკურატურის საკონსულტაციო საბჭოს როლის გადახედვა/გაზრდა და სამოქმედო გეგმით 2018 წლისთვის გათვალისწინებული სხვა აქტივობების შესრულება.  |

პრიორიტეტი VI. კორუფციის პრევენცია მართლმსაჯულების სისტემაში

|  |
| --- |
| 1. უზრუნველყოფილ იქნეს მოსამართლეთა დაწინაურების პროცესის რეგულირება ვაკანსიის ღიად გამოცხადების და ცხადი კრიტერიუმების მიხედვით.2. გადაიდგას ქმედითი ნაბიჯები OECD-ACN-ის რეკომენდაციების მიხედვით სასამართლოების თავმჯდომარეთა ფუნქციებისა, უფლება/მოვალეობების და დანიშვნა/არჩევის წესის გადახედვის მიზნით.3. განვითარდეს სამოსამართლო ეთიკის მიმართულება ეთიკის ახალი კოდექსის შემუშავებისა და მისი იმპლემენტაციისთვის აუცილებელი ღონისძიებების განხორციელების გზით.4. მოხდეს დისციპლინური პასუხისმგებლობის მარეგულირებელი ნორმების გადასინჯვა მათი ეფექტურობის, გამჭვირვალობისა და ობიექტურობის გაზრდის მიზნით.5. უზრუნველყოფილი იქნეს იუსტიციის უმაღლესი საბჭოს ყველა გადაწყვეტილების დასაბუთებულობა. |

პრიორიტეტი VII. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში

|  |
| --- |
| 1. სახელმწიფო შესყიდვების პროცესში გამარტივებული შესყიდვების რაოდენობის კიდევ უფრო შემცირების მიზნით 2018 წელს მნიშვნელოვანია საქართველოს მთავრობის მიერ OECD-ACN-ის მე-15(1) რეკომენდაციის გათვალისწინებით, საჭიროებისამებრ, დამატებითი საკანონმდებლო ცვლილებების განხორციელება.[[40]](#footnote-40)2. გაგრძელდეს მუშაობა ელექტრონული (ციფრული) ხელმოწერის გამოყენების შესაძლებლობის უზრუნველსაყოფად.3. მნიშვნელოვანია, გაგრძელდეს მუშაობა PFMS-ში ყველა დონის ბიუჯეტების, სსიპ-ების და ა(ა)იპ-ების სახსრების მართვის ინტეგრირების მიზნით.4. მნიშვნელოვანია, ფინანსური მართვისა და კონტროლის სისტემის პირველ ეტაპზე დანერგვის პროცესი განხორციელდეს ოთხ და სამომავლოდ ყველა სამინისტროში.5. მნიშვნელოვანია, გაგრძელდეს მუშაობა შიდა აუდიტის სუბიექტში ხარისხის გარე შეფასების განხორციელებასთან დაკავშრებით.6. მნიშვნელოვანია, გაგრძელდეს მუშაობა კორუფციული რისკების შეფასების (Forensic Audit) მეთოდოლოგიის შემუშავებაზე.7. მნიშვნელოვანია, დამატებითი ნაბიჯები გადაიდგას სახელწიფო აუდიტის სამსახურის მიერ გაცემული რეკომენდაციების შესახებ მხარჯავი დაწესებულებებისა და მონიტორინგის ორგანოების ინფორმირებისა და რეკომენდაციების იმპლემენტაციის წახალისების მიზნით.8. მიზანშეწონილია, ორგანიზაციული მართვის შეფასების კითხვარი დახვეწა (მისი შევსებას არ უნდა სჭირდებოდეს 5 წუთზე მეტი) და ყველა საბიუჯეტო ორგანიზაციის დაფარვა. |

პრიორიტეტი VIII. კორუფციის პრევენცია საბაჟო და საგადასახადო სისტემაში

|  |
| --- |
| 1. მნიშვნელოვანია, მომსახურების ხარისხის გაუმჯობესების მიზნით მომსახურების ხარისხის შეფასების მეთოდოლოგიის განსაზღვრა;2. უბნის ოფიცერთა ვიდეო-ჩამწერი საშუალებებით აღჭურვის მიზნით აუცილებელია სათანადო ღონისძიებების გატარება.3. გატარდეს შესაბამისი ღონისძიებები საგადასახადო დავების განხილვის არსებული ელექტრონული სისტემის სასამართლოს ელექტრონულ სისტემასთან თავსებადობისა და მომზადების მიზნით.4. მნიშვნელოვანია, შემოსავლების სამსახურმა საბაჟო და საგადასახადო სფეროში სისტემის გამჭვირვალობის საკითხებზე ცნობიერების ამაღლების მიზნით ღონისძიებები გაატაროს მოსახლეობის, მათ შორის ბიზნეს სფეროს წარმომადგენლებისთვის. |

პრიორიტეტი IX. კორუფციის პრევენცია კერძო სექტორთან მიმართებით

|  |
| --- |
| 1. მნიშვნელოვანია, დაიგეგმოს და განხორციელდეს სისტემატური ტრენინგები საჯარო მოხელეებისა და ბიზნესის სექტორის წარმომადგენლებისთვის ბიზნესის კეთილსინდისიერების კუთხით.2. მნიშვნელოვანია, შემუშვდეს ბიზნესის კეთილსინდისიერების გაიდლაინები ბიზნეს სექტორის წარმომადგენლებისთვის. ყურადღება უნდა გამახვილდეს ბიზნესის კეთილსინდისიერების სტანდარტების კუთხით მცირე და საშუალო ბიზნესისთვის.3. მნიშვნელოვანია, კონკურენციის სააგენტომ უზრუნველყოს კონკურენციის სამართლის საკითხებზე სისტემატური ტრენინგებისა და საჭიროების მიხედვით სასწავლო ვიზიტების ორგანიზება თანამშრომლებისათვის.4. მნიშვნელოვანია, ევროკავშირის კონკურენციის სამართლის საკითხებზე არსებული გადაწყვეტილებების (ევროკომისიისა და ევროკავშირის მართლმსაჯულების სასამართლოს გადაწყვეტილებების) თარგმნა და ეკონომიკური აგენტებისთვის შესაბამისი ინფორმაციის მიწოდება. ასევე გადაწყვეტილებებში გამოყენებული ინტერპრეტაციის სტანდარტების კანონზომიერი გამოყენება ბაზრის მოკვლევის პროცესში. 5. მნიშვნელოვანია, სახელმწიფოს წილობრივი მონაწილეობით შექმნილ საწარმოებში მოხდეს ეთიკის სტანდარტების შემუშავება და დანერგვა, აგრეთვე ჩამოყალიბდეს სანქციების სისტემა ეთიკის სტანდარტების დარღვევისთვის.7. მნიშვნელოვანია, ბიზნესომბუდსმენის აპარატმა უზრუნველყოს ბიზნეს სექტორის წარმომადგენლების ინფორმირება ბიზნესომბუდსმენის მისიასა და ბიზნესისთვის ომბუდსმენთან დაკავშირების მექანიზმების შესახებ. ასევე, განსაკუთრებული ყურადღება უნდა გამახვილდეს შეხვედრებზე მცირე და საშუალო ბიზნესთან.8. მნიშვნელოვანია, დასრულდეს მუშაობა ბიზნესომბუდსმენის აპარატის ელექტრონულ პორტალზე და მოხდეს მისი გაშვება ონლაინ რეჟიმში, იმისათვის რომ ბიზნეს სექტორის წარმომადგენლებს ჰქონდეთ ომბუდსმენთან ეფექტური დაკავშირების მექანიზმი. |

პრიორიტეტი X. კორუფციის პრევენცია ჯანდაცვისა და სოციალურ სექტორში

|  |
| --- |
| 1. რეკომენდებულია, 2017 წლის ივნის-ივლისში ჩატარებული ჯანდაცვის სერვისების უტილიზაციისა და დანახარჯების კვლევა გამოქვეყნდეს და ხელმისაწვდომი გახდეს ყველა დაინტერესებული პირისთვის.2. რეკომენდებულია, საყოველთაო ჯანდაცვის სახელმწიფო პროგრამის ფარგლებში სელექციური კონტრაქტირების მექანიზმები დაინერგოს საქართველოს მასშტაბით გეგმით გათვალისწინებული ყველა მიმართულებით, მათ შორის, მშობიარობა და საკეისრო კვეთა. |

პრიორიტეტი XI. პოლიტიკური კორუფციის პრევენცია

|  |
| --- |
| საარჩევნო კოდექსისა და მოქალაქეთა გაერთიანების შესახებ კანონის ცვლილებები დასამტკიცებლად წარედგინოს მთავრობასა და პარლამენტს. |

პრიორიტეტი XII. კორუფციის პრევენცია თავდაცვის სექტორში

|  |
| --- |
| 1. მნიშვნელოვანია, თავდაცვის სამინისტრომ უზრუნველყოს ფინანსური მართვისა და კონტროლის სისტემისა და ფინანსური მართვისა და კონტროლის სისტემის პრაქტიკაში დანერგვა.2. მნიშვნელოვანია, თავდაცვის სამინისტრომ შეიმუშაოს თავდაცვისა და უსაფრთხოების სფეროს შესყიდვების კანონპროექტი.3. მნიშვნელოვანია, ქმედითი ნაბიჯები გადაიდგას გადაუდებელი და საიდუმლო შესყიდვების მაჩვენებელის მინიმუმამდე დაყვანის მიზნით. |

პრიორიტეტი XIII. კორუფციის პრევენცია მარეგულირებელ ორგანოებში

|  |
| --- |
| 1. მნიშვნელოვანია, კომუნიკაციების ეროვნული კომისიის აპარატის თანამშრომელთა ანაზღაურებისა და წახალისების გამჭირვალე და ობიექტური სისტემის დანერგვა.2. მნიშვნელოვანია, საქართველოს ენერგეტიკისა და წყალმომარაგების მარეგულირებელმა ეროვნულმა კომისიამ დაასრულოს ადმინისტრაციული წარმოების დებულების პროექტზე მუშაობა, რომელიც კომისიაში მიმდინარე ადმინისტრაციული წარმოების პროცესის გამჭირვალობას უზრუნველყოფს.3. მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება კომისიებში მიმდინარე პროცესების გამჭირვალობის უზრუნველყოფისა და პროაქტიულად გამოსაქვეყნებელი ინფორმაციის ხელმისაწვდომობის მიზნით.4. მიზანშეწონილია, გადაიდგას შესაბამისი ნაბიჯები, საზოგადოებრივი დამცველის აპარატის თანამშრომლების კვალიფიკაციის სისტემურად ამაღლების მიზნით. |

პრიორიტეტი XIV. კორუფციის პრევენცია სპორტის სფეროში

|  |
| --- |
| 1. მნიშვნელოვანია, შეფასდეს სტატისტიკა მანიპულაციებისა და გარიგებული თამაშების რაოდენობის ცვლილებასთან დაკავშირებით.2. მნიშვნელოვანია, გაგრძელდეს მუშობა ევროპის საბჭოს კონვენციის სპორტში მანიპულაციებთან დაკავშირებით რატიფიკაციის მიმართულებით.3. მნიშვნელოვანია, გაგრძელდეს მუშაობა საქართველოს სპორტში კეთილსინდისიერების შესახებ საერთაშორისო პარტნიორობაში გაწევრიანების კუთხით. |

პრიორიტეტი XV. კორუფციის პრევენცია ინფრასტრუქტურულ პროექტებში

|  |
| --- |
| 1. მნიშვნელოვანია, დასრულდეს რეგიონში განსახორციელებელი პროექტების ფონდიდან მუნიციპალიტეტებისათვის საბიუჯეტო რესურსის ოპტიმალური განაწილების მიზნით პროექტების შერჩევის კრიტერიუმების გაუმჯობესება.2. მნიშვნელოვანია, დასრულდეს საქართველოს რეგიონული განვითარების პროგრამის შემუშავება და უზრუნველყოფილ იქნეს მისი გაცნობა/ხელმისაწვდომობა საზოგადოებისთვის.3. მნიშვნელოვანია, დამტკიცდეს რეგიონული განვითარებისა და ინფრასტრუქტურის სამინისტროს შინაგანაწესი, რომლის შესრულების (მით უფრო ეთიკის სტანდარტებთან მიმართებაში) მონიტორინგსაც განახორციელებს ამავე სამინისტროს შიდა აუდიტის დეპარტამენტი. |

პრიორიტეტი XVI. კორუფციის პრევენციის ხელშეწყობა მუნიციპალიტეტებში

|  |
| --- |
| *რუსთავის მუნიციპალიტეტი*1. ვინაიდან დადგენილ ვადებში ვერ მოხერხდა სტრატეგიის შესაბამისი 2018 წლის სამოქმედო გეგმის მომზადება, რეკომენდებულია, უმოკლეს პერიოდში მომზადდეს ღია მმართველობის სამოქმედო გეგმა 2018-2019.2. რეკომენდებულია, შემუშავდეს სამოქმედო გეგმის მონიტორინგისა და შეფასების მეთოდოლოგია.3. რეკომენდებულია, დროულად დასრულდეს სერვის-ცენტრების ასაშენებლად საჭირო დოკუმენტაციის მომზადება, რათა დამატებით აღარ შეყოვნდეს პროცესი.  |

II. კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა

|  |
| --- |
| 1. მნიშვნელოვანია, გაუმჯობესდეს ანტიკორუფციული სააგენტოს კომუნიკაცია საზოგადოებასთან მისი გამჭვირვალობის გაზრდის მიზნით. 2. მნიშვნელოვანია გაძლიერდეს ანტიკორუფციული სააგენტოს საქმიანობა საერთაშორისო თანამშრომლობის კუთხით.  |

1. 2017 წლის 17 იანვარ, 15 მარტი, 28 მარტი და 20 აპრილს. [↑](#footnote-ref-1)
2. 2017 წლის 24 მარტს. [↑](#footnote-ref-2)
3. შესრულების თაობაზე პირველი პროგრესის შესახებ ანგარიში საქართველომ OECD-ACN-ის სამდივნოს 2017 წლის სექტემბერში წარუდგინა. [↑](#footnote-ref-3)
4. მონიტორინგის შედეგად 224 დეკლარაცია შეფასდა უარყოფითად, ხოლო 56 დეკლარაცია შეფასდა დადებითად. [↑](#footnote-ref-4)
5. <http://www.justice.gov.ge/Ministry/Index/170> [↑](#footnote-ref-5)
6. მოსამზადებელი კურსის ფარგლებში ახალი ეთიკის კოდექსთან დაკავშირებით ტრენინგი ასევე გაიარა 62 -მა სტაჟიორმა. [↑](#footnote-ref-6)
7. იხ. [როგორ ხარჯავს სახელმწიფო ჩვენს ფულს](http://www.transparency.ge/ge/post/saxelmcipo-shesqidvebis-angarishi-rogor-xarjavs-saxelmcipo-chvens-puls), სახელმწიფო შესყიდვები 2015-2017 წლებში. [↑](#footnote-ref-7)
8. კოდექსის პრეზენტაცია გაიმართა 2017 წლის 20 დეკემბერს. [↑](#footnote-ref-8)
9. დამატებითი ინფორმაციისთვის იხილეთ სახელმწიფო შესყიდვების სააგენტოს 2017 წლის [e-newsletter-ი](http://procurement.gov.ge/getattachment/CooperationCivilPublic/ENewsletter/2017-annual.pdf.aspx). [↑](#footnote-ref-9)
10. სამთავრობო ცვლილებების - სამინისტროების შერწყმის შედეგად კი შესაბამისად 13 სამინისტროში. [↑](#footnote-ref-10)
11. პროცესი დროში  გაიწელა არსებული სამართლებრივი პროცედურებისა და ეფექტიანობის სახელმძღვანელოს პროექტის პრაქტიკაში შემოწმების (ტესტირების)  გამო, რომლის ფარგლებშიც ხდებოდა აღნიშნული სახელმძღვანელოს პრაქტიკაში გამოყენების შემოწმება (ტესტირება) განათლებისა და მეცნიერების სამინისტროში მიმდინარე ეფექტიანობის აუდიტის (პილოტურ რეჟიმში) განხორციელების დროს. [↑](#footnote-ref-11)
12. [Open BudgetSurvey 2017](https://www.internationalbudget.org/open-budget-survey/results-by-country/country-info/?country=ge) . [↑](#footnote-ref-12)
13. Open BudgetSurvey-ის მიხედვით ბიუჯეტის შედგენაში საზოგადოების ჩართულობის ქულა 2017 წელს იყო 46, ხოლო 2015 წელს - 22. [Open BudgetSurvey 2017](https://www.internationalbudget.org/open-budget-survey/results-by-country/country-info/?country=ge) . აღნიშნული ქულის ცვლილება განაპირობა 2017 წლის შეფასების მეთოდოლოგიის ცვლილებამ, კერძოდ ახალი მეთოდოლოგია საზოგადოების ჩართულობის კუთხით მეტ მოთხოვნებს ითვალისწინებს. [↑](#footnote-ref-13)
14. ევროკავშირის ექსპერტების შეფასებით 16-დან ოთხი აუდიტი სრულად აკმაყოფილებდა ხარისხის ყველა სტანდარტს. [↑](#footnote-ref-14)
15. იხ. ასევე საერთაშორისო გამჭვირვალობა საქართველოს რეკომენდაცია: „შესყიდვებისშესახებკანონშიღიატენდერისწესისგამონაკლისებისშემცირება, რათაუზრუნველყოფილიიქნესპირდაპირი (არაკონკურენტული) კონტრაქტებისმთლიანიმოცულობისშემცირება“, [მაღალი დონის კორუფციის აღმოფხვრა საქართველოში: ევროკავშირსა და საქართველოს შორის ასოცირების დღის წესრიგით გათვალისწინებული ვალდებულებების შესრულება](https://www.scribd.com/document/374021499/%E1%83%9B%E1%83%90%E1%83%A6%E1%83%90%E1%83%9A%E1%83%98-%E1%83%93%E1%83%9D%E1%83%9C%E1%83%98%E1%83%A1-%E1%83%99%E1%83%9D%E1%83%A0%E1%83%A3%E1%83%A4%E1%83%AA%E1%83%98%E1%83%98%E1%83%A1-%E1%83%90%E1%83%A6%E1%83%9B%E1%83%9D%E1%83%A4%E1%83%AE%E1%83%95%E1%83%A0%E1%83%90-%E1%83%A1%E1%83%90%E1%83%A5%E1%83%90%E1%83%A0%E1%83%97%E1%83%95%E1%83%94%E1%83%9A%E1%83%9D%E1%83%A8%E1%83%98-%E1%83%94%E1%83%95%E1%83%A0%E1%83%9D%E1%83%99%E1%83%90%E1%83%95%E1%83%A8%E1%83%98%E1%83%A0%E1%83%A1%E1%83%90-%E1%83%93%E1%83%90-%E1%83%A1%E1%83%90%E1%83%A5%E1%83%90%E1%83%A0%E1%83%97%E1%83%95%E1%83%94%E1%83%9A%E1%83%9D%E1%83%A1-%E1%83%A8%E1%83%9D%E1%83%A0%E1%83%98%E1%83%A1-%E1%83%90%E1%83%A1%E1%83%9D%E1%83%AA%E1%83%98%E1%83%A0%E1%83%94%E1%83%91%E1%83%98%E1%83%A1-%E1%83%93%E1%83%A6%E1%83%98%E1%83%A1-%E1%83%AC%E1%83%94%E1%83%A1%E1%83%A0%E1%83%98%E1%83%92%E1%83%98%E1%83%97-%E1%83%92%E1%83%90%E1%83%97%E1%83%95%E1%83%90%E1%83%9A%E1%83%98%E1%83%A1%E1%83%AC%E1%83%98%E1%83%9C%E1%83%94%E1%83%91%E1%83%A3%E1%83%9A%E1%83%98-%E1%83%95%E1%83%90%E1%83%9A%E1%83%93%E1%83%94%E1%83%91%E1%83%A3%E1%83%9A%E1%83%94%E1%83%91%E1%83%94%E1%83%91%E1%83%98%E1%83%A1-%E1%83%A8%E1%83%94%E1%83%A1%E1%83%A0%E1%83%A3%E1%83%9A%E1%83%94%E1%83%91%E1%83%90#fullscreen&from_embed), ფონდი „ღია საზოგადოება - საქართველო“, (დეკემბერი, 2017). [↑](#footnote-ref-15)
16. 2016 წელს 56 424 იყო რეგისტრირებული. [↑](#footnote-ref-16)
17. დეტალური ინფორმაცია შეგიძლიათ იხილოთ: <http://www.oecd.org/trade/facilitation/indicators.htm> [↑](#footnote-ref-17)
18. ***ბიზნესის კეთილსინდისიერების რისკების შესახებ ცნობიერების ამაღლება*** წარმოადგენს OECD-ACN-ის მონიტორინგის მეოთხე რაუნდის ფარგლებში საქართველოსთვის გაცემულ ერთ-ერთ რეკომენდაციას, [OECD-ACN Fourth Round of Monitoring of the Istanbul Anti-Corruption Action Plan, 2016](http://www.oecd.org/corruption/anti-bribery/OECD-ACN-Georgia-Round-4-Monitoring-Report-ENG.pdf). [↑](#footnote-ref-18)
19. სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამების დანერგვა წარმოადგენს OECD-ACN-ის მონიტორინგის მე-4 რაუნდის ფარგლებში საქართველოსთვის გაცემულ ერთ-ერთ რეკომენდაციას. [OECD-ACN Fourth Round of Monitoring of the Istanbul Anti-Corruption Action Plan, 2016](http://www.oecd.org/corruption/anti-bribery/OECD-ACN-Georgia-Round-4-Monitoring-Report-ENG.pdf). [↑](#footnote-ref-19)
20. 2016-2017 წლებში სახელმწიფო წილობრივი მონაწილეობით ორი საწარმო დაფუძნდა: შპს "ანაკლია 2016" 2016 წელს, შპს "ანაკლია 2017" 2017 წელს. [↑](#footnote-ref-20)
21. სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამების დანერგვა წარმოადგენს OECD-ACN-ის მონიტორინგის მე-4 რაუნდის ფარგლებში საქართველოსთვის გაცემულ ერთ-ერთ რეკომენდაციას. [OECD-ACN Fourth Round of Monitoring of the Istanbul Anti-Corruption Action Plan, 2016](http://www.oecd.org/corruption/anti-bribery/OECD-ACN-Georgia-Round-4-Monitoring-Report-ENG.pdf). [↑](#footnote-ref-21)
22. ბიზნეს ომბუდსმენის ინსტიტუტის გაძლიერება და შესაბამისად მისი ცნობადობის ამაღლება წარმოადგენს OECD-ACN-ის მონიტორინგის მე-4 რაუნდის შეფასების ფარგლებში გაცემულ რეკომენდაციას. [OECD-ACN Fourth Round of Monitoring of the Istanbul Anti-Corruption Action Plan, 2016](http://www.oecd.org/corruption/anti-bribery/OECD-ACN-Georgia-Round-4-Monitoring-Report-ENG.pdf). [↑](#footnote-ref-22)
23. საქართველოს მთავრობის 2015 წლის 22 ოქტომბრის N 544 დადგენილება. [↑](#footnote-ref-23)
24. ქართულ ენაზე - 3000 ცალი, რუსულ ენაზე - 1000 ცალი, აზერბაიჯანულ ენაზე - 2000 ცალი, ხოლო სომხურ ენაზე - 2000 ცალი. [↑](#footnote-ref-24)
25. იხ. Building integrity and reducing corruption in defence, NATO’s compendium of best practices: https://www.nato.int/nato\_static/assets/pdf/pdf\_topics/20120607\_BI\_Compendium\_EN.pdf. [↑](#footnote-ref-25)
26. იხ. Building integrity and reducing corruption in defence, NATO’s compendium of best practices: https://www.nato.int/nato\_static/assets/pdf/pdf\_topics/20120607\_BI\_Compendium\_EN.pdf. [↑](#footnote-ref-26)
27. თავდაცვის სამინისტრომ მოამზადა და გამოსცა გაზეთის „ქართული ჯარი“ 4 ნომერი. [↑](#footnote-ref-27)
28. აღსანიშნავია, რომ დღეის მდგომარეობის რიგი სამინისტროების გაუქმების თუ შერწყმის შედეგად, რეიტინგში თავდაცვის სამინისტრო რიგით 7-ე გამოდის. იხ. <https://idfi.ge/ge/2017_open_and_closed_public_institutions_in_georgia> [↑](#footnote-ref-28)
29. იხ. კომუნიკაციების ეროვნული კომისიის [ვებგვერდი](http://gncc.ge/ge/legal-acts/commission/solutions/2017-653-22.page) [↑](#footnote-ref-29)
30. იხ. კომუნიკაციების ეროვნული კომისიის [ვებგვერდი](http://www.gncc.ge/ge/regulation/projects/saqartvelos-eleqtronuli-komunikaciebis-seqtoris-ganvitareba) [↑](#footnote-ref-30)
31. იხ. საქართველოს ენერგეტიკისა და წყალმომარაგების მარეგულირებელი კომისიის [ვებგვერდი](http://www.gnerc.org/) [↑](#footnote-ref-31)
32. ასევე, კონსულტაციებისთვის 8474 მოქალაქემ, ხოლო ელექტრონულ ფოსტასა და სოციალურ ქსელში 1758 მოქალაქემ მიმართა. [↑](#footnote-ref-32)
33. ენერგოომბუდსმენის 2017 წლის [ანგარიში](http://pdci.ge/res/docs/2018042016254450018.pdf), გვ. 7-9 [↑](#footnote-ref-33)
34. საქართველოს კომუნიკაციების ეროვნულ კომისიასთან მოქმედი მომხმარებელთა ინტერესების საზოგადოებრივი დამცველის სამსახურის საქმიანობის [ანგარიში](http://momkhmarebeli.gncc.ge/wp-content/uploads/2014/03/2017-%E1%83%AC%E1%83%9A%E1%83%98%E1%83%A1-%E1%83%90%E1%83%9C%E1%83%92%E1%83%90%E1%83%A0%E1%83%98%E1%83%A8%E1%83%98-1.pdf), 2017 წელი, გვ. 18 [↑](#footnote-ref-34)
35. სპორტისა და ძეგლთა დაცვის სამინისტრო გაუქმდა და სპორტის მიმართულება დაემატა კულტურისა და ძეგლთა დაცვის სამინისტროს [↑](#footnote-ref-35)
36. [Anti-Corruption Summit - London 2016 Georgia Country Statement](https://assets.publishing.service.gov.uk/government/uploads/system/uploads/attachment_data/file/522706/Georgia.pdf). [↑](#footnote-ref-36)
37. ტრენინგები მოიცავდა შემდეგ საკითხებს: პროექტის მართვა /კოორდინაცია - სამინისტროს სისტემა; სახელმწიფო შესყიდვები - სამინისტროს სისტემა; სივრცითი მოწყობა (სივრცითი დაგეგმვის პრინციპები და მეთოდები) - სამინისტროს სისტემა; რეგიონული განვითარება და სტრატეგიული დაგეგმვა - გუბერნატორთა ადმინისტრაციები, აჭარის ა.რ. მთავრობის აპარატი და სამინისტროს სისტემა. ინვესტიციების ხელშეწყობა რეგიონებში; საერთაშორისო საფინანსო ინსტიტუტებში საინვესტიციო პროექტების მომზადების ეტაპები რეგიონული განვითარება და სტრატეგიული დაგეგმვა; ცნობიერების ამაღლება „საჯარო სამსახურის შესახებ“ საქართველოს კანონის სიახლეებსა და კორუფციის პრევენციის მექანიზმებზე. [↑](#footnote-ref-37)
38. ქ. თბილისის მუნიციპალიტეტის მთავრობა, განკარგულება N 41.01.792 (2017 წლის 1 ნოემბერი). [↑](#footnote-ref-38)
39. ძალაში შევიდა შეთანხმება „საქართველოს მთავრობასა და გერმანიის ფედერაციული რესპუბლიკის მთავრობას შორის ორგანიზებული დანაშაულის, ტერორიზმისა და სხვა მძიმე დანაშაულების წინააღმდეგ ბრძოლაში თანამშრომლობის შესახებ“, საქართველომ ხელი მოაწერა საერთაშორისო ხელშეკრულებებს შვედეთთან და საბერძნეთთან სამართალდამცავ და დანაშაულის წინააღმდეგ ბრძოლის სფეროში თანამშრომლობის შესახებ, ასევე, ოპერატიული და სტრატეგიული თანამშრომლობის შესახებ შეთანხმებას ევროპოლთან, რომლებიც, სხვა მიმართულებებთან ერთად, ასევე ითვალისწინებს თანამშრომლობას კორუფციის წინააღმდეგ ბრძოლის საკითხებში. ძალაში შევიდა შეთანხმება „საქართველოსა და ევროპის კავშირს შორის საიდუმლო ინფორმაციის გაცვლისა და დაცვის უსაფრთხოების პროცედურების შესახებ“; ხელი მოწერა საიდუმლო ინფორმაციის გაცვლის შესახებ შეთანხმებებს აშშ-სთან, გერმანიის ფედერაციულ რესპუბლიკასთან და ბელარუსის რესპუბლიკასთან. მომზადებული და ინიცირებულია სამართალდაცვით და დანაშაულის წინააღმდეგ ბრძოლის სფეროში, საიდუმლო ინფორმაციის გაცვლისა და ორმხრივად დაცვის შესახებ, ასევე, უწყებათშორისი თანამშრომლობის შესახებ საერთაშორისო შეთანხმებების პროექტები პარტნიორ ქვეყნებსა და საერთაშორისო ორგანიზაციებთან. [↑](#footnote-ref-39)
40. იხ. ასევე საერთაშორისო გამჭვირვალობა საქართველოს რეკომენდაცია: „შესყიდვების შესახებ კანონში ღია ტენდერის წესის გამონაკლისების შემცირება, რათა უზრუნველყოფილი იქნეს პირდაპირი (არაკონკურენტული) კონტრაქტების მთლიანი მოცულობის შემცირება“, [მაღალი დონის კორუფციის აღმოფხვრა საქართველოში: ევროკავშირსა და საქართველოს შორის ასოცირების დღის წესრიგით გათვალისწინებული ვალდებულებების შესრულება](https://www.scribd.com/document/374021499/%E1%83%9B%E1%83%90%E1%83%A6%E1%83%90%E1%83%9A%E1%83%98-%E1%83%93%E1%83%9D%E1%83%9C%E1%83%98%E1%83%A1-%E1%83%99%E1%83%9D%E1%83%A0%E1%83%A3%E1%83%A4%E1%83%AA%E1%83%98%E1%83%98%E1%83%A1-%E1%83%90%E1%83%A6%E1%83%9B%E1%83%9D%E1%83%A4%E1%83%AE%E1%83%95%E1%83%A0%E1%83%90-%E1%83%A1%E1%83%90%E1%83%A5%E1%83%90%E1%83%A0%E1%83%97%E1%83%95%E1%83%94%E1%83%9A%E1%83%9D%E1%83%A8%E1%83%98-%E1%83%94%E1%83%95%E1%83%A0%E1%83%9D%E1%83%99%E1%83%90%E1%83%95%E1%83%A8%E1%83%98%E1%83%A0%E1%83%A1%E1%83%90-%E1%83%93%E1%83%90-%E1%83%A1%E1%83%90%E1%83%A5%E1%83%90%E1%83%A0%E1%83%97%E1%83%95%E1%83%94%E1%83%9A%E1%83%9D%E1%83%A1-%E1%83%A8%E1%83%9D%E1%83%A0%E1%83%98%E1%83%A1-%E1%83%90%E1%83%A1%E1%83%9D%E1%83%AA%E1%83%98%E1%83%A0%E1%83%94%E1%83%91%E1%83%98%E1%83%A1-%E1%83%93%E1%83%A6%E1%83%98%E1%83%A1-%E1%83%AC%E1%83%94%E1%83%A1%E1%83%A0%E1%83%98%E1%83%92%E1%83%98%E1%83%97-%E1%83%92%E1%83%90%E1%83%97%E1%83%95%E1%83%90%E1%83%9A%E1%83%98%E1%83%A1%E1%83%AC%E1%83%98%E1%83%9C%E1%83%94%E1%83%91%E1%83%A3%E1%83%9A%E1%83%98-%E1%83%95%E1%83%90%E1%83%9A%E1%83%93%E1%83%94%E1%83%91%E1%83%A3%E1%83%9A%E1%83%94%E1%83%91%E1%83%94%E1%83%91%E1%83%98%E1%83%A1-%E1%83%A8%E1%83%94%E1%83%A1%E1%83%A0%E1%83%A3%E1%83%9A%E1%83%94%E1%83%91%E1%83%90#fullscreen&from_embed), ფონდი „ღია საზოგადოება - საქართველო“, (დეკემბერი, 2017). [↑](#footnote-ref-40)